Κυρίες και κύριοι συνάδελφοι, αρχίζει η συνεδρίαση. Εισερχόμαστε στην ανάγνωση των ΑΝΑΦΟΡΩΝ Παρακαλείται η Γραμματέας της Βουλής κ. Παναγιώτα Δριτσέλη να αναγνώσει τις αναφορές προς το Σώμα.
Ο Βουλευτής Μαγνησίας κ. Αλέξανδρος Μεϊκόπουλος κατέθεσε αναφορά προς τον Υπουργό Υγείας, με θέμα αίτημα φυσικοθεραπευτών για αποκατάσταση της τακτικότητας στις πληρωμές από τον ΕΟΠΥΥ. Ο Βουλευτής Μαγνησίας κ. Αλέξανδρος Μεϊκόπουλος κατέθεσε αναφορά προς τον Υπουργό Υγείας, με θέμα προβλήματα του Κέντρου Υγείας Σκοπέλου και του Περιφερειακού Ιατρείου Αλοννήσου. Ο Βουλευτής Καστοριάς κ. Ευάγγελος Διαμαντόπουλος κατέθεσε αναφορά προς τον Υπουργό Πολιτισμού, Παιδείας και Θρησκευμάτων, με θέμα οικονομική ενίσχυση αθλητικής διοργάνωσης Run Greece Καστοριάς 2015. Οι Βουλευτές Ροδόπης κύριοι Μουσταφά Μουσταφά και Καρά Γιουσούφ Αϊχάν κατέθεσαν αναφορά προς τον Υπουργό Εσωτερικών και Διοικητικής Ανασυγκρότησης, με θέμα προβλήματα στο Μεθοριακό Σημείο Διαβατηριακού Ελέγχου Νυμφαίας Ροδόπης. Ο Βουλευτής Μαγνησίας κ. Αλέξανδρος Μεϊκόπουλος κατέθεσε αναφορά προς τον Υπουργό Παραγωγικής Ανασυγκρότησης, Περιβάλλοντος και Ενέργειας, με θέμα αδειοδότηση παρακάρλιων κτηνοτροφικών εκμεταλλεύσεων. Ο Βουλευτής Λασιθίου κ. Ιωάννης Πλακιωτάκης κατέθεσε αναφορά προς τον Υπουργό Παραγωγικής Ανασυγκρότησης, Περιβάλλοντος και Ενέργειας, με θέμα αξιολόγηση προγραμμάτων Οργανώσεων Ελαιουργικών Φορέων Κρήτης. Ο Βουλευτής κ. Νικήτας Κακλαμάνης κατέθεσε αναφορά προς τον Υπουργό Υγείας, με θέμα στάση πληρωμών στο Ελληνικό Κέντρο Ψυχικής Υγιεινής και Ερευνών. Η Βουλευτής κ. Μαρία Αντωνίου κατέθεσε αναφορά προς τον Υπουργό Εσωτερικών και Διοικητικής Ανασυγκρότησης, με θέμα πρόβλημα πληρωμής των συμβασιούχων υπαλλήλων των νομικών προσώπων δημοσίου δικαίου Κοινωνικής Προστασίας, Αλληλεγγύης, Παιδείας και Αθλητισμού του Δήμου Καστοριάς, λόγω καθυστερημένης δημοσίευσης της πρόσληψης στην Εφημερίδα της Κυβέρνησης. Οι Βουλευτές κ. Σάκης Βαρδαλής και κ. Ελένη Γερασιμίδου κατέθεσαν αναφορά προς τον Υπουργό Πολιτισμού, Παιδείας και Θρησκευμάτων, με θέμα την επιστολή του Συλλόγου Εκπαιδευτικών Πρωτοβάθμιας Εκπαίδευσης Χαλκιδικής «Ο ΑΡΙΣΤΟΤΕΛΗΣ», με την οποία ζητούν να διασφαλιστεί η λειτουργία των μαθητικών κατασκηνώσεων του Υπουργείου και να διατεθούν τα απαραίτητα κονδύλια. Ο Βουλευτής κ. Νικόλαος Νικολόπουλος κατέθεσε αναφορά προς τον Πρωθυπουργό, τον Υπουργό Εργασίας, Κοινωνικών Ασφαλίσεων και Κοινωνικής Αλληλεγγύης, τον Υπουργό Υγείας, τον Υπουργό Δικαιοσύνης, Διαφάνειας και Ανθρωπίνων Δικαιωμάτων, τον Υπουργό Οικονομικών και τον Υπουργό Εθνικής Άμυνας, με θέμα τη διαμαρτυρία για την άδικη κατά τη γνώμη του περικοπή σύνταξης που έχει υποστεί λόγω άρνησής του να παραλάβει αριθμό ΑΜΚΑ για λόγους θρησκευτικής συνείδησης. Ο Βουλευτής Βασίλειος Κεγκέρογλου κατέθεσε αναφορά προς τον Υπουργό Παραγωγικής Ανασυγκρότησης, Περιβάλλοντος και Ενέργειας κ. Παναγιώτη Λαφαζάνη, με θέμα την αλλαγή νομοθετικού πλαισίου για αποζημίωση από καταστροφές στο φυτικό κεφάλαιο. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων και τον Υπουργό Εσωτερικών και Διοικητικής Ανασυγκρότησης, σχετικά με το αίτημα για απόδοση της δικαιοσύνης στο θέμα των διαφόρων χειρισμών περί την πρόσφατη αυτοκτονία του άτυχου Βαγγέλη Γιακουμάκη. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων και τον Υπουργό Εργασίας, Κοινωνικών Ασφαλίσεων και Κοινωνικής Αλληλεγγύης, με την επιστολή του κ. Μπέσκου Γεωργίου, όπως προωθήθηκε σχετικά με αιτήματα που αφορούν σε προτεινόμενες ρυθμίσεις για κλαδικά εργασιακά ζητήματα των δικηγόρων προς ένταξη στο νομοσχέδιο για την ανθρωπιστική κρίση. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Οικονομικών την επιστολή που προωθήθηκε από την Επαγγελματική Επιστημονική Ένωση Τεχνολογικής Εκπαίδευσης Μηχανικών, με θέμα το αίτημα να καλέσουν επίσημα τα κόμματα όλα τα στελέχη που έχουν διατελέσει πρώην και νυν Υπουργοί, Γενικοί Γραμματείς Υπουργείων, Βουλευτές, Πρόεδροι, κ.λπ., να επαναπατρίσουν όλα τα κεφάλαιά τους, προκειμένου να δώσουν την αναγκαία και πολύτιμη ρευστότητα στο πιστωτικό σύστημα της χώρας. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Εσωτερικών και Διοικητικής Ανασυγκρότησης την επιστολή πολίτη σχετικά με θέσεις και προτάσεις για την επανασύσταση της Δημοτικής Αστυνομίας. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Οικονομικών την επιστολή πολίτη με θέμα τη διαμαρτυρία του σχετικά με επίφοβο κατά τη γνώμη του χειρισμό της Κυβέρνησης που πρόκειται να συνοδεύσει την ψήφιση της ρύθμισης για τις εκατό δόσεις στη διαδικασία εξόφλησης οφειλών προς το δημόσιο. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Εσωτερικών και Διοικητικής Ανασυγκρότησης την επιστολή πολίτη με θέμα ενστάσεις και προτάσεις για το σχέδιο νόμου: «Εκδημοκρατισμός της Διοίκησης - Καταπολέμηση Γραφειοκρατίας και Ηλεκτρονική Διακυβέρνηση - Αποκατάσταση αδικιών». Η Βουλευτής κ. Παπανάτσιου Αικατερίνη κατέθεσε αναφορά προς τον Υπουργό Παραγωγικής Ανασυγκρότησης, Περιβάλλοντος και Ενέργειας, με θέμα την ενίσχυση σε ανθρώπινο δυναμικό του υποστελεχωμένου Δασονομείου Σκιάθου. Ο Βουλευτής κ. Ζήσης Ζάννας κατέθεσε αναφορά προς τον Υπουργό Οικονομίας, Υποδομών, Ναυτιλίας και Τουρισμού με θέμα τη στελέχωση της Επισκευαστικής Βάσης Θεσσαλονίκης. Ο Βουλευτής κ. Χρίστος Δήμας κατέθεσε αναφορά προς τον Υπουργό Εσωτερικών και Διοικητικής Ανασυγκρότησης την επιστολή της τοπικής κοινότητας Σουλίου σχετικά με το πρόβλημα της αυξανόμενης εγκληματικότητας. Οι Βουλευτές κ.κ. Χρήστος Κατσώτης, Λιάνα Κανέλλη και Γεώργιος Λαμπρούλης κατέθεσαν αναφορά προς τον Υπουργό Υγείας με το κείμενο των εργαζομένων του Ελληνικού Κέντρου Ψυχικής Υγιεινής και Ερευνών, με το οποίο ζητούν την ικανοποίηση μίας σειράς αιτημάτων. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Εθνικής Άμυνας, με θέμα τη διαμαρτυρία για μειώσεις σε μισθολογικό βοήθημα στους Εθελοντές Μακράς Θητείας. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Πολιτισμού, Παιδείας και Θρησκευμάτων με θέμα αιτήματα από την Επαγγελματική Επιστημονική Ένωση Τεχνολογικής Εκπαίδευσης Μηχανικών. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Εθνικής Άμυνας, με θέμα αίτημα για ανέγερση μνημείου πεσόντων υπέρ της πατρίδας σε οικισμό των Καλαβρύτων. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Υγείας την επιστολή πολίτη με θέμα τον εξαναγκασμό που έχουν υποστεί οι γιατροί, προκειμένου να ενταχθούν στο ΠΕΔΥ από τον ΕΟΠΠΥ, κλείνοντας τα ιατρεία τους. Ο Βουλευτής κ. Βασίλης Κεγκέρογλου κατέθεσε αναφορά προς τον Υπουργό Πολιτισμού, Παιδείας και Θρησκευμάτων και τον Υπουργό Εσωτερικών και Διοικητικής Ανασυγκρότησης, με θέμα σεβασμό στις επιταγές του Συντάγματος - διορισμός των επιτυχόντων του ΑΣΕΠ. Ο Βουλευτής κ. Βασίλης Κεγκέρογλου κατέθεσε αναφορά προς τον Υπουργό Οικονομικών και τον Υπουργό Παραγωγικής Ανασυγκρότησης, Περιβάλλοντος και Ενέργειας την επιστολή της Ομοσπονδίας Αγροτικών Συλλόγων Καρδίτσας, που διεκδικούν φοροαπαλλαγές. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Πολιτισμού, Παιδείας και Θρησκευμάτων την επιστολή της Επαγγελματικής Επιστημονικής Ένωσης Τεχνολογικής Εκπαίδευσης Μηχανικών, με αίτημα για άμεση συνάντηση με τον Υπουργό Παιδείας. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Εσωτερικών και Διοικητικής Ανασυγκρότησης. Η κατάθεση αφορά ένα άρθρο με αφορμή συνέντευξη του κ. Ράλλη Γεωργίου. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Εθνικής Άμυνας, με θέμα αιτήματα των τριτέκνων αρμοδιότητας του Υπουργείου Εθνικής Άμυνας. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Οικονομικών και τον Υπουργό Εσωτερικών και Διοικητικής Ανασυγκρότησης, με θέμα πρόταση αποκατάστασης των δημοτικών αστυνομικών. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Οικονομικών και προς τον Υπουργό Επικρατείας, με θέμα αίτημα μέλους του Δημοτικού Συμβουλίου του Δήμου Αλεξανδρούπολης να διερευνηθεί η νομιμότητα προέλευσης χρηματικών κονδυλίων που χορηγήθηκαν ως δωρεά. Ο Βουλευτής κ. Νικόλαος Νικολόπουλος κατέθεσε αναφορά προς τον Υπουργό Παραγωγικής Ανασυγκρότησης, Περιβάλλοντος και Ενέργειας και προς τον Υπουργό Οικονομίας, Υποδομών, Ναυτιλίας και Τουρισμού, με θέμα ανάγκη για προσωρινή αδειοδότηση της λειτουργίας των υπαίθριων σταθμών στάθμευσης αυτοκινήτων.
Ευχαριστούμε την κ. Δριτσέλη. Ολοκληρώθηκε η ανάγνωση των αναφορών. Πριν εισέλθουμε στη συζήτηση των επίκαιρων ερωτήσεων να σας ενημερώσω ότι από τη Βουλευτή κ. Μαρία Αντωνίου ζητείται άδεια προκειμένου να παραστεί από 13 έως 17 Μαΐου στα εγκαίνια της τουριστικής έκθεσης SITEV που θα λάβει χώρα την περίοδο αυτή στο Αλγέρι της Αλγερίας. Η Βουλή εγκρίνει;
Η Βουλή ενέκρινε τη ζητηθείσα άδεια. Επίσης, ο κ. Φώτιος Γραικός, Βουλευτής της Χρυσής Αυγής, ζητάει άδεια για να απουσιάσει στο εξωτερικό από 12 έως 14 Μαΐου για κομματική υποχρέωση και επικαλείται το άρθρο 76 παράγραφοι 3 και 4 του Κανονισμού. Το ίδιο ζητάει και ο Βουλευτής της Χρυσής Αυγής κ. Γεώργιος Γαλέος. Η Βουλή εγκρίνει;
Η Βουλή ενέκρινε τις ζητηθείσες άδειες.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η τρίτη με αριθμό 151/28-4-2015 επίκαιρη ερώτηση πρώτου κύκλου του Βουλευτή Λάρισας του Ποταμιού κ. Κωνσταντίνου Μπαργιώτα προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις εκκρεμότητες του καταργηθέντος Οργανισμού Εργατικής Κατοικίας (ΟΕΚ). Θα απαντήσει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Παναγιώτης Σκουρλέτης. Παρακαλώ, κύριε Μπαργιώτα, έχετε τον λόγο για δύο λεπτά.
Ευχαριστώ, κύριε Πρόεδρε. Αναγκαστικά θα είμαι σύντομος. Καλημέρα, κύριε Υπουργέ. Όπως γνωρίζετε, ο Οργανισμός Εργατικής Κατοικίας και ο Οργανισμός Εργατικής Εστίας έχουν καταργηθεί ήδη από το 2013. Οι υπηρεσίες και οι υπάλληλοι έχουν ενσωματωθεί στον ΟΑΕΔ, χωρίς ωστόσο καμμία πρόβλεψη ειδικής υπηρεσίας ή ξεχωριστού γραφείου ή οποιασδήποτε ξεχωριστής υπηρεσίας που θα εξυπηρετεί τις υποθέσεις του Οργανισμού Εργατικής Κατοικίας. Στη Θεσσαλία δεν υπάρχει ούτε σε επίπεδο περιφέρειας αρμόδιο γραφείο. Το αποτέλεσμα είναι ότι μια σειρά από εκκρεμότητες που έχει αφήσει πίσω του ο Οργανισμός Εργατικής Κατοικίας χρονίζουν. Ειδικότερα, η σημαντικότερη από αυτές είναι ίσως η έκδοση οριστικών παραχωρητηρίων για τις περίπου δεκαπέντε χιλιάδες κατοικίες που έχει παραχωρήσει ο Οργανισμός Εργατικής Κατοικίας τα τελευταία είκοσι πέντε με τριάντα χρόνια χωρίς να έχει εκδώσει οριστικά παραχωρητήρια. Αυτή η διαδικασία αφορά πενήντα εννιά οικισμούς. Το 1/3 περίπου των κατοικιών δεν έχει καν κοστολογηθεί. Στα υπόλοιπα 2/3, δηλαδή περίπου στις εννιά χιλιάδες κατοικίες, δεν έχουν εκδοθεί οριστικά παραχωρητήρια και, όπου έχει γίνει προσπάθεια, έχει κολλήσει σε διάφορα διαδικαστικά και νομικά προβλήματα. Το αποτέλεσμα είναι ότι αυτές οι οικογένειες, δηλαδή οι δικαιούχοι του Οργανισμού Εργατικής Κατοικίας, δεν μπορούν να διαχειριστούν το ακίνητο, δεν μπορούν να το κληρονομήσουν, δεν μπορούν να το μεταβιβάσουν. Επίσης δεν μπορούν, ακόμα κι αν επιθυμούν, να εξοφλήσουν ή να συνεχίσουν να πληρώνουν τις δόσεις που απομένουν, με αποτέλεσμα και το δημόσιο, δηλαδή ο Οργανισμός Εργατικής Κατοικίας, να χάνει χρήματα, αλλά και οι δικαιούχοι να μην μπορούν να διαχειριστούν το ακίνητο που έχουν στην κατοχή τους. Ένα παράδειγμα τέτοιου προβλήματος που δεν μπορεί να λυθεί είναι ο Οικισμός Μελίνα Μερκούρη ΙΙ στη Λάρισα, όπου έχει γίνει κοστολόγηση τώρα με πρωτοβουλία κάποιων από τους παλιούς εργαζόμενους. Το πρόβλημα είναι ότι είχε κοστολογηθεί το '98 με μία τιμή 390 ευρώ. Η τιμή της νέας κοστολόγησης έχει ανέβει στο 470 ευρώ με τον νόμο του 2005. Όμως, δεν υπάρχει κανείς να λύσει τις διαφορές και τις ενστάσεις που υπάρχουν, πολύ λογικά, από τους δικαιούχους του οργανισμού. Το θέμα αυτό έχει κατατεθεί ως ερώτηση. Άρα, λοιπόν, τα προβλήματα είναι η κατάργηση του ΟΕΚ, του Οργανισμού Εργατικής Κατοικίας, χωρίς ταυτόχρονα να έχει προβλεφθεί ειδική υπηρεσία στον ΟΑΕΔ, με αποτέλεσμα να υπάρχουν ένα σωρό προβλήματα που δεν μπορούν να λυθούν. Το κυβερνών κόμμα στην αντιπολίτευση είχε δεσμευθεί ότι θα επανασυστήσει τον Οργανισμό Εργατικής Κατοικίας. Η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Φωτίου είχε δεσμευθεί στις προγραμματικές δηλώσεις. Το ερώτημα, λοιπόν, είναι αν υπάρχει χρονοδιάγραμμα επανασύστασης του Οργανισμού Εργατικής Κατοικίας και αν υπάρχει κάποιος προγραμματισμός ή κάποια βούληση μιας ενδιάμεσης, ενδεχομένως, λύσης, στην περίπτωση που προχωρήσει τελικά η Κυβέρνηση στις δεσμεύσεις της για το διάστημα που έρχεται για τις πολλές εκκρεμότητες που υπάρχουν αυτή τη στιγμή. Σας ευχαριστώ.
Ευχαριστούμε τον κ. Μπαργιώτα. Τον λόγο έχει τώρα για τρία λεπτά ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Παναγιώτης (Πάνος) Σκουρλέτης. Ορίστε, κύριε Υπουργέ, έχετε τον λόγο.
Κύριε Μπαργιώτα, με την επίκαιρη ερώτησή σας μας θυμίζετε τις επιπτώσεις άλλης μιας επιλογής των μνημονιακών κυβερνήσεων, οι οποίες διέλυσαν τον Οργανισμό Εργατικής Εστίας και τον Οργανισμό Εργατικής Κατοικίας. Όλα αυτά που αναφέρετε στην ερώτησή σας είναι έτσι ακριβώς, ενώ θα προσέθετα, πέρα από το συγκεκριμένο παράδειγμα από την περιοχή σας, και δεκάδες άλλα παρόμοια παραδείγματα, τα οποία ουσιαστικά έχουν μετατρέψει τους δικαιούχους σε ομήρους. Εμείς, από την πρώτη μέρα που αναλάβαμε και με βάση τις προγραμματικές μας δηλώσεις και δεσμεύσεις, κινούμαστε ήδη σε μία κατεύθυνση για να λύσουμε το θέμα και των παραχωρητηρίων. Όμως αυτό προϋποθέτει ότι θα πρέπει να υπάρξει μία επαναξιολόγηση του κόστους, διότι έχουν αλλάξει πάρα πολλά πράγματα. Υπάρχει μία ραγδαία απομείωση αξιών. Άρα δεν μπορούμε να χρεώνουμε τους δικαιούχους με τιμές που δεν υφίστανται πλέον. Αφού, λοιπόν, λάβουμε υπ' όψιν και τη δεινή οικονομική κατάσταση των περισσοτέρων από τους δικαιούχους, θα πρέπει να πάμε πλέον και σε πιο ευνοϊκές γι' αυτούς ρυθμίσεις. Αυτή τη στιγμή περιμένουμε - και αυτό έχει ξεκινήσει μετά την ανάληψη των καθηκόντων της διοίκησης από την κ. Καραμεσίνη - να έχουμε πολύ σύντομα μία ολοκληρωμένη πρόταση. Εδώ θα ήθελα να επισημάνω και κάτι άλλο, το οποίο μάς δημιουργεί ένα επιπλέον εμπόδιο και αφορά τις δουλειές που πρέπει να γίνουν παράλληλα στο πλαίσιο του Κτηματολογίου. Διότι για να υπάρξουν τα παραχωρητήρια, θα έπρεπε αυτά να έχουν καταγραφεί στο Κτηματολόγιο. Το Κτηματολόγιο λειτουργεί με τους δικούς του ρυθμούς. Θα μπορούσαμε να λέμε πάρα πολλά γύρω από την υπόθεση του Κτηματολογίου. Φαντάζομαι ότι τα γνωρίζετε και εσείς καλά. Όμως, θα πρέπει να κινηθούμε προς αυτήν την κατεύθυνση. Πέρα από την επίλυση των συγκεκριμένων ζητημάτων, κινούμαστε στο να αποκαταστήσουμε μία ξεχωριστή δομή γι' αυτά τα ζητήματα. Αυτή τη στιγμή δεν είμαι σε θέση να σας πω αν αυτή η δομή θα πάρει τελικά τη μορφή ενός ξεχωριστού οργανισμού, όπως ήταν πριν ο ΟΕΚ. Σημασία, όμως, έχει να μαζέψουμε όλον αυτόν τον κόσμο που έχει σκορπίσει στο πλαίσιο του προγράμματος κινητικότητας, διότι η μεταφορά των υπαλλήλων του ΟΕΚ έγινε άρον άρον. Ουσιαστικά έβαλαν ανθρώπους μηχανικούς, οι οποίοι είχαν μια τεράστια εμπειρία γύρω από αυτά τα ζητήματα, να εκδίδουν - ας πούμε - κάρτες ανεργίας, άσχετα με το αντικείμενό τους. Καταλαβαίνω ότι είναι πάρα πολύ δύσκολο μέσα σε αυτούς τους λίγους μήνες που βρισκόμαστε στα πράγματα να μπορέσουμε να αξιοποιήσουμε όλο αυτό το ανθρώπινο δυναμικό, αλλά αυτή είναι η πρόθεσή μας. Νομίζω ότι πολύ σύντομα, πέρα από τα πολύ συγκεκριμένα που σας είπα για το θέμα των παραχωρητηρίων, των διακανονισμών και της επαναξιολόγησης του κόστους, θα προχωρήσουμε πια στην επανασύσταση μιας ξεχωριστής δομής που να έρχεται να καλύψει τις συγκεκριμένες ανάγκες. Σας ευχαριστώ.
Σας ευχαριστούμε. Τον λόγο έχει ο κ. Μπαργιώτας για τρία λεπτά.
Ευχαριστώ, κύριε Υπουργέ. Συμφωνούμε, λοιπόν, στην εκτίμηση της κατάστασης. Απλώς να επισημάνω - γιατί είπατε πολλά πράγματα - ότι υπάρχουν εκκρεμότητες με τα δάνεια. Από τις περίπου διακόσιες χιλιάδες δανειολήπτες από τα ίδια κεφάλαια του οργανισμού αυτή τη στιγμή μόνο το 15% πληρώνει. Είτε δηλαδή έχει αδυναμία είτε ο ΟΕΚ δεν είναι σε θέση να εισπράξει. Έχουν σταματήσει δηλαδή οι δόσεις κλπ. Είναι ένα τεράστιο ποσό και είναι μια τεράστια εκκρεμότητα. Υπάρχουν οι οικισμοί, οι οποίοι έχουν γήπεδα, αίθουσες, χώρους που ανήκουν στον Οργανισμό Εργατικής Κατοικίας. Χαρακτηριστικά για επτακόσια εξήντα πέντε περίπου από τα χίλια διακόσια τόσα κτήρια που είναι παραχωρημένα μέσα στους οικισμούς από τον ΟΕΚ σε τρίτους έχουν λήξει οι συμβάσεις, ερημώνονται, καταστρέφονται και δεν αξιοποιούνται. Το Κτηματολόγιο, όπως είπατε, είναι ένα πολύ μεγάλο πρόβλημα. Υπάρχει μια εκτίμηση ότι περίπου εξήντα χιλιάδες ενστάσεις, δικαιώματα και διεκπεραιώσεις ξεχωριστών υποθέσεων θα χρειαστούν μέσα στην υπόλοιπη τριετία, εάν το Κτηματολόγιο προχωρήσει με τους ρυθμούς που προχωρά. Εάν επιταχυνθεί, θα είναι ακόμη μεγαλύτερο το πρόβλημα. Έτσι, λοιπόν, απλώς ήθελα να επισημάνω στη δευτερολογία μου ότι χαίρομαι που ακούω ότι υπάρχει διάθεση της επανασύστασης. Θα ήταν ίσως σκόπιμο - γιατί καταλαβαίνω και συμφωνώ μαζί σας ότι είναι μια μεγάλη και δύσκολη δουλειά η επανασύσταση μιας λειτουργίας που διαλύθηκε με τον τρόπο που διαλύθηκε - έστω σε επίπεδο περιφέρειας οι υπάλληλοι μηχανικοί που, όπως λέτε, αυτή τη στιγμή ετεροαπασχολούνται ή ακόμα χειρότερα δεν απασχολούνται στις υπηρεσίες του ΟΑΕΔ, να συγκεντρωθούν, έστω σε επίπεδο περιφέρειας, σε γραφεία που να έχουν απ' έξω την ταμπέλα «Οργανισμός Εργατικής Κατοικίας» ή «Εξυπηρέτηση» ή οτιδήποτε άλλο. Τουλάχιστον η συγκέντρωση των πολλών προβλημάτων και των πολλών εκκρεμοτήτων, η συγκέντρωση και αρχειοθέτηση - αν θέλετε - θα μπορούσε να βοηθήσει και θα μπορούσε να αποτελέσει μια χρήσιμη προεργασία για τη μελλοντική επανασύσταση του οργανισμού. Θέλω κυρίως να επισημάνω αυτή την ανάγκη, που ενδεχομένως να βοηθήσει σε δεύτερο βαθμό στην ανασύσταση του οργανισμού. Σας ευχαριστώ.
Ευχαριστούμε. Τον λόγο έχει ο κύριος Υπουργός.
Ναι, νομίζω ότι κινούμαστε στο ίδιο μήκος κύματος. Και ενδεχομένως, μέχρι που να είμαστε σε θέση να παρουσιάσουμε αυτή την ολοκληρωμένη, ξεχωριστή δομή, να δούμε ένα τέτοιο βήμα αξιοποίησης των ανθρώπων που έχουν μια εμπειρία, όπως το προτείνατε. Δηλαδή παράλληλα, καθώς διαμορφώνουμε τη νέα δομή, να προχωράνε και οι υποθέσεις των ανθρώπων, των δικαιούχων. Διότι δεν θα περιμένουμε να επανασυσταθεί ένας ολόκληρος οργανισμός για να προχωρήσουν αυτά. Θέλω, όμως, να κάνω μια επισήμανση για προβληματισμό και την απευθύνω και σε εσάς και στο κόμμα σας και στο σύνολο του Κοινοβουλίου: Όλα αυτά γίναν στο όνομα και κάτω από την πίεση των μνημονιακών επιταγών, για να συμμαζέψουν το δημόσιο, για να είναι λιγότερο σπάταλο. Παρ' όλα αυτά και εδώ επιβεβαιώνεται ότι αυτή η πολιτική ήταν βαθιά αντικοινωνική και καταστροφική. Στον πιο ευαίσθητο τομέα, αυτόν της στεγαστικής πολιτικής των πιο αδυνάτων, ήρθε το μνημόνιο, αυτή την ισχνή, περιορισμένη κοινωνική αντίληψη που υπήρχε στην Ελλάδα να τη διαλύσει. Άλλη μια επιβεβαίωση, λοιπόν, για ό,τι υπέστη η χώρα τα τελευταία πέντε χρόνια. Σας ευχαριστώ.
Ωραία. Σας ευχαριστούμε. Προχωράμε στην επόμενη επίκαιρη ερώτηση, την πρώτη με αριθμό 154/28-4-2015 επίκαιρη ερώτηση δεύτερο κύκλου του Βουλευτή Καστοριάς του Συνασπισμού Ριζοσπαστικής Αριστεράς κ. Ευάγγελου Διαμαντόπουλου, επίσης, προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης σχετικά με τον καθορισμό του αριθμού πολιτών που εισέρχονται από τρίτες χώρες για παροχή εξαρτημένης και εποχικής απασχόλησης στην Περιφέρεια Καστοριάς. Και σε αυτή την επίκαιρη ερώτηση θα απαντήσει ο Υπουργός κ. Σκουρλέτης. Ορίστε, κύριε Διαμαντόπουλε, έχετε τον λόγο για δυο λεπτά.
Ευχαριστώ πολύ, κύριε Πρόεδρε. Κύριε Υπουργέ, για πρώτη φορά φέτος ο αριθμός εισδοχής πολιτών τρίτων χωρών για εξαρτημένη και εποχιακή απασχόληση καθορίζεται έπειτα από εισήγηση της περιφέρειας προς το αρμόδιο Υπουργείο, μετά από σύσκεψη των εργοδοτικών φορέων και αγροτικών συλλόγων με τις κατά τόπους περιφερειακές ενότητες. Αποτέλεσμα αυτής της σύσκεψης για την Καστοριά ήταν να αποσταλεί έγγραφο προς το Υπουργείο με τις απαιτούμενες ανάγκες για μετακλητούς εργάτες από την Περιφέρεια Δυτικής Μακεδονίας. Το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης εξέδωσε ΚΥΑ, με την οποία καθορίζεται ο ανώτατος αριθμός αδειών διαμονής για εποχιακή εργασία κατά τόπους. Σύμφωνα με αυτήν, ο αριθμός για την Περιφερειακή Ενότητα Καστοριάς καθορίστηκε σε εκατόν σαράντα έξι εργάτες στο σύνολο και προσαύξηση δεκαπέντε εργατών για έκτακτες ανάγκες. Οι ανάγκες, όμως, της Περιφερειακής Ενότητας Καστοριάς και του πρωτογενούς τομέα είναι πολύ υψηλότερες σε σχέση με το εγκριθέν σύνολο της εκδοθείσας ΚΥΑ. Ανάγκες οι οποίες αποτυπώνονται στην εισήγηση που στάλθηκε στο Υπουργείο από την Περιφέρεια Δυτικής Μακεδονίας και είναι πολλαπλάσια αυξημένες σε σχέση με τον τελικό εγκριθέντα αριθμό. Η εισήγηση της Περιφερειακής Ενότητας Καστοριάς φαίνεται να μη λήφθηκε υπ' όψιν από το αρμόδιο Υπουργείο, ίσως λόγω του κατεπείγοντος έκδοσης της προαναφερόμενης ΚΥΑ αλλά και της μεταβατικής περιόδου, ένεκα των εκλογών και της αλλαγής της πολιτικής ηγεσίας. Επειδή ο πρωτογενής τομέας αποτελεί σημαντικό πυλώνα της τοπικής οικονομίας της Καστοριάς, επειδή οι ανάγκες σε εργασία στον τομέα αυτό δεν καλύπτονται από εγχώριους εργαζόμενους, με αποτέλεσμα να δημιουργείται ανεπάρκεια σε εργατικά χέρια και πρόβλημα στην εκτέλεση των απαραίτητων εργασιών, επειδή αποτελεί πάγιο αίτημα των αγροτικών συνεταιρισμών της περιοχής η αύξηση των αδειών για μετακλητούς εργάτες, έτσι ώστε να απασχολούνται νόμιμα στη χώρα μας, σας ερωτώ εάν προτίθεται το Υπουργείο να προβεί σε τροποποίηση της εκδοθείσας ΚΥΑ, έτσι ώστε να αυξηθεί ο αριθμός των αδειών μετακλητών εργατών για εποχιακή εργασία, καθώς και να ληφθεί υπ' όψιν η εισήγηση της Περιφέρειας Δυτικής Μακεδονίας στην υπό έκδοση ΚΥΑ που αφορά στην εξαρτημένη εργασία, ώστε να καλυφθούν οι ανάγκες του πρωτογενούς τομέα της τοπικής οικονομίας. Σας ευχαριστώ πολύ.
Ευχαριστούμε. Τον λόγο έχει ο κύριος Υπουργός για τρία λεπτά.
Ευχαριστώ, κύριε Πρόεδρε. Κύριε Διαμαντόπουλε, το περιγράφετε καλά, αλλά σας λείπει η εισαγωγή στο πρόβλημα με την εξής έννοια: Ότι η περιφέρειά σας καθυστέρησε και με δικιά της ευθύνη δεν εστάλη πρόταση. Κατά συνέπεια το Υπουργείο Εργασίας μαζί με το Υπουργείο Εσωτερικών, που είναι αρμόδια για την έκδοση της αντίστοιχης ΚΥΑ για τους εποχικούς απασχολούμενους, διαμόρφωσαν έναν αριθμό, ο οποίος αντιστοιχούσε στην περσινή χρονιά. Από φέτος, όπως είπατε κι εσείς, υπάρχουν προτάσεις από την περιφέρεια, αλλά και από τους κατά τόπους ΟΑΕΔ και από την ΟΚΕ. Όλο αυτό, λοιπόν, το σύνολο των φορέων καθυστέρησε να καταθέσει συγκεκριμένη πρόταση. Θα έλεγα, λοιπόν, ότι και εσείς ως τοπικός Βουλευτής καλά θα κάνετε να τους πιέζετε, έτσι ώστε να είναι στην ώρα τους έτοιμοι. Αυτός είναι ο ρόλος των τοπικών Βουλευτών. Από εκεί και έπειτα, πράγματι το νούμερο των εκατόν σαράντα έξι μπορεί κανείς να καταλάβει ότι είναι ένας αριθμός που υπολείπεται από τις ανάγκες της Περιφερειακής Ενότητας Καστοριάς. Ήδη έχουμε λάβει υπ' όψιν τις πραγματικές ανάγκες. Και θα ήθελα να πω ότι μας έχει έρθει μία πρόταση από την Περιφερειακή Ενότητα Καστοριάς, η οποία κρίνεται, συγκρινόμενη και με άλλες περιφέρειες, ως ένα νούμερο απολύτως υψηλό. Υπάρχει ένα αίτημα για να δοθούν άδειες σε δώδεκα χιλιάδες εργαζόμενους. Αυτό, αν το συγκρίνει κανείς με άλλες περιοχές που έχουν πολύ πιο αυξημένες ανάγκες, είναι υπερπολλαπλάσιο. Άρα και εδώ υπάρχει ένα θέμα καλύτερης προετοιμασίας στη διαμόρφωση των προτάσεων. Εμείς, όμως, θεωρούμε ότι θα ήταν εύλογο να προωθηθεί μία κοινή υπουργική απόφαση με το αντίστοιχο Υπουργείο, που να κινείται στον αριθμό των τεσσάρων χιλιάδων πεντακοσίων απασχολούμενων για εργάτες γης και επιπλέον πεντακοσίων ατόμων για κτηνοτροφικές εργασίες. Από εκεί και πέρα, υπάρχει πάντοτε η δυνατότητα για μια προσαύξηση κατά 10%, αν κριθεί από τα πράγματα πια πως δεν καλύπτονται οι πραγματικές ανάγκες. Ευχαριστώ.
Ευχαριστούμε. Τον λόγο έχει ο κ. Διαμαντόπουλος για τρία λεπτά.
Ευχαριστώ, κύριε Πρόεδρε. Κύριε Υπουργέ, όπως κατανοείτε κι εσείς, όποιον φορέα ή υπηρεσία ρωτήσουμε ή όταν έλθει σε επαφή με τον τοπικό Βουλευτή, πιθανότατα θα αναγνωρίσει ευθύνη στην όποια καθυστέρηση. Αναγνωρίζω και αποδέχομαι αυτό που λέτε, το οποίο προκύπτει και από την επιβεβαίωση της διαδικασίας, η οποία διορθώνεται με τον αριθμό που έχετε πει. Βέβαια, κι εγώ με τα στοιχεία που έχω, απέχω από αυτόν τον αριθμό που μου επιβεβαιώσατε για δώδεκα χιλιάδες. Στον τομέα φυτικής και ζωικής παραγωγής από τον Αγροτικό Σύλλογο Άργους - Ορεστικού έχω τον αριθμό οκτακόσιοι, δηλαδή επτακόσιοι πενήντα σε φυτική και πενήντα σε ζωική, του Συνεταιρισμού Καστοριάς εξακόσιοι τριάντα σε ζωική και εξακόσιοι τριάντα στη φυτική και από την Γεωργική Εταιρεία Οπωροκηπευτικών τέσσερις χιλιάδες. Παρ' όλα αυτά, θεωρώ ότι ο αριθμός που έχετε δώσει στο κομμάτι της ζωικής παραγωγής καλύπτει τις αιτήσεις των τοπικών φορέων, αλλά και οι τεσσερισήμισι χιλιάδες στη φυτική παραγωγή είναι ένας ικανός αριθμός, που δείχνει πως το Υπουργείο πλέον αντιλαμβάνεται τις ανάγκες γενικότερα του πρωτογενή τομέα, αλλά και της Περιφερειακής Ενότητας Καστοριάς. Ένα άλλο ζήτημα που θα ήθελα να θέσω, κύριε Υπουργέ, το οποίο πρέπει να λάβετε σοβαρά υπ' όψιν και να επιλυθεί - είμαι στη διάθεσή σας και μετά από υπόδειξή σας, αν χρειάζεται να γίνει περαιτέρω ενέργεια - είναι το ζήτημα των μετακλητών εργατών γης από τρίτες χώρες και την καταβολή ποσού που αντιστοιχεί στην υψηλότερη κλίμακα ασφάλισης του ΟΓΑ, περί τα 1.200 ευρώ, για να μπορέσουν να πάρουν άδεια και να εισέλθουν σε αυτόν τον χώρο. Όπως αντιλαμβάνεται ο καθένας, είναι ποσό που θα καλυφθεί από τα μεροκάματά τους ή θα κληθεί ο παραγωγός που θα προσκαλέσει τον εργάτη να τα καταβάλει. Δεν βλέπω ποια η λογική να καταβάλλεται το υψηλότερο τίμημα, της υψηλότερης κατηγορίας και όχι της χαμηλότερης. Θεωρώ πως είναι ένα μέτρο που θα εισφέρει στα ταμεία και επίσης θα αποτρέψει οποιονδήποτε κτηνοτρόφο ή αγρότη να προσφύγει σε διαδικασίες που δεν θα ήθελε κι αυτός, για να μπορέσει να παράξει, παράνομης εργασίας. Είναι κάτι πολύ σημαντικό, πρέπει να το δούμε. Το έχουν θέσει όλοι οι αγροτικοί σύλλογοι και οι κτηνοτροφικοί και αγροτικοί συνεταιρισμοί στον νομό. Σας ευχαριστώ πολύ και για την κατανόηση αλλά και για τη λύση που δίνετε σε αυτό το μεγάλο πρόβλημα.
Ευχαριστούμε. Τον λόγο έχει ο κύριος Υπουργός για τρία λεπτά.
Μία μόνο επισήμανση θα ήθελα να κάνω, μια και βλέπω ότι η δρομολογούμενη τελικά από το Υπουργείο λύση ικανοποιεί τις ανάγκες. Σχετικά με το θέμα του ΟΓΑ: Εγώ κρίνω ως εύλογη την παρατήρησή σας και θα έλθουμε σε συνεννόηση, για να δούμε τι μπορούμε να κάνουμε το γρηγορότερο δυνατόν. Βεβαίως, για να μιλάμε με πραγματικούς όρους, το ζήτημα είναι πως για τους εργάτες γης - όχι βέβαια γι' αυτούς που έρχονται με τον τρόπο που εμείς συζητάμε τώρα, αλλά γι' αυτούς που ήδη υπάρχουν και απασχολούνται και οι οποίοι είναι πολλοί περισσότεροι σε αγροτικές και κτηνοτροφικές εργασίες - δεν δίνεται η δυνατότητα στους περισσότερους από αυτούς να ασφαλιστούν. Με πρόσχημα την έλλειψη νομιμοποιητικών χαρτιών, αδειών παραμονής, δεν εγγράφονται στο ΙΚΑ, οι εργοδότες από τη μεριά τους δεν μπορούν να δικαιολογήσουν στα έξοδά τους αυτό το κόστος, με αποτέλεσμα πια να μην είναι και φορολογικά εντάξει οι ίδιοι. Γι' αυτό το θέμα και με αφορμή την επίκαιρη ερώτησή σας - παρ' όλο ότι δεν περιέχεται - προσπαθούμε αυτήν τη στιγμή να διαμορφώσουμε μια πρόταση και με την αρμόδια Αναπληρώτρια Υπουργό κ. Χριστοδουλοπούλου, που ασχολείται με θέματα μεταναστευτικής πολιτικής, έτσι ώστε πράγματι όποιος αποδεδειγμένα εργάζεται, να του δίνεται η δυνατότητα να ασφαλίζεται και να υπάρχει και αυτό το όφελος που εσείς επισημάνατε και για τα ταμεία της χώρας. Ευχαριστώ.
Ευχαριστούμε κι εμείς. Συνεχίζουμε με την τρίτη υπ' αριθμόν 157/28-4-2015 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καταβολή των δεδουλευμένων των εργαζομένων του ομίλου «EUROMEDICA ΑΡΩΓΗ» της περιοχής Θεσσαλίας. Θα απαντήσει ο κ. Σκουρλέτης. Κύριε Λαμπρούλη, έχετε τον λόγο για δύο λεπτά.
Ευχαριστώ, κύριε Πρόεδρε. Εδώ και οκτώ μήνες πλέον οι εργαζόμενοι στην «ΑΡΩΓΗ» Θεσσαλίας του ομίλου EUROMEDICA παραμένουν απλήρωτοι. Σημειώνουμε πως η απλήρωτη εργασία αποτελεί μόνιμη τακτική του ομίλου πανελλαδικά, όπως κάνουν και άλλοι επιχειρηματίες του κλάδου της ιδιωτικής υγείας τα τελευταία χρόνια, ενός κλάδου που ανθίζει σε περίοδο οικονομικής κρίσης και είναι από τους πλέον κερδοφόρους με επενδύσεις εκατομμυρίων ευρώ, μετά και την απαξίωση του δημόσιου συστήματος υγείας. Δίκαιη, λοιπόν, είναι η αντίδραση των εργαζομένων μπροστά σε αυτήν τη δυσμενή εξέλιξη, όπως και οι κινητοποιήσεις που βρίσκονται σε εξέλιξη, διεκδικώντας το στοιχειώδες, δηλαδή την καταβολή των δεδουλευμένων τους. Και εδώ αξίζει να αναφέρουμε πως την ίδια ώρα που ο όμιλος «EUROMEDICA» αφήνει απλήρωτους τους εργαζόμενους, προσχωρεί ως μέλος στο Σύνδεσμο Τουριστικών Επιχειρήσεων από τον Δεκέμβριο του 2014, σηματοδοτώντας τη δραστηριοποίηση του ομίλου στον ιατρικό τουρισμό, σε έναν κλάδο με μεγάλες προοπτικές ανάπτυξης σε περίοδο κρίσης, επενδύοντας παράλληλα και εκατομμύρια ευρώ. Οι ερωτήσεις προς τον Υπουργό, κύριε Πρόεδρε, είναι: Τι μέτρα θα πάρει το αντίστοιχο Υπουργείο και η Κυβέρνηση ώστε να καταβληθούν άμεσα τα δεδουλευμένα των εργαζομένων - οκτώ μηνών - αλλά και ποια θα είναι η παρέμβαση ή οι ενέργειες του Υπουργείου ώστε να υπογραφεί η κλαδική σύμβαση εργασίας και να εφαρμοστεί, όχι βέβαια μόνο στον συγκεκριμένο όμιλο, αλλά και σε όλες τις ιδιωτικές κλινικές; Διότι οι συμβάσεις που διέπουν αυτήν τη στιγμή τις εργασιακές σχέσεις σε αυτόν τον τομέα - και όχι μόνο, αλλά μια και μιλάμε για αυτόν τον τομέα της ιδιωτικής υγείας - είναι ατομικές συμβάσεις. Ευχαριστώ, κύριε Πρόεδρε.
Ευχαριστούμε. Τον λόγο έχει ο κύριος Υπουργός για τρία λεπτά.
Κύριε Λαμπρούλη, γνωρίζουμε καλά και τη συγκεκριμένη περίπτωση αλλά και άλλη παρόμοια περίπτωση στην πόλη σας, δηλαδή μη καταβολής δεδουλευμένων επί μήνες. Και δεν έχουμε καθίσει με σταυρωμένα τα χέρια. Ήδη η Επιθεώρηση Εργασίας στις 27-1-2015 πήγε στη συγκεκριμένη επιχείρηση, εντόπισε το πρόβλημα και επέβαλε συγκεκριμένα πρόστιμα. Δεν στάθηκε μόνο εκεί. Στις 9-4-2015 πήγε για επανέλεγχο και, επειδή εξακολουθεί και υφίσταται το ζήτημα, έχουν υπάρξει οι κινήσεις που προβλέπονται από τον νόμο και έχουν κατατεθεί μηνύσεις και υπάρχει και η διαδικασία βέβαια επιβολής πρόσθετων διοικητικών κυρώσεων. Η πρώτη επιθεώρηση έγινε δύο μέρες αφού αναλάβαμε. Επαναλαμβάνω ότι το ΣΕΠΕ με τις μικρές δυνατότητες που έχει αντικειμενικά, αλλά επί των ημερών μας με έναν διαφορετικό τρόπο λειτουργίας, πήγε στη συγκεκριμένη επιχείρηση για επανέλεγχο. Ήταν μια κατεύθυνση να υπάρξουν οργανωμένοι και στοχευμένοι έλεγχοι στις συγκεκριμένες ιδιωτικές κλινικές υγείας, επειδή έχει παρουσιαστεί πληθώρα τέτοιων κρουσμάτων και προβλημάτων. Από εκεί και πέρα με ρωτάτε για το θέμα της κλαδικής σύμβασης. Λέτε εμείς να μη θέλουμε να υπάρξουν; Το αντίθετο! Αλλά γνωρίζετε πολύ καλά ότι αυτό βεβαίως έχει να κάνει με τους ίδιους τους εργαζόμενους. Εμείς πολιτικά στηρίζουμε την ανάγκη να υπογραφούν νέες κλαδικές συμβάσεις και όχι μόνο αυτό, διότι γνωρίζετε πάρα πολύ καλά ότι το Υπουργείο Εργασίας έχει ήδη καταθέσει συγκεκριμένο νομοσχέδιο. Συγκεκριμένα σας λέω ότι πριν από λίγο εστάλη η γνωμοδότηση της ΟΚΕ για το νομοσχέδιο που έχει στα χέρια της αμέσως μετά το Πάσχα. Εγώ ο ίδιος θα επισκεφτώ στα τέλη της άλλης εβδομάδος το ILO, ενώ ταυτόχρονα θα ακολουθηθούν όλες οι προβλεπόμενες διαδικασίες, έτσι ώστε πολύ σύντομα να έχουμε ένα νέο θεσμικό πλαίσιο, το οποίο πραγματικά να δίνει στους εργαζόμενους τη δυνατότητα να διαπραγματεύονται επί ίσοις όροις σε ένα ελεύθερο πλέον τοπίο με τους εργοδότες. Ευχαριστώ.
Ευχαριστούμε. Τον λόγο έχει ο κ. Λαμπρούλης για τρία λεπτά.
Ευχαριστώ, κύριε Πρόεδρε. Κοιτάξτε, απέναντι στο δίκαιο αίτημα των εργαζομένων για την καταβολή των δεδουλευμένων τους, η εργοδοσία - γιατί πρέπει να το αναφέρουμε κι αυτό - από την πλευρά της επιχείρησε - κι επιχειρεί βεβαίως και σε αυτήν την κατεύθυνση κινείται τις τελευταίες μέρες, γιατί σημειωτέον οι κινητοποιήσεις ξεκίνησαν από τις 20 Απρίλη και συνεχίζονται αυτές τις μέρες - και κατάφερε να στήσει απεργοσπαστικό μηχανισμό, χρησιμοποιώντας πέρα από εκβιασμούς και απειλές για να εμποδίσει τις κινητοποιήσεις, αλλά - όπως καταγγέλλει βεβαίως και το κλαδικό σωματείο και θα καταθέσω για τα Πρακτικά και το σχετικό έγγραφο - προχωρεί παράλληλα σε προσλήψεις νέων εργαζομένων και υπόσχεται ότι δεν θα τους αφήσει απλήρωτους πάνω από δύο μήνες. [[Στο σημείο αυτό ο Ζ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το δεύτερο που κάνει η εργοδοσία, πέρα δηλαδή από τον απεργοσπαστικό μηχανισμό που στήνει για να εκβιάσει τους απεργούς - όπως παράλληλα καταγγέλλει το σωματείο - είναι ότι χρησιμοποιεί κάθε είδους εκβιασμό και απειλή για να τρομοκρατήσει τους εργαζομένους, φτάνοντας μάλιστα στο σημείο να φέρει και την αστυνομία για να τους παραμερίσει κ.λπ., όπως επίσης, τον καιρό που γίνονται οι κινητοποιήσεις - και είναι ήδη, δηλαδή, σε εξέλιξη - προβαίνει σε βιντεοσκοπήσεις και φωτογραφήσεις των απεργών, με ό,τι αυτό συνεπάγεται - και το καταλαβαίνουμε όλοι - για το μέλλον και τις επιπτώσεις προς τους εργαζόμενους από την ίδια την επιχείρηση, όταν και αν λήξουν οι κινητοποιήσεις. Το λέμε αυτό, το καταθέτουμε δημόσια, για να ληφθεί και η αντίστοιχη μέριμνα. Οι εργαζόμενοι, λοιπόν, που αντιμετωπίζουν πλέον ζήτημα επιβίωσης, δηλώνουν ότι δεν τρομοκρατούνται από τους άθλιους εκβιασμούς και μηχανισμούς και πως ο αγώνας τους για επιβίωση κι αξιοπρέπεια είναι ισχυρότερος από την πάγια τακτική του ομίλου «EUROMEDICA», που, ενώ κάνει επενδύσεις εκατομμυρίων, όπως είπα και στην πρωτολογία, δεν πληρώνει τους εργαζόμενους. Βέβαια, η κατάσταση αυτή δεν είναι κεραυνός εν αιθρία. Αποτελεί πάγια τακτική της εργοδοσίας σε πολλές επιχειρήσεις, όχι μόνο του κλάδου της ιδιωτικής υγείας και όχι μόνο στην περιοχή της Λάρισας ή της Θεσσαλίας, αλλά σε όλη την Ελλάδα. Και η αποθράσυνση αυτή της εργοδοσίας, δεν είναι διόλου τυχαία, αφού πατά πάνω σε συγκεκριμένο αντεργατικό οπλοστάσιο που έχει θεσπιστεί τα τελευταία χρόνια κι εφαρμόζεται. Αυτό έχει ως στόχο τη μείωση της αξίας της εργατικής δύναμης, προκειμένου να επιτευχθεί ο στόχος ενίσχυσης της κερδοφορίας του κεφαλαίου στο πλαίσιο της ανταγωνιστικότητας της οικονομίας, γεγονός που θα ενταθεί το επόμενο διάστημα ακόμα περισσότερο, αν λάβουμε υπ' όψιν και την κοινή δήλωση του Πρωθυπουργού με τον Γιούνκερ χθες για τη λήψη των απαραιτήτων αντεργατικών, αντιλαϊκών μέτρων, προκειμένου να ολοκληρωθεί η αξιολόγηση του προγράμματος μνημονίου. Κι επειδή είπατε για το νομοσχέδιο που θα έρθει, ας το δούμε πρώτα και θα τα πούμε μετά. Φαίνεται, λοιπόν, πως η Κυβέρνηση, μετά τη μετάθεση της αποκατάστασης του κατώτατου μισθού, δέχεται και τις αιτιάσεις των δανειστών για την αγορά εργασίας, προκειμένου να υποστηριχτεί η κερδοφορία των επιχειρηματικών ομίλων. Όπως επίσης είναι προφανές πως δεν γίνεται καμμία αναφορά για την κατάργηση του αντεργατικού, μνημονιακιού πλαισίου. [[Στο σημείο αυτό κτυπάει το κουδούνι λήξεως του χρόνου ομιλίας του Ζ΄ Αντιπροέδρου της Βουλής]] Κύριε Πρόεδρε, μισό λεπτό. Και προκειμένου να «χρυσωθεί το χάπι» γίνεται μια αναφορά. Η αναφορά δηλαδή στα περί συλλογικών διαπραγματεύσεων στην κοινή δήλωση, όπου γίνεται λόγος για ένα μοντέρνο και αποτελεσματικό σύστημα, που όμως σε όλες τις χώρες της Ευρωπαϊκής Ένωσης είναι σε βάρος των εργαζομένων και με κίνητρα για τα μονοπώλια. Να γιατί, λοιπόν, οι εργαζόμενοι - εμείς αυτό λέμε ως Κομμουνιστικό Κόμμα - δεν πρέπει να δείξουν καμμία ανοχή, να παραμερίσουν τις αυταπάτες και να οργανώσουν την πάλη τους, τον αγώνα τους, τις διεκδικήσεις τους, τώρα, ενάντια στις αντεργατικές, αντιλαϊκές πολιτικές, προτάσσοντας την ικανοποίηση των σύγχρονων αναγκών σε μισθούς, συλλογικές συμβάσεις, ασφαλιστικά δικαιώματα κ.λπ., αλλά κι ενάντια και στις πολιτικές διαχείρισης και τους πολιτικούς διαχειριστές αυτού του σάπιου εκμεταλλευτικού συστήματος, που τους οδηγεί στην εξαθλίωση και την ανέχεια, και παράλληλα δημιουργώντας και βάζοντας μπροστά τους όρους και τις προϋποθέσεις για την ανατροπή του ίδιου του εκμεταλλευτικού συστήματος. Ευχαριστώ, κύριε Πρόεδρε, για την ανοχή σας.
Κι εμείς ευχαριστούμε. Τον λόγο έχει ο κύριος Υπουργός για τρία λεπτά.
Πολλά απ' όσα αναφέρατε, τα πολύ συγκεκριμένα περί εκβιασμών, απειλών, βιντεοσκοπήσεων, απέναντι στους εργαζόμενους είναι παράνομα, ακόμα και με αυτό το ισχνό, αποδιαρθρωμένο θεσμικό πλαίσιο που υπάρχει. Κι εμείς τουλάχιστον είμαστε σαφείς, διατεθειμένοι κα πρόθυμοι να κινηθούμε σε μια κατεύθυνση πλήρους συμπαράστασης στους εργαζόμενους, που πράγματι εκβιάζονται και συμπιέζονται αφόρητα. Στο διάστημα αυτών των τριών μηνών εκ μέρους του Υπουργείου μας έχει γίνει μια τιτάνια προσπάθεια για τη σύγκληση τριμερών επιτροπών, οι οποίες έχουν ασχοληθεί με τέτοιου είδους ζητήματα. Ήδη πολλές από τις ιδιωτικές κλινικές επικαλούνται προβλήματα που έχουν με τον ΕΟΠΥΥ και άρα έτσι εξηγούν τις δικές τους καθυστερήσεις. Βεβαίως, εάν κανείς…
Η συγκεκριμένη δεν έχει, το ξέρετε.
Παρακαλώ, παρακαλώ!
Κύριε Λαμπρούλη, σας παρακαλώ!
Επιτρέψτε μου.
Δεν είναι κακό…
Κακό δεν είναι τίποτα, κακό είναι να μην μπορούμε να καταλάβουμε τι γίνεται σήμερα στην Ελλάδα και θα έρθω σε αυτό αμέσως μετά. Βεβαίως, σε πολλές από αυτές τις περιπτώσεις είναι προσχηματική η επίκληση της μη πληρωμής από τον ΕΟΠΥΥ, διότι αυτές οι ίδιες οι εταιρείες δεν καταθέτουν, για παράδειγμα, τα απαιτούμενα έγγραφα, δεν ικανοποιούν τις ασφαλιστικές τους εισφορές, δεν είναι ασφαλιστικά ενήμερες, άρα έχει μπλοκάρει η λειτουργία τους συνολικά. Τώρα από εκεί και έπειτα, επειδή αναφερθήκατε και στη χθεσινή δήλωση του Πρωθυπουργού, φοβάμαι πάρα πολύ ότι πριν καλέσετε τον κόσμο να μη δείξει ανοχή, θα πρέπει να καταλάβετε τι ακριβώς συμβαίνει, διότι σήμερα στην Ευρώπη μετά από πάρα πολλά χρόνια διεξάγεται ένας αγώνας τίμιος, κάτω από αντίξοες συνθήκες, υπέρ των συμφερόντων του κόσμου της εργασίας. Αντιληφθείτε, λοιπόν, τι ακριβώς συμβαίνει και πάρτε θέση. Πάψτε να κάθεστε ως αδύναμοι παρατηρητές να περιγράφετε την κατάσταση.
Ούτε παρατηρητές είμαστε…
Κύριε Λαμπρούλη, δεν έχετε τον λόγο.
Αθροίστε τις δυνάμεις σας σ' αυτόν τον συλλογικό αγώνα, για να επανέλθουν οι συλλογικές διαπραγματεύσεις στη χώρα μας.
Μέσα στον λαό είμαστε, να οργανώσουμε την πάλη του λαού.
Κύριε Λαμπρούλη, δεν έχετε τον λόγο. Είστε και Αντιπρόεδρος της Βουλής εσείς.
Εν πάση περιπτώσει, ξέρετε κάτι;
Πολύ καλά αντιλαμβανόμαστε.
Δεν αντιλαμβανόσαστε. Όταν εμείς μιλάμε…
Όχι…
Προσέξτε. Ακούστε λίγο.
Αντιλαμβανόμαστε…
Δεν το αντιλαμβάνεστε, όχι. Το μόνο το οποίο…
Κύριε Υπουργέ, σας παρακαλώ.
Τώρα η δική σας αντίληψη από τη δική μας απέχει παρασάγγας.
Κύριε Λαμπρούλη, σημασία έχει να μην παρεμβαίνετε στα πράγματα που δεν συμφωνείτε. Δεν είναι υποχρεωτικό να ακούμε μόνο...
Για το συγκεκριμένο ζήτημα που έκανα την επίκαιρη ερώτηση δεν απάντησε ο Υπουργός, κύριε Πρόεδρε.
Ένα λεπτό. Δεν έχετε τον λόγο.
Όταν εμείς, λοιπόν, αναφερόμαστε στα ευρωπαϊκά πρότυπα, αναφερόμαστε στον πυρήνα του ευρωπαϊκού κεκτημένου, έτσι όπως αυτό διαμορφώθηκε από τους αγώνες δεκαετιών που έδωσαν οι εργαζόμενοι και το συνδικαλιστικό κίνημα. Είναι όλα αυτά τα οποία αποδιαρθρώθηκαν τα τελευταία χρόνια ηγεμονίας του νεοφιλελευθερισμού. Σε αυτά όλα υιοθετείτε μια αντίληψη παρατηρητή. Το μόνο που κάνετε είναι να περιγράφετε την κατάσταση.
Εσείς είστε εκτός πραγματικότητας.
Κοιτάξτε, λοιπόν, και πάρτε μέρος στην ταξική, κοινωνική σύγκρουση που διεξάγεται. Αλλιώς, όλα τα άλλα είναι ανέξοδα και δεν προσφέρουν.
Εσείς δεν θέλετε να δείτε την πραγματικότητα εις όφελος του λαού. Έχετε κάνει ένα κάρο συμφωνίες…
Κύριε Λαμπρούλη, δεν έχετε τον λόγο. Σημασία έχει να μην παρεμβαίνουμε και να μην ενοχλούμεθα, ακόμα και όταν ακούμε πράγματα που δεν συμφωνούμε. Όταν ακούμε πράγματα που συμφωνούμε, ξέρουμε όλοι…
Να μας πείτε για τη χθεσινή συμφωνία.
Κύριε Συντυχάκη, δεν έχετε τον λόγο. Εσείς είστε τυπικοί και προσεκτικοί, δεν είστε ταραξίες. Επιτρέψτε μου να σας πω ότι η πρώτη με αριθμό 153/28-4-2015 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Πολιτισμού, Παιδείας και Θρησκευμάτων, σχετικά με την κρίση στον χώρο του βιβλίου δεν συζητείται λόγω κωλύματος του κυρίου Υπουργού και διαγράφεται. Η δεύτερη με αριθμό 162/28-4-2015 επίκαιρη ερώτηση πρώτου κύκλου του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς τον Υπουργό Πολιτισμού, Παιδείας και Θρησκευμάτων, σχετικά με την καταβολή ποσοστού 1,5% των ακαθάριστων εσόδων των τηλεοπτικών σταθμών για την παραγωγή κινηματογραφικών ταινιών δεν θα συζητηθεί λόγω κωλύματος του κυρίου Υπουργού και διαγράφεται. Επίσης, η πέμπτη με αριθμό 149/27-4-2015 επίκαιρη ερώτηση πρώτου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη στάση του δικηγόρου του ελληνικού δημοσίου στη συζήτηση της προσφυγής στο Συμβούλιο της Επικρατείας στις 24-3-2015 του μη κερδοσκοπικού σωματείου «Έλληνες Φορολογούμενοι», που ζητούσε να κριθεί αντισυνταγματική και παράνομη η συμφωνία συμβιβασμού μεταξύ του ελληνικού δημοσίου και της «SIEMENS» δεν θα συζητηθεί λόγω κωλύματος του κυρίου Υπουργού και διαγράφεται. Συνεχίζουμε με την τέταρτη με αριθμό 156/28-4-2015 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα στη λειτουργία της Ψυχιατρικής Κλινικής του ΠΑΓΝΗ. Είναι παρών, θα απαντήσει ο Αναπληρωτής Υπουργός Υγείας κ. Ξανθός. Κύριε Συντυχάκη, έχετε τον λόγο για δύο λεπτά.
Ευχαριστώ, κύριε Πρόεδρε. Καλημέρα σε όλους. Νομίζω ότι είναι κοινώς αποδεκτό ότι πως οι ανάγκες για την παροχή υπηρεσιών ψυχικής υγείας έχουν αυξηθεί και μάλιστα σε πολύ τρομαχτικό βαθμό, ως αποτέλεσμα της βαθιάς, παρατεταμένης καπιταλιστικής κρίσης, με ό,τι συνέπειες έχει αυτή για τον ψυχικό κόσμο και την ψυχική υγεία. Μάλιστα, υπάρχει μία καταγεγραμμένη αύξηση των περιστατικών κατά τουλάχιστον 50% προς τις δημόσιες δομές. Η κατάσταση όντως είναι στο σημείο μηδέν, για να μην πούμε ότι είναι και πολύ πιο κάτω από το μηδέν. Η Ψυχιατρική Κλινική του «Πανεπιστημιακού Γενικού Νοσοκομείου Ηρακλείου» καλύπτει τις ανάγκες νοσηλείας όλης της ανατολικής Κρήτης, για να μην πω και των Δωδεκανήσων, με μέσο όρο εισαγωγής ασθενών πάνω από χίλια άτομα ανά έτος. Διαθέτει μία δύναμη τριάντα τεσσάρων κλινών, παρακολουθεί ασθενείς σε εξωτερική βάση, διαθέτει κινητή μονάδα παροχής υπηρεσιών ψυχικής υγείας στο μεγαλύτερο μέρος του νομού. Διαθέτει μετανοσοκομειακό ξενώνα δέκα κλινών και φυσικά είναι υπεύθυνη για όλα τα ψυχιατρικά περιστατικά εντός του νοσοκομείου. Την ίδια στιγμή, είναι αυξημένες οι ανάγκες για προσωπικό όλων των ειδικοτήτων, ιδιαίτερα ιατρών. Ειδικά σε αυτό τον τομέα η κατάσταση είναι εκρηκτική, αφού υπάρχει τεράστιο πρόβλημα με τους ειδικευόμενους γιατρούς. Οι θέσεις ειδικευόμενων που υπάρχουν σήμερα είναι πέντε, ενώ σύμφωνα με την ισχύουσα νομοθεσία πρέπει να είναι ένας ειδικευόμενος ανά τέσσερις κλίνες. Θα έπρεπε, δηλαδή, να είναι δέκα. Στην παρούσα φάση εργάζονται τέσσερις ειδικευόμενοι, εκ των οποίων η μία εργάζεται ως υπεράριθμη. Ποιες είναι οι επιπτώσεις: Πρώτον, δεν διασφαλίζεται η ασφαλής λειτουργία της κλινικής. Ο μέσος όρος των ασθενών ανά ειδικευόμενο είναι εννέα προς έναν. Υπάρχει αδυναμία εκπλήρωσης άλλων καθηκόντων, όπως, για παράδειγμα, η διασυνδετική ψυχιατρική, τα εξωτερικά ιατρεία, η κινητή μονάδα, οι μετανοσοκομειακές δομές και πολλά άλλα. Δεύτερον, δεν δύναται να πραγματοποιηθεί η προβλεπόμενη άσκηση σε άλλες κλινικές, όπως νευρολογίας και παθολογίας, στο πλαίσιο ολοκλήρωσης της ειδικότητας της ψυχιατρικής, με βάση τον ν.3918. Τρίτον, ο μέσος όρος των εφημεριών ανά ειδικευόμενο είναι δέκα εφημερίες ανά μήνα, εκτός προβλεπόμενου ορίου, με πολύ μεγάλη σωματική και ψυχική επιβάρυνση, αφού κατά τη γενική εφημερία υπάρχει πληθώρα περιστατικών ως επείγοντα, αλλά και από τον μεγάλο αριθμό νοσηλευομένων. Τέταρτον, είναι φανερό πως δεν υπάρχει χρόνος για συμμετοχή σε απαραίτητες εκπαιδευτικές διαδικασίες, δηλαδή να μπορεί να παρακολουθήσει σεμινάρια, τη βιβλιογραφία, γεγονός που υποβαθμίζει την ίδια την εκπαίδευση των ειδικευομένων. Βέβαια, να σημειωθεί ότι όλα αυτά συμβαίνουν την ίδια στιγμή που έχουμε σωρεία άλλων προβλημάτων. Μάλιστα, σας ανακοινώνω ότι αυτή τη στιγμή στη ΔΥΠΕ Κρήτης βρίσκονται σε αγωνιστική κινητοποίηση γιατροί και νοσηλευτές και για την ισχνή χρηματοδότηση, την υποχρηματοδότηση, δηλαδή, στον χώρο της υγείας, και για τις σοβαρές ελλείψεις σε ιατρικό και νοσηλευτικό προσωπικό. Κατά συνέπεια πρέπει να μας δώσετε μία πολύ σαφή απάντηση και όχι γενικά «έχετε δίκιο, αλλά η καμένη γη…» κ.λπ.. Όχι. Πρέπει να μας πείτε ακριβώς ποια μέτρα θα πάρετε για την άμεση κάλυψη αυτών των κενών θέσεων ειδικευόμενων γιατρών και την αύξηση των θέσεών τους, ώστε να καλύπτονται πλήρως οι ανάγκες για παροχή υπηρεσιών ψυχικής υγείας. Ευχαριστώ.
Κι εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τρεις εκπαιδευτικοί συνοδοί τους από το 2ο Γενικό Λύκειο Καλλιθέας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει για τρία λεπτά ο Αναπληρωτής Υπουργός Υγείας κ. Ανδρέας Ξανθός.
Ευχαριστώ, κύριε Πρόεδρε. Αγαπητέ συνάδελφε, έχετε απόλυτο δίκιο στις διαπιστώσεις για την επίπτωση της οικονομικής και κοινωνικής κρίσης στην ψυχική υγεία. Αυτά είναι απολύτως τεκμηριωμένα βιβλιογραφικά. Υπάρχουν εκτενείς επιστημονικές αναφορές που αποδεικνύουν ότι η ψυχική υγεία των ανθρώπων αυτήν την περίοδο έχει επιβαρυνθεί. Έχει μειωθεί η ψυχική ανθεκτικότητά των ανθρώπων, ακριβώς λόγω της φτωχοποίησης, της ανεργίας, της ανασφάλειας, των καθημερινών προβλημάτων και έχουν αυξηθεί τα αιτήματα προς τις δημόσιες δομές ψυχικής υγείας. Είναι, επίσης, ενδιαφέρον ότι υπάρχουν μελέτες αυτήν την περίοδο που λένε ότι η Ελλάδα είναι πολύ χαμηλά και στο πλαίσιο της Ευρώπης. Είναι στην εικοστή όγδοη θέση, σε σύνολο τριάντα χωρών, στους δείκτες που αφορούν την προσβασιμότητα στις υπηρεσίες, την υποστηρικτική παρέμβαση του κοινωνικού και του ευρύτερου περιβάλλοντος, τη δυνατότητά τους να έχουν πρόσβαση σε εκπαίδευση και εργασία και, βεβαίως, στα κρίσιμα ζητήματα των δικαιωμάτων και του στιγματισμού της ψυχικής νόσου. Άρα και η ανάγκη έχει αυξηθεί και οι υπηρεσίες είναι ελλειμματικές και προβληματικές. Για τη συγκεκριμένη κλινική, στην οποία αναφέρεστε, είναι γνωστό ότι όντως επωμίζεται ένα πολύ μεγάλο βάρος της ψυχιατρικής περίθαλψης στην Κρήτη. Στους δύο νομούς της ανατολικής Κρήτης δεν υπάρχει άλλη ψυχιατρική κλινική. Ο πληθυσμός ευθύνης είναι περίπου τετρακόσιες χιλιάδες. Η τομεοποίηση και η ανάπτυξη των υπηρεσιών ψυχικής υγείας στην Κρήτη δεν έχει γίνει με ισόμετρο τρόπο. Κυρίως λόγω της ιστορικότητας του ψυχιατρείου των Χανίων υπάρχει, ας πούμε, μια ετεροβαρής κατανομή δομών στην περιοχή της δυτικής Κρήτης. Υπάρχει, λοιπόν, ένα πολύ σημαντικό έλλειμμα. Επίσης, οι κλίνες είναι λίγες και έχουν υπερπληρότητα, όπως είπατε, υπάρχει υπερφόρτωση περιστατικών, ψυχοσωματική καταπόνηση του ανθρώπινου δυναμικού και, βεβαίως, των ειδικευομένων, που είναι ο πιο αδύναμος κρίκος της λειτουργίας του συστήματος υγείας, οι οποίοι πραγματικά επωμίζονται πολύ μεγάλο βάρος από την καθημερινή ρουτίνα των περιστατικών, ιδιαίτερα στα οξέα περιστατικά. Ακόμα, υπάρχουν προβλήματα στην υποδομή της κλινικής. Στο Τμήμα Οξέων είναι ασφυκτικές οι κτιριακές εγκαταστάσεις. Είναι όντως λίγες αυτές οι πέντε θέσεις των ειδικευομένων. Υπάρχει μια μελέτη - περιμένουμε να την εισηγηθεί η ΔΥΠΕ Κρήτης - η οποία θα κάνει μια προσπάθεια να ανακατανείμει θέσεις ειδικευομένων από ειδικότητες και κλινικές που μακροχρονίως παραμένουν κενές και δεν υπάρχει κάλυψή τους με ειδικευόμενους γιατρούς, έτσι ώστε να αυξηθεί η δυνατότητα της κλινικής να εκπαιδεύσει γιατρούς και να μπορεί, όντως, η εκπαίδευσή τους να είναι αξιοπρεπής και αντάξια μιας πανεπιστημιακής κλινικής. Οφείλω, όμως, εδώ να παρατηρήσω ότι το μεγάλο πρόβλημα δυστυχώς αυτήν την περίοδο στη χώρα μας είναι ότι υπάρχει μια διαρροή επιστημονικού δυναμικού και κυρίως νέων γιατρών προς την Ευρώπη, η οποία έχει αφήσει τεράστια κενά από άποψη ειδικευομένων στα δημόσια νοσοκομεία. Έχουν αδειάσει οι λίστες σε πάρα πολλές ειδικότητες, ιδιαίτερα στην επαρχία και κινδυνεύει το σύστημα υγείας. Αν δεν αναστραφεί αυτή η πορεία και αν δεν δώσουμε ένα πολύ σαφές στίγμα στους νέους γιατρούς ότι αντιστρέφεται η πορεία διάλυσης της δημόσιας περίθαλψης και ότι μπορούν στο σύστημα υγείας της χώρας μας να έχουν αξιοπρεπή επιστημονική και επαγγελματική προοπτική, τότε πραγματικά θα έχουμε πολύ δύσκολα προβλήματα να λύσουμε και θα έχουμε να αντιμετωπίσουμε την πραγματικότητα μιας ζωτικής έλλειψης, που είναι οι ειδικευόμενοι γιατροί, από την εφημερία των νοσοκομείων. Το αίτημα να αυξηθούν οι θέσεις των ειδικευομένων από τις πέντε στις οκτώ θεωρούμε ότι είναι λογικό. Θα προσπαθήσουμε, σε συνεργασία με τη ΔΥΠΕ Κρήτης και γενικότερα το Υπουργείο, να κάνουμε έναν ανασχεδιασμό των θέσεων ειδικότητας σήμερα σε όλη τη χώρα, διότι με την απομάκρυνση ειδικευμένων γιατρών τα τελευταία χρόνια, υπάρχουν κλινικές σήμερα που έχουν ένα ή και κανένα ειδικευμένο γιατρό και παρ' όλα αυτά έχουν θέσεις ειδικότητας. Πρέπει, λοιπόν, να δούμε με ποιους όρους θα γίνεται το κλινικό έργο, με ποιους τρόπους θα παρέχεται εκπαιδευτική στήριξη στους ειδικευόμενους γιατρούς και με ποια επιστημονική στελέχωση των κλινικών θα μπορούν σήμερα να εκπαιδεύουν του νέους γιατρούς και να παρέχουν θέσεις ειδικότητας.
Ευχαριστούμε τον κύριο Υπουργό. Κύριε Συντυχάκη, έχετε τον λόγο για τρία λεπτά.
Κύριε Υπουργέ, οι ψυχικά ασθενείς - το γνωρίζουμε όλοι - είναι μία ιδιαίτερη και ευάλωτη ομάδα. Από τον τρόπο που αντιμετωπίζεται αυτή η ομάδα μπορεί να χαρακτηριστεί μια ολόκληρη κοινωνία και ένα σύστημα υγείας. Κατά συνέπεια εδώ δεν μιλάμε για μερεμέτια - επιτρέψτε μου την έκφραση - γιατί το να κάνεις ανακατανομή, επί της ουσίας είναι σαν να διαχειρίζεσαι αυτό το προσωπικό το οποίο έχεις. Η ανακατανομή, δηλαδή, των ειδικοτήτων αυτό σημαίνει. Ενώ και εσείς και ο κ. Κουρουμπλής σε όλους τους τόνους λέγατε ότι θα κάνετε προσλήψεις - είχατε δηλώσει ότι θα κάνετε τεσσερισήμισι χιλιάδες προσλήψεις - τώρα πάμε στην ανακατανομή. Να πάρουμε από τη μία κλινική, να πάμε στην άλλη κ.λπ.. Δεν μας βρίσκει σύμφωνους αυτή η αντίληψη, αυτή η λογική, γιατί ακριβώς είναι ενσωματωμένη στη δημοσιονομική λογική, την οποία και εσείς υπερασπίζεστε ως Κυβέρνηση. Ειδικά μετά τις χθεσινές εξελίξεις, τα πράγματα οδηγούνται στο να πάτε σε μία αναθεώρηση του κρατικού προϋπολογισμού του 2015 προς το χειρότερο, που σημαίνει ότι θα έχουμε παραπέρα μείωση δαπανών και στην υγεία και στην παιδεία και σε κοινωνικές δομές. Η ανάγκη είναι να υπάρξει ένα ολοκληρωμένο δίκτυο υποστήριξης σε όλα τα επίπεδα, ιατρικό, κοινωνικό, επαγγελματικό, προνοιακό, στήριξης της κοινότητας του ασθενούς, αλλά και της οικογένειας. Όλα αυτά είναι ανύπαρκτα. Φανταστείτε ότι οι δομές που λειτουργούν στο πλαίσιο της κλινικής του ΠΕΠΑΓΝΗ θεωρούνται ότι είναι οι καλύτερες. Και οι άνθρωποι εκεί, οι νοσηλευτές και οι γιατροί, δουλεύουν πράγματι ψυχή τε και σώματι. Την ίδια στιγμή δεν υπάρχουν ψυχίατροι στο ΠΕΔΥ. Δεν θα μιλήσουμε, βέβαια, ούτε για ψυχολόγους ούτε για κοινωνικούς λειτουργούς κ.λπ.. Στο «Βενιζέλειο Νοσοκομείο» έχει απομείνει ένας ψυχίατρος, ενώ το ίδιο υποστελεχωμένο είναι και το Κέντρο Ψυχικής Υγείας Ηρακλείου, που θεωρητικά έχει και τη μεγαλύτερη ευθύνη για τη δουλειά στην κοινότητα. Στην ουσία, όμως, η προσφορά του και σε αυτόν το τομέα είναι πάρα πολύ μικρή. Επίσης, λειτουργούν και δύο μετανοσοκομειακοι ξενώνες χρόνιων ασθενών, ένας για κάθε νοσοκομείο, με δέκα κρεβάτια έκαστος. Προσέξτε! Την ίδια στιγμή που συζητάμε όλα ετούτα εδώ, ο Δήμος Ηρακλείου, μαζί με το ΠΕΠΑΓΝΗ, στο πλαίσιο του ΕΣΠΑ, συμφώνησαν με μη κυβερνητική οργάνωση να φτιάξουν κέντρο ημέρας για ασθενείς με αλτσχάιμερ. Μάλιστα, ως δημοτικός σύμβουλος στο Ηράκλειο είχα ζήσει το γεγονός να στηρίξει το Δημοτικό Συμβούλιο Ηρακλείου μία απόφαση για την ίδρυση ψυχιατρικής κλινικής δίπλα ακριβώς στο Πανεπιστημιακό Νοσοκομείο με εκατόν είκοσι κλίνες. Δηλαδή, την ίδια στιγμή που έρχεται η ψυχιατρική κλινική του ΠΕΠΑΓΝΗ και σας λέει, «δεν έχω προσωπικό, δεν έχω τη δυνατότητα να λειτουργήσω», δίνουν άδεια, στο πλαίσιο του προγράμματος «JESSICA», αυτού του χρηματοδοτικού εργαλείου και χρηματοδοτείται ο ιδιώτης για να φτιάξει την ψυχιατρική κλινική με εκατόν είκοσι κλίνες. Εάν αυτό δεν είναι πολιτική στο πλαίσιο της απελευθέρωσης των υπηρεσιών, του προσωπικού, του εμπορίου, στο πλαίσιο της Συνθήκης του Μάαστριχτ, την οποία εσείς υπερασπίζεστε, τότε τι είναι; Γι' αυτό κάνετε και τις συζητήσεις, γι' αυτό θα καταλήξετε και σε συμφωνία και θα ακολουθήσετε ακριβώς την ίδια πεπατημένη των προηγούμενων κυβερνήσεων, με ό,τι συνέπειες είχαμε μέχρι σήμερα, στο πολλαπλάσιο από εδώ και πέρα. Κατά συνέπεια οι εργαζόμενοι καλά κάνουν και κινητοποιούνται. Οι απαντήσεις σας δεν μας καλύπτουν. Πρέπει να μιλήσετε συγκεκριμένα. Έχουν περάσει τρεισήμισι μήνες. Στο να κάνουμε καταγραφή του προβλήματος, πιθανά, συμφωνούμε. Όμως, ο ρόλος σας δεν είναι μόνο να καταγράφετε το πρόβλημα. Ο ρόλος σας - γι' αυτό σας ψήφισε ο λαός - είναι να δώσετε λύσεις. Τι λύσεις δίνετε σε αυτά; Καμμία.
Ευχαριστούμε. Τον λόγο έχει ο κύριος Υπουργός για τρία λεπτά.
Αγαπητέ συνάδελφε, την εικόνα την ξέρουμε πάρα πολύ καλά. Είμαστε οργανικό στοιχείο της δημόσιας περίθαλψης, έχουμε πολύ καλή γνώση των προβλημάτων και των στρεβλώσεων του συστήματος και έχουμε δώσει μάχες για τη δημόσια περίθαλψη.
Δεν αμφισβήτησα αυτό.
Και σήμερα έχουμε ένα τοπίο βομβαρδισμένο, έχουμε ένα σύστημα υγείας σε πλήρη αποδιοργάνωση, έχουμε μία πρωτοβάθμια φροντίδα υγείας σε διάλυση. Σε αυτό το τοπίο προσπαθεί κατά απόλυτη προτεραιότητα η Κυβέρνηση να δώσει λύσεις. Έχουμε κάνει κινήσεις ανακούφισης των ανθρώπων με το πεντάευρω και με την κοινή υπουργική απόφαση για τους ανασφάλιστους. Έχουμε κάνει σχεδιασμό κάλυψης των επειγουσών αναγκών με εξαγγελίες του ίδιου του Πρωθυπουργού. Άρα αμφισβήτηση της πολιτικής βούλησης για την υποστήριξη της δημόσιας περίθαλψης δεν αποδεχόμαστε. Δεύτερο θέμα. Συμφωνώ για την ανάγκη αύξησης των θέσεων των ειδικευόμενων. Μιλάμε για ανακατανομή κενών θέσεων που δεν καλύπτονται. Είναι ενδιαφέρον ότι και στη συγκεκριμένη κλινική αυτήν τη στιγμή δεν υπάρχει στη λίστα του Υπουργείου κανένας ειδικευόμενος. Διορίζεται σε λίγες μέρες ο τελευταίος που ήταν και δεν υπάρχει άλλος που να περιμένει. Άρα το πρόβλημα είναι βαθύτερο. Το πρόβλημα είναι ότι οι νέοι γιατροί στην πατρίδα μας έχουν μεταναστεύσει στο εξωτερικό και δεν υπάρχει ενδιαφέρον. Εμείς, όμως, επειδή αναγνωρίζουμε το φόρτο της κλινικής και τη σημασία της, θα κοιτάξουμε να αυξήσουμε την οργανική της δύναμη με ειδικευόμενους γιατρούς, χωρίς να διασφαλίζει αυτό και την κάλυψή τους. Αυτό ήθελα να πω. Προφανώς υπάρχουν πολλαπλά προβλήματα. Πριν τρεις εβδομάδες πήγαμε στην Κρήτη. Κάναμε ειδική σύσκεψη και με τη δική μου παρουσία και με ανθρώπους από το Υπουργείο για τα θέματα ψυχικής υγείας όλης της περιφέρειας. Ακούσαμε, έχουμε καταγράψει και τις ανάγκες και τα αιτήματα, αξιολογούμε και θα βάλουμε προτεραιότητες. Υπάρχει θέμα με την παιδοψυχιατρική κλινική η οποία - το ξέρετε πολύ καλά - χρηματοδοτείται από το ΕΣΠΑ. Πρέπει να διασφαλιστεί η λειτουργία της και η συνέχεια της φροντίδας στον ευαίσθητο πληθυσμό των παιδιών και των εφήβων.
Θα πληρώσετε τους εργαζόμενους;
Ενημερώθηκα από την υπηρεσία, αγαπητέ συνάδελφε, ότι ήδη έχει καταβληθεί ένα μεγάλο μέρος των οφειλόμενων και με διαβεβαίωσαν ότι τις επόμενες μέρες θα αποπληρωθεί και το υπόλοιπο. Βεβαίως, υπάρχουν προβλήματα πληρωμών. Και εκεί υπάρχει μεγάλος φόρτος εργασίας. Είναι πενήντα με ογδόντα καινούρια περιστατικά την εβδομάδα, αιτήματα. Οι άνθρωποι κάνουν εξαιρετική δουλειά. Υπάρχει γενικότερα ένα έλλειμμα όσον αφορά στην παιδοψυχιατρική φροντίδα στην Ελλάδα και οφείλουμε να το αντιμετωπίσουμε. Πέρα από την κάλυψη των επειγουσών αναγκών, πέρα από τα μερεμέτια - βεβαίως θα κάνουμε μερεμέτια και μπαλώματα στο σύστημα, γιατί σήμερα επείγει να αντιμετωπίσουμε και να διασφαλίσουμε ότι θα παραμείνει όρθιο το δημόσιο σύστημα σε μία περίοδο που το έχει ανάγκη ο κόσμος - και πέρα από τη διαχείριση αυτής της πολύ δύσκολης πραγματικότητας, θα κάνουμε και ένα σοβαρό επανασχεδιασμό της πολιτικής για την ψυχική υγεία, πέρα από την ασυλική και την ιδρυματική λογική, με έμφαση στην κοινωνική φροντίδα και στην κοινωνική ψυχιατρική, με έμφαση στην πρωτοβάθμια φροντίδα και με τομεοποίηση των υπηρεσιών. Οι τομεακές επιτροπές φυσικής υγείας θα έχουν αποφασιστικό ρόλο και όχι απλώς γνωμοδοτικό ρόλο. Θα δοθεί, λοιπόν, έμφαση στο δημοκρατικό προγραμματισμό των υπηρεσιών, θα υπάρξει ανάπτυξη παιδοψυχιατρικών υπηρεσιών. Υπάρχει σχέδιο και μελέτη γι' αυτό. Βεβαίως, θα γίνει σοβαρός επιστημονικός έλεγχος και έλεγχος αποδοτικότητας σε ό,τι αφορά τις υπηρεσίες για τις μονάδες που είναι νομικά πρόσωπα ιδιωτικού δικαίου, ΜΚΟ, και τις ιδιωτικές ψυχιατρικές κλινικές. Συμφωνώ απολύτως μαζί σας ότι το ζήτημα της φροντίδας του ψυχικά ασθενή δεν είναι ζήτημα απλώς ανθρωπισμού ή προσωπικής ευαισθησίας οποιουδήποτε Υπουργού. Είναι ζήτημα ανθρωπίνων δικαιωμάτων, είναι ζήτημα υγειονομικών standards, είναι ζήτημα αξιοπρέπειας, ισοτιμίας και τελικά δημοκρατίας.
Ευχαριστούμε τον κύριο Υπουργό. Προχωρούμε στην έκτη με αριθμό 146/27-4-2015 επίκαιρη ερώτηση πρώτου κύκλου του Βουλευτή Λακωνίας του Πανελληνίου Σοσιαλιστικού Κινήματος κ. Λεωνίδα Γρηγοράκου προς τον Υπουργό Υγείας, σχετικά με τη δημοπράτηση του κυλικείου και του ανθοπωλείου που βρίσκονται εντός του νοσοκομείου Ζακύνθου. Στην ερώτηση θα απαντήσει ο Αναπληρωτής Υπουργός κ. Ξανθός. Τον λόγο έχει ο κ. Γρηγοράκος για δύο λεπτά.
Ευχαριστώ πολύ, κύριε Πρόεδρε. Θα ρωτήσω, λοιπόν, και εγώ ως εξής: Στρατηγέ μου, τι γυρεύεις στη Λάρισα εσύ ένας Υδραίος; Γιατρέ μου, τι γυρεύεις στη Ζάκυνθο εσύ ένας Λακεδαιμόνιος; Παραφράζω το Νίκο Εγγονόπουλο. Γιατί τον παραφράζω; Διότι, όντας Υπουργός Υγείας, πριν από περίπου δέκα μήνες ήρθε στο γραφείο μου ο Σεβασμιώτατος Ζακύνθου. Έμαθα, λοιπόν, ότι ο Σεβασμιώτατος Ζακύνθου είχε πάει και στους προηγούμενους Υπουργούς. Τώρα, άγιες μέρες του Πάσχα ήταν - στις 27 του μήνα έκανα την ερώτηση - με πήρε για να μου πει χρόνια πολλά και τον ρώτησα αν η υπόθεση του Νοσοκομείου Ζακύνθου έχει λυθεί, διότι είχα περάσει μία ειδική τροπολογία, αφού δεν μπορούσα να κάνω τίποτα και ήταν τόσο σκληρό το κράτος απέναντι στον Υπουργό και τόσο καλά ήταν δομημένα όλα αυτά, που να μη μπορεί ένας Υπουργός να εφαρμόσει το Σύνταγμα και τους νόμους. Αναγκάστηκα, λοιπόν, με προτροπή των δικηγόρων, να περάσω μία τροπολογία το Δεκέμβριο, για να λύσω το μεγάλο πρόβλημα του Νοσοκομείου Ζακύνθου. Σας λέω, λοιπόν, την ιστορία. Το 2002 ο Σεβασμιώτατος Ζακύνθου Χρυσόστομος μαζί με τον Αλέκο Παπαδόπουλο έκαναν μία συμφωνία να φτιάξουν το Νοσοκομείο Ζακύνθου. Έδωσαν μία περιοχή είκοσι δύο στρεμμάτων της Ιεράς Μονής Στροφάδων και Ζακύνθου με μία μόνο προϋπόθεση: Να γραφτεί στο συμβόλαιο ότι όλα τα δίνουμε δωρεάν, αλλά θα μας δώσετε, στην Ιερά Μητρόπολη Στροφάδων και Ζακύνθου, μιας και είναι τόσο μεγάλη η έκταση, είκοσι δύο στρέμματα, τη δυνατότητα να εκμεταλλευόμαστε το κυλικείο και το ανθοπωλείο. Τι θα περίμενε κανείς από τους διοικητές των νοσοκομείων; Να εφαρμόσουν τη διαθήκη και το συμβόλαιο. Όταν, λοιπόν, μπήκε το νοσοκομείο σε λειτουργία, ο διοικητής του νοσοκομείου, όντας απέναντι σε ένα διαφορετικό χώρο απ' όπου ήμουν εγώ, αλλά συνεργαζόμενος την τελευταία περίοδο στην κυβέρνηση Σαμαρά - Βενιζέλου, θεωρούσε ότι δεν πρέπει να υπακούσει στο συμβόλαιο που είχαν φτιάξει το κράτος, η πολιτεία, ο Υπουργός με την Εκκλησία. Δεν θα μπω σε ιδιαίτερες λεπτομέρειες, ο Υπουργός ας μάθει. Είδα ότι δεν προχωρά τίποτα. Έφερα την τροπολογία. Νόμιζα ότι έληξε το θέμα και βλέπω - μπορώ και να σας τα καταθέσω - ότι πάλι δεν εφαρμόζεται τίποτα, γιατί απλούστατα κάποιοι έχουν πάρα πολλά και μεγάλα συμφέροντα σε αυτήν τη διαδικασία. [[Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τελειώνω, για να μου απαντήσει ο Υπουργός. Εγώ έφερα αυτήν την ερώτηση εδώ, όταν ο Σεβασμιώτατος μου είπε ότι δεν μπορούν ούτε οι νόμοι του κράτους να αναγκάσουν κάποιους συγκεκριμένους ανθρώπους να κάνουν πίσω. Την έφερα, διότι θέλω να αντισταθώ στην τρέχουσα απαξίωση του Συντάγματος, της χώρας και των πολιτικών. Θέλω να είμαι απέναντι σε όλες αυτές τις παρέες, οι οποίες εκμεταλλεύονται τη θέση τους προς ίδιον όφελος. Θέλω να είμαι απέναντι σε όλο αυτό το αναξιοκρατικό σύστημα, που όταν του δώσεις μία θέση, δεν ξέρω τι νομίζει ότι είναι και δεν υπακούει ούτε στο Σύνταγμα, ούτε στους νόμους, ούτε στους Υπουργούς, ούτε στη δικαιοσύνη. Εδώ και τρία χρόνια, λοιπόν, αυτή η συγκεκριμένη παρέα, παρά τις παραινέσεις να εφαρμόσει τον νόμο, δεν τον εφάρμοσε. Και το τραγικό ποιο είναι; Όταν του ζήτησα, αφού δεν εφαρμόζει τις εντολές του Υπουργού που με διάφορα χαρτιά του έστελνα - γιατί είχα δεσμευτεί και εγώ, όπως είχε δεσμευτεί και ο προηγούμενος Υπουργός που ήταν εκεί πριν από εμένα, ο κ. Άδωνις Γεωργιάδης - την παραίτησή του, ποια ήταν η τραγωδία; «Εγώ δεν παραιτούμαι σε εσάς», είπε, «παραιτούμαι στη Ρηγίλλης». Απαντήστε μου για όλα αυτά αν υπάρχει λογική. Εγώ δεν μπορώ να είμαι σύμφωνος με τίποτα απ' όλα αυτά. Θέλω να είμαι απέναντι σε όλους τους εκμεταλλευτές, γιατί θεωρώ το Σύνταγμά μας και το έθνος μας ιερές αξίες, τις οποίες δεν παραχωρώ σε κανέναν απ' όπου και αν προέρχεται.
Ευχαριστούμε τον συνάδελφο και ιατρό κ. Γρηγοράκο. Ο κύριος Υπουργός έχει τον λόγο για τρία λεπτά.
Ευχαριστώ πολύ. Κύριε συνάδελφε, αντιλαμβάνομαι το ενδιαφέρον σας. Συστηματικά, απ' ό,τι φαίνεται, έχετε παρακολουθήσει αυτό το θέμα. Δεν ξέρω, ίσως αυτό είναι το μείζον ζήτημα της λειτουργίας του Νοσοκομείου Ζακύνθου αυτήν την περίοδο. Απ' ό,τι ξέρω είναι ένα εξαιρετικά σύγχρονο νοσοκομείο με πολύ καλές υποδομές που έχει και αυτό όπως όλα τα νοσοκομεία της χώρας πολύ σημαντικά προβλήματα στελέχωσης και λειτουργίας. Προφανώς, λοιπόν, αυτή η εκκρεμότητα υπάρχει. Δεν μπαίνω στο να αξιολογήσω τους όρους τού τότε συμβολαίου για την παραχώρηση κ.λπ.. Υπάρχει νόμος, υπάρχει απόφαση και κατά την άποψή μας, πρέπει να εφαρμοστεί. Περιμένουμε τη δικαστική απόφαση του Πολυμελούς Πρωτοδικείου που συνήλθε την 1η Απριλίου. Αυτή είναι η πληροφορία που έχουμε από τη ΔΥΠΕ. Μίλησα και με τον διοικητή της 6ης ΔΥΠΕ ο οποίος παρακολουθεί το θέμα, με το που θα υπάρξει η τελεσίδικη απόφαση - διότι είναι σε δικαστική διαμάχη αυτή τη στιγμή, έχει καταθέσει αγωγή η ιερά μονή εναντίον της 6ης ΔΥΠΕ και του νοσοκομείου - θα εφαρμοστεί. Δεν έχουμε κανένα λόγο, ούτε σχέση με συμφέροντα ή με διαπλοκές οποιουδήποτε είδους, τις οποίες υπαινιχθήκατε. Ούτε έχουμε σκοπό να προσφέρουμε ασυλία σε χειρισμούς προηγούμενων διοικήσεων. Υπάρχει πρόβλημα συνεργασίας αρκετών διοικήσεων αυτήν την περίοδο στο σύστημα υγείας με το Υπουργείο μας και προσπαθούμε να το αντιμετωπίσουμε όσο γίνεται πιο σύντομα και πιο αποτελεσματικά. Η διαβεβαίωση που έχω από τις υπηρεσίες και από τη ΔΥΠΕ είναι ότι θα εφαρμοστεί ο νόμος και θα λειτουργήσει έτσι όπως προβλέπεται η διαδικασία.
Ευχαριστούμε. Ο κ. Γρηγοράκος έχει τον λόγο για τρία λεπτά.
Κύριε Πρόεδρε, ειλικρινά εκπλήσσομαι. Θέλω να πω στον κύριο Υπουργό ότι η λειτουργία του κράτους δεν σταματάει, επειδή κάποιοι θέλουν να βάζουν εμπόδια σε αυτό το κράτος. Είναι πολύ υποκριτικό αυτό που κάνουν οι κύριοι. Έχουν προσφύγει εναντίον μιας απόφασης, μιας συμφωνίας του κράτους με την Εκκλησία, η οποία είναι εντελώς σύννομη και από το Σύνταγμα. Δηλαδή πήγαμε φτιάξαμε το Νοσοκομείο Ζακύνθου, τα κάναμε όλα, έδωσαν αυτοί το οικόπεδό τους και τώρα τους λέμε ότι αυτό που υπογράψαμε δεν ισχύει. Κύριε Υπουργέ, το ίδιο το κράτος αμφισβητεί την υπογραφή του και αυτήν την υπογραφή του κράτους κάποια συμφέροντα της περιοχής εκείνης μπορούν να τη διαπραγματεύονται προς ίδιον όφελος; Με εκπλήσσει αυτό που λέτε και μάλιστα με εκπλήσσει πολύ αρνητικά, γιατί σας είπα τι προηγήθηκε. Δεν μπόρεσαν οι Υπουργοί να το κάνουν και αναγκάστηκα στις 10 Δεκεμβρίου του 2014 να περάσω τροπολογία για να λύνει τα χέρια και των Υπουργών και της δικαιοσύνης, αλλά μάλλον δεν έπρεπε να το κάνω. Και γράφω ότι η τροπολογία έχει περάσει - το φύλλο κυβέρνησης θα σας το δώσω - αλλά παρ' όλα αυτά δεν τηρείται, δεν υπακούει στην εντολή του Υπουργού ο κύριος διοικητής. Και λέει ο κύριος διοικητής για τα συμφέροντα του λαού κ.λπ.. Τα έχω διαβάσει όλα και θα σας τα καταθέσω. Προχώρησε μάλιστα σε δίκη μετά από τρεις μήνες. Δηλαδή, αφού βλέπει ένα κράτος, το οποίο δεν θέλει να πάρει θέση γι' αυτά, σου λέει, «αυτό το κράτος είναι ανίσχυρο μάλλον, άσε να κάνουμε τις δουλίτσες μας εμείς». Ε, εγώ είμαι απέναντι σε αυτές τις «δουλίτσες», κύριε Υπουργέ, και επειδή ξέρω το ήθος σας θέλω να είστε και εσείς απέναντι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν μπορεί να παραμένει πρόεδρος του νοσοκομείου αυτή η παρέα και να διαχειρίζεται το νοσοκομείο εις βάρος του ελληνικού λαού, του έθνους, του Συντάγματος. Αυτό πρέπει να το προασπίσετε περισσότερο από ποτέ εσείς και εγώ. Γι' αυτό είμαστε εδώ και ας αφήσουμε αυτά τα δικολαβίστικα. Στις 16 του Μάρτη πάει και κάνει εναντίον της Εκκλησίας πάλι τα ίδια. Εγώ δεν έχω κανένα συμφέρον, όπως καταλάβατε, γι' αυτό σας είπα τι δουλειά έχει ένας Μανιάτης, ένας Σπαρτιάτης στη Ζάκυνθο. Αλλά βλέπω τι γίνεται. Και σε αυτό που γίνεται δεν βλέπω να παίρνετε θέση. Θα πάρει η δικαιοσύνη; Ποια δικαιοσύνη; Συνέχεια στο δικαστήριο σας πηγαίνει. Είναι μία παρέα γνωστών δικομανών δικηγόρων της 6ης ΥΠΕ. Μάθετε ποιοι είναι, πού ανήκουν και γιατί τα κάνουν αυτά. Αλλά δεν είδα να τα έχετε μάθει καλά. Θα σας παραδώσω ότι έχω για να δείτε τι έχουν κάνει. Απλά πράγματα λέει ο λαός. Σου έδωσα είκοσι στρέμματα και σε αυτά τα είκοσι στρέμματα ο τότε Υπουργός, η Κυβέρνηση, το Σύνταγμα, οι νόμοι είπαν, ναι, αυτό. Εάν το κράτος, η πολιτεία πιστεύει ότι αυτό που υπέγραψε είναι λάθος, δεν είναι επ' ωφελεία, αυτό είναι ένα άλλο θέμα. Αλλά το θέμα δεν ξεκινάει από το κράτος. Ξεκινάει από μία παρέα και γι' αυτό σας λέω να αντιμετωπίσετε αυτήν την παρέα, γιατί αυτήν τη στιγμή εσείς εκπροσωπείτε το κράτος και δεν μπορείτε να αφήνετε το κράτος να το κατακρεουργούν κάποιοι προς ίδιον όφελος. Η τροπολογία ήταν σαφής. «Τα έσοδα από εκμετάλλευση χώρων και εγκαταστάσεων για μη ιατρικές υπηρεσίες σε νοσηλευόμενους, επισκέπτες καθώς στο προσωπικό, εκτός αν άλλως έχει συμφωνηθεί συμβολαιογραφικώς - άρα υπάρχει συμβόλαιο, θα σας το δώσω - σε περιπτώσεις κληρονομιών, κληροδοτημάτων κ.λπ. τα νοσοκομεία δύναται να λειτουργούν ή να εκμισθώνουν χώρους και εγκαταστάσεις ως κυλικεία, ανθοπωλεία με την εξαίρεση της ανωτέρω συμβολαιογραφικής δεσμεύσεως». Είναι σαφέστατο. Τι πάει και κάνει πάλι ο διοικητής του νοσοκομείου, παραβαίνοντας την εντολή του Υπουργού και παραβαίνοντας τους νόμους και ξαναστέλνει στα δικαστήρια την όλη υπόθεση; Ευχαριστώ πολύ.
Κύριε Πρόεδρε, μπορώ να έχω τον λόγο;
Και εμείς ευχαριστούμε. Κύριε Υπουργέ, θα σας δώσω τον λόγο, αφού κάνω μια ανακοίνωση προς το Σώμα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», δεκατρείς μαθητές και μαθήτριες και δύο εκπαιδευτικοί συνοδοί τους από το 4ο Δημοτικό Σχολείο Ταύρου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο για τρία λεπτά.
Κύριε συνάδελφε, το είπα και πριν. Με εντυπωσιάζει το ότι σηκώνετε τόσο ψηλά τους τόνους για ένα τέτοιο θέμα - σας το λέω ευθέως - για το θέμα της παραχώρησης του κυλικείου και του ανθοπωλείου του νοσοκομείου.
Έπρεπε να το είχατε λύσει το θέμα.
Πραγματικά με εντυπωσιάζει που επιλέξατε να το φέρετε με τη μορφή της επίκαιρης ερώτησης.
Κι εμένα με εντυπωσιάζει!
Την πολιτική ευθύνη για τη διοίκηση του Νοσοκομείου Ζακύνθου δεν την έχουμε εμείς.
Ποιος την έχει;
Εμείς την έχουμε; Αυτοί που διόρισαν τους διοικητές, κύριε Γρηγοράκο!
Εσείς είστε Κυβέρνηση.
Κάνετε λάθος, κύριε Γρηγοράκο.
Είστε λάθος! Εσείς είστε Κυβέρνηση!
Κάνετε απόλυτο λάθος!
Κύριε Γρηγοράκο, σας παρακαλώ, δεν έχετε τον λόγο. Συνεχίστε, κύριε Υπουργέ.
Την πολιτική ευθύνη την έχουμε για τις διοικήσεις που έχουμε ορίσει εμείς, τις διοικήσεις των ΔΥΠΕ και αυτές αυτήν την περίοδο προσπαθούν - σε ένα πολύ αρνητικό περιβάλλον και με προβλήματα καταγεγραμμένα συνεργασίας με πάρα πολλές διοικήσεις - να λύσουν προβλήματα. Σας είπα, λοιπόν, ότι η πολιτική μας βούληση είναι να εφαρμοστεί ο νόμος. Ούτε η παρεοκρατία μας ενδιαφέρει ούτε η ευνοιοκρατία ούτε οι μεγαλόσχημοι παράγοντες και τα συμφέροντα που υπαινιχθήκατε. Δεν έχουμε κανένα λόγο να προσφέρουμε πολιτική κάλυψη σε αυτές τις παθογένειες της δημόσιας ζωής στη χώρα μας. Επιτρέψτε μου να σας πω ότι για όλα αυτά τα προβλήματα υπάρχει και πολιτικό ονοματεπώνυμο σε αυτήν τη χώρα, για το ποιες πολιτικές δυνάμεις ανέχτηκαν, συγκάλυψαν και αναπαρήγαγαν αυτά τα φαινόμενα. Ο νόμος θα εφαρμοστεί. Αυτή είναι η βούλησή μας και αυτή είναι και η τελευταία μας κουβέντα.
Ευχαριστούμε, κύριε Υπουργέ. Πριν προχωρήσουμε στην επομένη επίκαιρη ερώτηση, θα ήθελα να σας ανακοινώσω ότι η δεύτερη με αριθμό 163/28-4-2015 επίκαιρη ερώτηση δευτέρου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Οικονομικών, σχετικά με τις δηλώσεις του Κυβερνητικού Εκπροσώπου για το θέμα της αύξησης του ΦΠΑ σε ορισμένα νησιά του Αιγαίου, δεν θα συζητηθεί λόγω κωλύματος του κυρίου Υπουργού και διαγράφεται. Η τέταρτη με αριθμό 150/27-4-2015 επίκαιρη ερώτηση δευτέρου κύκλου του Βουλευτού Αχαΐας των Ανεξαρτήτων Ελλήνων κ. Νικολάου Νικολόπουλου προς τον Υπουργό Οικονομικών, σχετικά με την επαναπρόσληψη των πρώην εργαζομένων της Αχαϊκής Τράπεζας στην Εθνική Τράπεζα της Ελλάδας, δεν θα συζητηθεί λόγω κωλύματος του κυρίου Υπουργού, και διαγράφεται. Επίσης, η έκτη με αριθμό 115/20-4-2015 επίκαιρη ερώτηση δευτέρου κύκλου του Βουλευτή Αρκαδίας του Συνασπισμού Ριζοσπαστικής Αριστεράς κ. Κωνσταντίνου Ζαχαριά προς τον Υπουργό Υγείας, σχετικά με το χρονοδιάγραμμα κατάργησης της Ανώνυμης Εταιρείας Συστήματος Αμοιβών των Νοσοκομείων (ΕΣΑΝ Α.Ε.), δεν θα συζητηθεί λόγω κωλύματος του κυρίου Υπουργού και διαγράφεται. Επόμενη είναι η πέμπτη με αριθμό 144/27-4-2015 επίκαιρη ερώτηση δευτέρου κύκλου της Βουλευτού Αττικής του Πανελλήνιου Σοσιαλιστικού Κινήματος κ. Εύης Χριστοφιλοπούλου προς τον Υπουργό Πολιτισμού, Παιδείας και Θρησκευμάτων, σχετικά με τη διαβούλευση εν όψει του πολυνομοσχεδίου του Υπουργείου Πολιτισμού, Παιδείας και Θρησκευμάτων. Στην ερώτηση θα απαντήσει ο Υπουργός κ. Αριστείδης Μπαλτάς. Ορίστε, κυρία Χριστοφιλοπούλου, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, πριν από ένα μήνα περίπου σας είχαμε απευθύνει μία ερώτηση για τα μεταπτυχιακά και την τύχη τους. Εκεί, λοιπόν, μας απαντήσατε - διαβάζω από την απάντησή σας - τα εξής: «Ο διάλογος θα γίνει την επόμενη μέρα από την οποία τα πανεπιστήμια και τα ΤΕΙ θα επανέλθουν σε δημοκρατική και συλλογική λειτουργία, γεγονός στο οποίο θα συντελέσει σημαντικά η ψήφιση των άμεσων θεσμικών παρεμβάσεων που προωθούνται». Αναρωτιέμαι, κύριε Υπουργέ, τι ακριβώς εννοείτε με το ότι θα επανέλθει η δημοκρατική λειτουργία στα ιδρύματα και μετά θα κάνετε διάλογο. Και πώς θα το κάνετε αυτό, αφού έχετε πει ακόμα και στη σύνοδο των πρυτάνεων ότι θα περάσετε τον νόμο, αφού όσον αφορά και τα άλλα ζητήματα της πρωτοβάθμιας και της δευτεροβάθμιας εκπαίδευσης, στην αιτιολογική έκθεση του κατεπείγοντος, το οποίο θα συζητήσουμε αύριο, φαίνεται ότι αυτές οι ρυθμίσεις που καταργούν τα πρότυπα, που επαναφέρουν μια μορφή ψήφου για την εκλογή διευθυντών, όλες αυτές οι παρεμβάσεις στην παιδεία γίνονται χωρίς διάλογο; Και δεν το λέμε μόνο εμείς, σας το είπαν όλοι οι φορείς στην Επιτροπή Μορφωτικών. Δυστυχώς ήσασταν απών στη συζήτηση του νομοσχεδίου του κ. Κουράκη με τη διαδικασία του κατεπείγοντος. Και δεν είναι μόνο αυτό, αλλά έχετε δώσει ήδη στη δημοσιότητα και άλλο νομοσχέδιο που αφορά την κατάργηση, όχι μόνο της αξιολόγησης των εκπαιδευτικών, αλλά και της ίδιας της αυτοαξιολόγησης του εκπαιδευτικού έργου. Σας ερωτώ, λοιπόν, τι εννοείτε όταν λέτε «δημοκρατικό». Για σας τι είναι «δημοκρατικό»; Το «αποφασίζουμε και διατάσσουμε» και «φέρνουμε τα κατεπείγοντα και μετά, αφού αποκαταστήσουμε τη δημοκρατία, έτσι όπως εμείς τη θεωρούμε, κάνουμε διάλογο»; Αγνοείτε μήπως ότι οι μεταρρυθμίσεις του ν. 4009 προωθήθηκαν μετά από μήνες ανοικτού διαλόγου με όλους τους φορείς της πανεπιστημιακής κοινότητας - και όχι μόνο - και ότι βρήκαν για αυτόν τον λόγο στήριξη από τα 2/3 του τότε Κοινοβουλίου, όπως πρέπει να έχουν όλες οι παρεμβάσεις για την παιδεία; Όμως, φοβούμαι ότι εσείς δεν συνομιλείτε μόνο με την κοινωνία. Εσάς, από ό,τι βλέπουμε από τις παρεμβάσεις σας, σας ενδιαφέρει μόνο η άποψη των δικών σας μικρών κομματικών πελατειακών συμφερόντων. Τι σημαίνει ακριβώς για τα πανεπιστήμια η κατάργηση των συμβουλίων διοίκησης; Τι σημαίνει η κατάργηση της ηλεκτρονικής ψηφοφορίας; Αυτό είναι για σας η επαναφορά; Η επαναφορά στο καθεστώς των «φοιτητοπατέρων», που παρέδιδε τα πανεπιστήμια στην απόλυτη εξουσία των πρυτανικών αρχών, οι οποίες διαπλέκονταν με «φοιτητοπατέρες» και με άλλα συμφέροντα μέσα στα πανεπιστήμια; Αυτή είναι η επαναφορά της δημοκρατικής λειτουργίας; Έτσι την εννοείτε; Σαράντα χρόνια πίσω; Κύριε Υπουργέ, εμείς θα αντιπαρατεθούμε σθεναρά σε αυτές τις αλλαγές και θα απαιτήσουμε τουλάχιστον το δημοκρατικό, να υπάρχει διάλογος πριν έρθουν αυτά στη Βουλή. Αλλά δεν θα αντιμετωπίσετε μόνο εμάς. Θα αντιμετωπίσετε ένα μέτωπο, το οποίο έχει να κάνει, όχι με δυνάμεις εντός του Κοινοβουλίου, αλλά και με δυνάμεις εκτός Κοινοβουλίου, στην κοινωνία, ένα μέτωπο προόδου, ένα μέτωπο που θα αντιδράσει στην αντιμεταρρύθμιση που φέρνετε στην παιδεία. Υποστηρίζουμε ότι όλες οι αλλαγές στην παιδεία θα πρέπει να γίνονται τουλάχιστον με τα 2/3 στην ψηφοφορία στη Βουλή. Αυτό απαιτεί θεσμικές παρεμβάσεις. Μέχρι τότε, όμως, αν έχετε την πολιτική βούληση και το θάρρος και την τόλμη, ελάτε να διαβουλευτείτε! Μέχρι τώρα αποφασίζετε και διατάσσετε! Νομίζω, κύριε Υπουργέ, ότι πρέπει να αλλάξετε ρότα!
Ευχαριστούμε την κυρία συνάδελφο. Ο κύριος Υπουργός έχει τον λόγο για τρία λεπτά.
Ένας από τους λόγους που έχει ταλαιπωρηθεί η πολιτική ζωή σε αυτήν τη χώρα είναι ότι κάποιες λέξεις τείνουν να αλλάξουν περιεχόμενο, ανάλογα με το πώς καθένας τοποθετείται πολιτικά. Δύο τέτοιες λέξεις ανέφερε σε αυτά που είπε η κ. Χριστοφιλοπούλου και σε αυτές τις δύο θέλω να σταθώ. Πρώτη είναι η έννοια του διαλόγου. Θυμίζω τον ν. 4009. Όταν άρχισε να συζητείται αυτός ο νόμος, ήταν μια περίοδος εξαιρετικής ηρεμίας στα ελληνικά πανεπιστήμια, η οποία άρχισε να διαταράσσεται ως ηρεμία όταν ήρθαν κάποιες «νέες» ιδέες, οι οποίες υποτίθεται ότι θα έλυναν οριστικά τα προβλήματα των πανεπιστημίων. Μιλάτε για διάλογο. Βεβαίως έγινε διάλογος, όταν ετέθησαν αυτές οι «νέες» ιδέες - θυμάμαι μια συνάντηση στους Δελφούς - και όταν έφτασε ο νόμος στη Βουλή για να ψηφιστεί, είχε την κατηγορηματική άρνηση του συνόλου των συγκλήτων των ελληνικών πανεπιστημίων εκείνη την περίοδο, όπως και του συνόλου των Βουλευτών που ήταν πανεπιστημιακοί όλων ανεξαιρέτως των κομμάτων. Πριν ανεβάσετε έτσι τους τόνους όπως τους ανεβάσατε, θα σας παρακαλούσα να δείτε τα Πρακτικά εκείνων των συνεδριάσεων της Βουλής. Δεν είναι τυχαίο ότι το, ας πούμε, υποκοριστικό του ν. 4009 ήταν «νόμος Διαμαντοπούλου - Γεωργιάδη». Θυμίζω ότι ένα από τα σκεπτικά εκείνης της περιόδου που αναπτύχθηκε στη Βουλή ήταν ότι «επιτέλους ας σπάσει η ηγεμονία της Αριστεράς στα πανεπιστήμια» και όχι κάτι διαφορετικό. Θυμίζω επίσης τα εξής: Τα συμβούλια ιδρύματος, όπως ήρθαν με εκείνο το νομοσχέδιο, αφού ψηφίστηκε ο νόμος, υπήρχε ένα πάρα πολύ ισχυρό «αποφασίζομεν και διατάσσομεν» της κ. Διαμαντοπούλου, το οποίον ισχυρό «αποφασίζομεν και διατάσσομεν» έλεγε ότι, αν οι πρυτανικές αρχές δεν εφαρμόσουν το νόμο σε διάστημα δύο μηνών, καταργείται η χρηματοδότηση των πανεπιστημίων. Δεν ξέρω αν θυμάστε αυτήν τη διάταξη, την οποία διόρθωσε εκ των υστέρων ο κ. Αρβανιτόπουλος. Αυτό για το τι σημαίνει δημοκρατία και διάλογος τυπικά. Από εκεί και πέρα, ξέρετε επίσης ότι τα πανεπιστήμια είναι αυτοδιοίκητα. Ξέρετε ότι η συναίνεση, την οποία επικαλείστε και την οποία σέβομαι απολύτως, οφείλει να ξεκινάει από τα πολύ ευαίσθητα σώματα και οργανισμούς, που είναι τα αυτοδιοίκητα πανεπιστήμια και ίσως έχετε ξεχάσει ότι οι πρυτανικές αρχές που είχαν εκλεγεί και καταργήθηκαν με το ν. 4009 μέχρι να ολοκληρώσουν τη θητεία τους κατά το νόμο Αρβανιτόπουλου δεν ήταν πρυτανικές αρχές που είχαν εκλεγεί βάσει της Αριστεράς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Παρ' όλο που στοχοποιήθηκαν, όπως ξέρετε, όλα τα επόμενα χρόνια ο Μυλόπουλος και ο Πελεγρίνης ούτε ο ένας ούτε ο άλλος είχαν κομματική σχέση ή οποιουδήποτε είδους πολιτική συνάφεια με την Αριστερά τότε.
Ο Πελεγρίνης είχε άμεση σχέση με την Αριστερά.
Από εκεί και πέρα, θα ήθελα να σταθώ σε ένα ακόμη σημείο γιατί ο χρόνος είναι λίγος. Άλλωστε θα συζητήσουμε συντόμως στη Βουλή. Ο διάλογος σε σχέση με αυτό το ζήτημα το 4009 και όσα περιέχει, όχι μόνο εξελίσσεται από τότε και με μεγαλύτερη ένταση τώρα, όχι μόνο τέθηκαν οι βασικές αρχές αυτής της αλλαγής από την πρώτη μέρα των προγραμματικών δηλώσεων, αλλά εγώ προσωπικά είδα όλους τους πρυτάνεις σε όλες τις συνεδριάσεις των πρυτάνεων στις οποίες κλήθηκα, είδα τα συμβούλια ιδρύματος χωριστά, είδα ένα έκαστο των πρυτάνεων που επισκέφθηκαν το Υπουργείο Παιδείας, όσους πρόλαβα να δω μέχρι σήμερα. Το ύφος και οι τοποθετήσεις σας δεν είχαν καμμία σχέση με τους υψηλούς τόνους που ανεβάζετε. Θα έχουμε το χρόνο να δούμε λεπτομερειακά τι θα πει δημοκρατία και τι θα πει διάλογος στη διαδικασία που εξελίσσεται. Το νομοσχέδιο θα κατατεθεί επισήμως στην αρχή της επόμενης εβδομάδας, τη Δευτέρα, στη «ΔΙΑΥΓΕΙΑ». Θα υπάρχουν κάποιες μέρες που θα συζητηθεί. Θα γίνει προφανώς - απαντώ σε ερωτήσεις συγκεκριμένες - πρόσκληση όλων των φορέων της πανεπιστημιακής κοινότητας στην Επιτροπή Μορφωτικών Υποθέσεων και όλα και τα ουσιαστικά και τα τυπικά σημεία του διαλόγου θα εξελιχθούν κατά πώς πρέπει. Ευχαριστώ.
Ευχαριστούμε πολύ. Η κ. Χριστοφιλοπούλου έχει τον λόγο για τρία λεπτά.
Επειδή ο Υπουργός στηλίτευσε το ύφος μου, θα προσπαθήσω να τον ευχαριστήσω ως προς το ύφος τουλάχιστον. Θέλω να σας ρωτήσω, κύριε Υπουργέ, ποια ακριβώς ήταν η ηρεμία πριν τον ν. 4009; Βέβαια, ηρεμία έχουν και τα νεκροταφεία. Δεν μιλούσε κανείς γιατί τα έσκιαζε η φοβέρα, γιατί κτίζονταν καθηγητές στα γραφεία τους, γιατί επικρατούσε η βία και η ανομία και δεν μπορούσε να μπει κανείς να επιβάλει την ακαδημαϊκή ελευθερία και την πραγματική ελευθερία των ιδεών και των απόψεων που με ειρηνικό τρόπο πρέπει να εκφράζεται μέσα στα ιδρύματα, κύριε Υπουργέ; Αυτή ήταν η ηρεμία, που τα έσκιαζε η φοβέρα των δικών σας φοιτητοπατέρων; Φέρατε άρον - άρον και τη ρύθμιση για να καταργήσετε τους αιώνιους φοιτητές και να κάνετε το ρουσφετάκι στους φοιτητοπατέρες; Αυτή είναι η ηρεμία την οποία επικαλείστε; Δεύτερον, αναφέρατε κάποια περιστατικά. Για να αποδείξετε τι; Ότι δεν έγινε διάλογος για τον ν. 4009; Ή θέλετε να στοχοποιήσετε πρόσωπα; Τι ακριβώς εννοείτε; Δεν είναι όμως εκεί το θέμα, κύριε Υπουργέ. Αύριο έρχεται ένα κατεπείγον που αρχίζει να ξηλώνει και να ισοπεδώνει την πρωτοβάθμια και δευτεροβάθμια εκπαίδευση, κάθε έννοια αξιολόγησης. Έχετε να καταθέσετε ακόμη ένα. Την άλλη βδομάδα θα βγει και η κατάργηση του ν. 4009 και η επαναφορά στο παρελθόν. Μέσα σε λίγες βδομάδες δηλαδή καταστρατηγήσατε τα πάντα χωρίς διάλογο, με συντετμημένες διαδικασίες ή έστω με κανονικές κοινοβουλευτικές διαδικασίες μεν, αλλά χωρίς διάλογο με την κοινωνία δε. Παραδείγματος χάριν, ρωτήσατε την ΠΟΣΔΕΠ; Το σύνολο της ΠΟΣΔΕΠ θέλει την κατάργηση του ν. 4009; Μπήκατε στον κόπο να κάνετε έναν ουσιαστικό διάλογο, να καλέσετε το Εθνικό Συμβούλιο Παιδείας; Δεν το θέλετε; Βέβαια, το ξέρω ότι το κόμμα στο οποίο ανήκετε ποτέ δεν προσήλθε σε διάλογο. Δεν είναι τυχαίο αυτό, κύριε Πρόεδρε. Ο ΣΥΡΙΖΑ και παλαιότερα ο Συνασπισμός, όπως λεγόταν, δεν έτυχε ποτέ σε καμμία προσπάθεια εθνικού διαλόγου για την παιδεία, ούτε στην επιτροπή Μπαμπινιώτη ούτε στον διακομματικό διάλογο που κάναμε εμείς για την τεχνική εκπαίδευση, για το νέο Λύκειο κ.λπ.. Διαφωνούσατε και λέγατε «εμείς θα τα καταργήσουμε». Μην μου μιλάτε όμως για δημοκρατία, γιατί - πολύ σωστά είπατε, σάς το γυρίζω - δημοκρατία είναι όπως τη θέλατε εσείς. Εγώ σας λέω ότι γίνεται με κανόνες. Το είπα και στον Αναπληρωτή σας, τον κ. Κουράκη, ότι έχει δικαίωμα βεβαίως, διότι είναι Κυβέρνηση. Να κάνει, όμως, διάλογο. Έχει δικαίωμα να αλλάξει τα πρότυπα. Εμείς διαφωνούμε. Ξέρετε γιατί διαφωνούμε, κύριε Υπουργέ; Θα σας το πω με μία ρήση του παρελθόντος. Ο Γεώργιος Παπανδρέου κάποτε, ο οποίος ως Πρωθυπουργός μαζί με τον Παπανούτσο έφερε τη γνωστή μεγάλη μεταρρύθμιση στην παιδεία το 1964, είχε πει, «είπαμε δωρεάν παιδεία, όχι δωρεάν αμάθεια». Αυτό που κάνετε εσείς, με την αριστεία που έχετε βάλει απέναντι, με τα πρότυπα, με τον διάλογο στα πανεπιστήμια, με την κατάργηση κάθε έννοιας δημοκρατίας, καταργώντας ακόμη και την ηλεκτρονική ψηφοφορία, οδηγεί σε αναξιοκρατία, σε χαλαρότητα, στα σχολεία και τα πανεπιστήμια της ήσσονος προσπάθειας, σε αυτό που είχε πει ο Γεώργιος Παπανδρέου «δωρεάν αμάθεια και όχι δωρεάν παιδεία».
Ευχαριστούμε. Ο κύριος Υπουργός έχει τον λόγο για τρία λεπτά.
Το δυστύχημα είναι ότι σε τρία λεπτά δεν μπορώ να απαντήσω σε όλο αυτό το θόρυβο που έχει ξεσηκωθεί τον τελευταίο καιρό, στοιχεία του οποίου είναι καθαρές συκοφαντίες, στοιχεία του οποίου ξεχνάνε χιλιάδες διευκρινίσεις που δώσαμε και οι οποίες είναι στη διάθεση όλων. Υπάρχουν δελτία Τύπου, τοποθετήσεις, συνεντεύξεις στην τηλεόραση. Για παράδειγμα, τεράστια συκοφαντία είναι ότι καταργούμε τα πρότυπα. Το αφήνω. Φοιτητοπατέρες. Κυρία Χριστοφιλοπούλου, η ιστορία και πάλι έχει νόημα. Σκεφτείτε την ιστορία του ελληνικού πανεπιστημίου από τη Μεταπολίτευση και μετά και σκεφθείτε όλες τις πρυτανικές εκλογές μέχρι τον ν. 4009. Ποιοι ήταν οι φοιτητοπατέρες και ποιοι ήταν εκείνοι που συναλλάσσονταν με τους πρυτάνεις, σε εισαγωγικά ή χωρίς; Προφανώς, οι παρατάξεις της Νέας Δημοκρατίας και του ΠΑΣΟΚ. Η Αριστερά και όλες οι συνιστώσες της είχαν ελάχιστη συμμετοχή - αν είχαν συμμετοχή - στις φοιτητικές εκλογές. Άρα η κατηγορία περί «φοιτητοπατερισμού» δεν μπορεί να απευθύνεται σε μας. Δεύτερον, ο νόμος, όπως ήταν πριν τις αλλαγές που προτείνουμε και τις οποίες ξέρετε, έλεγε τα εξής: «Όσον αφορά τη φοιτητική ψήφο, η ψήφος δίνεται στους συλλόγους, ώστε οι σύλλογοι, ανάλογα με τον συσχετισμό των παρατάξεων εντός τους, να ορίσουν εκλέκτορες, οι οποίοι είναι εκείνοι που μετέχουν ως εκλέκτορες στις διαδικασίες εκλογής των πρυτανικών αρχών». Άρα ήταν πολύ σαφής η κομματικότητα των εκλεκτόρων ως προς τους συσχετισμούς εν όψει της πρυτανικής εκλογής. Το καταργούμε αυτό, κυρία Χριστοφιλοπούλου. Για πρώτη φορά σε ό,τι αφορά τη φοιτητική συμμετοχή, καταργούμε ακριβώς το φοιτητοπατερισμό, την παραταξιοκρατία κ.λπ., διότι λέμε ότι ψηφίζουν όλοι οι εγγεγραμμένοι φοιτητές με ποσοστό βαρύτητας της ψήφου ανάλογα με τον αριθμό συμμετεχόντων στις εκλογές. Όσο περισσότεροι συμμετέχουν, τόσο πλησιάζει η βαρύτητα της ψήφου στο μέγιστο, το οποίο προβλέπει ο νόμος. Όσο λιγότεροι μετέχουν, αυτό το ποσοστό μειώνεται μέχρι ενδεχόμενης εξαφανίσεως. Επιπλέον, όταν ψηφίζουν όλοι οι φοιτητές, οι παρατάξεις ας κάνουν την προπαγάνδα τους εντός του φοιτητικού σώματος για να μαζέψουν ψήφους υπέρ του ενός ή του άλλου πρυτάνεως, αλλά αυτή η διαδικασία δεν έχει απολύτως καμμία σχέση με ό,τι ίσχυε ως τώρα σε σχέση με τη φοιτητική ψήφο. Μας λέτε ότι γυρίζουμε πίσω και επαναφέρουμε την κομματοκρατία. Ποιανού, άλλωστε; Την κομματοκρατία της Νέας Δημοκρατίας και του ΠΑΣΟΚ; Διότι αυτές είναι οι μεγάλες παρατάξεις αυτήν τη στιγμή στις φοιτητικές εκλογές. Αντί να μας λέτε, λοιπόν, αυτό, κοιτάξτε να δείτε πώς επαναφέρεται η δημοκρατία και εκεί. Σε ό,τι αφορά τα συμβούλια ιδρύματος, επειδή ίσως δεν έχετε καταλάβει τι είναι τα συμβούλια ιδρύματος, θα σας πω τι είναι συμβούλια ιδρύματος. Τα συμβούλια ιδρύματος είναι μίμηση των Board of Trustees στις Ηνωμένες Πολιτείες. Board of Trustees τι θα σήμαινε στα καθ' ημάς; Θα σήμαινε ότι η Κυβέρνηση ή κάποιος ιδιώτης δίνει ένα καταπίστευμα για να ιδρυθεί, να λειτουργήσει ένα πανεπιστήμιο και υπάρχουν εκείνοι που ελέγχουν το καταπίστευμα. Προφανώς, στην Αμερική η διοικητική δομή του πανεπιστημίου που λειτουργεί έτσι, ορίζεται. Δεν εκλέγεται, διορίζεται από το Board of Trustees και φτιάχνεται μια διοικητική δομή που ελέγχει τα οικονομικά και δεν έχει απολύτως καμμία σχέση με τα ακαδημαϊκά. Αν ήταν να λειτουργήσουν συμβούλια ιδρύματος στην Ελλάδα, θα έπρεπε η οποιαδήποτε κυβέρνηση να ξεχάσει όλες τις παραδόσεις του ελληνικού πανεπιστημίου και του ευρωπαϊκού πανεπιστημίου γενικότερα και να πει για κάθε πανεπιστήμιο «ιδού μία οικονομική προίκα, ιδού ένα συμβούλιο ιδρύματος που θα χειριστεί αυτήν την προίκα σύννομα». Αυτό προφανώς θα διορίσει όποιον θέλει σε επίπεδο διοίκησης και από εκεί και πέρα, θα αφεθεί ελεύθερη η ακαδημαϊκή λειτουργία, όπως ακριβώς συμβαίνει στην Αμερική. Προφανώς, αυτό δεν ήταν τα συμβούλια ιδρύματος. Τα συμβούλια ιδρύματος ήταν μηχανισμός που προεπέλεγε πρυτάνεις κατά παραδόσεις που δεν έχουν καμμία σχέση με τη δημοκρατία οπουδήποτε στον κόσμο. Αυτή η προεπιλογή ομοιάζει εξαιρετικά με την προεπιλογή που ήθελε να κάνει η Κίνα σε σχέση με το Χονγκ Κονγκ. Αυτό οδήγησε στην εξέγερση του Χονγκ Κονγκ υπέρ της δημοκρατίας τότε. Δεν φθάσαμε ευτυχώς εκεί εμείς εδώ, σε τέτοιου τύπου εξεγέρσεις, αλλά η αμαρτία των συμβουλίων ιδρύματος ως θεσμός - και προφανώς, δεν αναφέρομαι στα πρόσωπα, που τα τιμώ απολύτως - ήταν αυτή η διαδικασία που κρατάει σε κρίση ακόμα τα ελληνικά πανεπιστήμια. Ο διάλογος έχει εξαντληθεί από το 2009 μέχρι σήμερα. Επαναλήφθηκε πάρα πολλές φορές αυτό τον καιρό και στις συνόδους πρυτάνεων και στις συνόδους των συμβουλίων και με έναν πρύτανη χωριστά, οπότε μην επικαλείστε τον διάλογο και - προς Θεού! - μην επικαλείστε επιστροφή στο παρελθόν. Θα τα συζητήσουμε, άλλωστε, σύντομα ξανά και ξανά όλα αυτά. Ευχαριστώ πολύ.
Ευχαριστούμε τον κύριο Υπουργό. Πριν προχωρήσουμε στην τελευταία εκ των επικαίρων ερωτήσεων για σήμερα, επιτρέψτε μου να σας ενημερώσω ότι η έβδομη με αριθμό 105/20-4-2015 επίκαιρη ερώτηση δευτέρου κύκλου του Βουλευτή Λάρισας του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με τη διαδικασία επιλογής των διοικήσεων νοσοκομειακών μονάδων, δεν συζητείται λόγω κωλύματος του κυρίου Υπουργού και διαγράφεται.
Κύριε Πρόεδρε, μπορώ να έχω τον λόγο για λίγο, σας παρακαλώ;
Δεν έχετε, όμως, τον λόγο.
Απλώς, θα ήθελα να κάνω ένα σχόλιο.
Ορίστε, έχετε τον λόγο για ένα μόνο λεπτό.
Δεν θα χρειαστώ ούτε ένα λεπτό, κύριε Πρόεδρε. Ήθελα απλώς να επισημάνω ότι είναι η τρίτη αναβολή. Ήθελα, επίσης, να επισημάνω ότι είναι ένα σημαντικότατο θέμα. Δεν νομίζω ότι είναι ζήτημα κωλύματος. Νομίζω ότι είναι ζήτημα πολιτικής υπεκφυγής. Δηλώνω, επίσης - με κίνδυνο να γίνω γραφικός ή κατά το νεώτερο όρο «troll» - ότι θα την καταθέτω κάθε Πέμπτη από εδώ και πέρα, μέχρι να βρει καιρό ο Υπουργός να απαντήσει στο μείζον θέμα του τρόπου με τον οποίο θα επανδρωθούν οι διοικήσεις των νοσοκομείων, πράγμα το οποίο συστηματικά αρνείται να κάνει. Επαναλαμβάνω - και κλείνω με αυτό - ότι είναι πολιτική υπεκφυγή. Θα κρατήσω τις εκφράσεις περιφρόνησης του κοινοβουλευτικού ελέγχου, κ.λπ., για την επόμενη φορά, διότι υποψιάζομαι ότι και την επόμενη φορά θα πρέπει κάτι να έχω να πω σε σχέση με την απουσία του Υπουργού. Σας ευχαριστώ.
Συμφωνώντας για το διαδικαστικό, καλό είναι να αποφεύγουμε εκφράσεις του τύπου «υπεκφυγή», κ.λπ.. Στο κάτω - κάτω, αν θέλετε να μιλήσουμε επί της ουσίας, δεν είναι ένα κεφάλαιο η μη παραίτηση των προηγούμενων διοικήσεων των νοσοκομείων με το «έτσι θέλω» και η αναμονή των αποζημιώσεών τους, το οποίο είναι δυσμενές και μη αβανταδόρικο για τη σημερινή Κυβέρνηση.
Για τους νέους λέω, όχι για τους παλιούς.
Μάλλον, βαρύνει αυτούς οι οποίοι έχουν στρογγυλοκάτσει στις πολιτικές θέσεις τους, ενώ η πολιτική ηγεσία που έχει την ευθύνη γι' αυτό το ζήτημα, τους λέει να παραιτηθούν. Εν πάση περιπτώσει, στο διαδικαστικό αναγνωρίζω το θέμα έτσι όπως το θέτετε και θα μεταφερθεί στον Υπουργό.
Ευχαριστώ πολύ.
Κυρίες και κύριοι συνάδελφοι, η όγδοη με αριθμό 106/20-4-2015 επίκαιρη ερώτηση δευτέρου κύκλου του Βουλευτή Δράμας του Ποταμιού κ. Κυριάκου Χαρακίδη προς τον Υπουργό Εθνικής Άμυνας, σχετικά με δημοσιεύματα από την κατασκευάστρια εταιρεία (Lockheed Martin) για την ανακατασκευή των πεπαλαιωμένων αεροσκαφών P -3B και των αντιπροτάσεων της «Airbus», δεν συζητείται λόγω κωλύματος του κυρίου Υπουργού και διαγράφεται. Η ένατη με αριθμό 123/20-4-2015 επίκαιρη ερώτηση δευτέρου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Υγείας, σχετικά με τη λήψη υγειονομικών μέτρων για τη προστασία των πολιτών του Πύργου Ηλείας εξαιτίας της συσσώρευσης απορριμμάτων στην περιοχή, δεν συζητείται λόγω κωλύματος του κυρίου Υπουργού και διαγράφεται. Επίσης, η δέκατη με αριθμό 131/21-4-2015 επίκαιρη ερώτηση δευτέρου κύκλου του Βουλευτή Αιτωλοακαρνανίας του Πανελληνίου Σοσιαλιστικού Κινήματος κ. Δημητρίου Κωνσταντόπουλου προς τον Υπουργό Παραγωγικής Ανασυγκρότησης, Περιβάλλοντος και Ενέργειας, σχετικά με την έναρξη του προγράμματος «Εξοικονόμηση κατ' οίκον» στο πλαίσιο του Συμφώνου Εταιρικής Σχέσης (ΣΕΣ - νέο ΕΣΠΑ) 2014-2020 και επανεκκίνηση της οικοδομικής δραστηριότητας, δεν συζητείται λόγω κωλύματος του κυρίου Υπουργού και διαγράφεται. Επίσης, η πρώτη με αριθμό 407/3-3-2015 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Υγείας, σχετικά με τις παραιτήσεις διοικητών νοσοκομείων, δεν συζητείται λόγω κωλύματος του κυρίου Υπουργού και διαγράφεται. Τέλος, η δεύτερη με αριθμό 336/27-2-2015 ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Υγείας, σχετικά με την επίπτωση στην οικονομία της βορείου Ελλάδος από την ελεύθερη διακίνηση προϊόντων με τα Σκόπια, δεν συζητείται λόγω κωλύματος του κυρίου Υπουργού και διαγράφεται. Συνεχίζουμε με την τρίτη επίκαιρη ερώτηση με αριθμό 887/17-3-2015 του Βουλευτή Ηρακλείου του Πανελλήνιου Σοσιαλιστικού Κινήματος κ. Βασιλείου Κεγκέρογλου προς τον Υπουργό Εργασίας, Κοινωνικών Ασφαλίσεων και Κοινωνικής Αλληλεγγύης, σχετικά με την καθυστέρηση της υλοποίησης προγραμμάτων εγκεκριμένης χρηματοδότησης ύψους 600 εκατομμυρίων ευρώ μέσω ΕΣΠΑ για τη δημιουργία εκατόν εξήντα χιλιάδων νέων θέσεων απασχόλησης. Θα απαντήσει η Αναπληρώτρια Υπουργός κ. Ουρανία Αντωνοπούλου που είναι παρούσα. Κύριε Κεγκέρογλου, έχετε τον λόγο για δύο λεπτά.
Ευχαριστώ, κύριε Πρόεδρε. Κάνατε, βέβαια, ένα λάθος. Δεν είναι επίκαιρη η ερώτηση. Είναι απλή ερώτηση, η οποία δεν απαντήθηκε.
Έχετε απόλυτο δίκιο.
Το Υπουργείο δεν έκανε τον κόπο να απαντήσει. Βεβαίως, αν αυτό ήταν θέμα οργάνωσης των πρώτων ημερών, δικαιολογείται. Όμως, το θέμα είναι σοβαρό και δεν πρέπει να απαξιώνεται ο κοινοβουλευτικός έλεγχος. Το ίδιο ισχύει και για το προηγούμενο θέμα. Το «τρίτη φορά» σημαίνει ότι ενώ το ίδιο το Προεδρείο σας εξήγγειλε ότι δεν θα υπάρχει αυτό το φαινόμενο, βλέπουμε ότι γίνεται σύστημα πλέον. Δείτε το, λοιπόν, ως Προεδρείο. Δεν μπαίνουμε στην ουσία, διότι αν μπούμε στην ουσία, θα πω ότι δεν έχετε δίκιο να δικαιολογείτε την Κυβέρνηση με αυτά που είπατε προηγουμένως, γιατί είναι αδικαιολόγητη που δεν παρεμβαίνει από την πρώτη στιγμή σε τέτοιες διοικήσεις που κοιτάζουν τις αποζημιώσεις.
Χάνετε τον χρόνο που έχετε στη διάθεσή σας, κύριε Κεγκέρογλου.
Κύριε Πρόεδρε, το θέμα της ανεργίας είναι πάρα πολύ σημαντικό. Όλοι ξεκινούν από εκεί και το επικαλούνται σε κάθε δημόσια τοποθέτηση, όπως πρόσωπα, πολιτικοί, κόμματα, κ.λπ.. Ο μόνος αποτελεσματικός τρόπος για την αντιμετώπιση του φαινομένου της ανεργίας, αυτού του προβλήματος που βιώνει κάθε οικογένεια, συμφωνούμε εν πολλοίς ότι είναι η πραγματική οικονομία, οι επενδύσεις, η ανάπτυξη. Βεβαίως, αυτή η θετική στροφή που υπήρξε το προηγούμενο διάστημα, εκφράστηκε με την αντιστροφή των αρνητικών ρυθμών για την ανεργία. Το 28% που ήταν πέρυσι, έχει γίνει ήδη 25% από το Φεβρουάριο, όπως ανακοίνωσε η ΕΛΣΤΑΤ. Αυτό οφείλεται στην πραγματική οικονομία. Βεβαίως, τα προγράμματα, τα οποία είναι καλά γιατί θα αξιοποιήσουμε πόρους ευρωπαϊκούς, αλλά και εθνικούς, δίνουν ευκαιρίες απασχόλησης και θα συνδράμουν σε αυτό το έργο των ευκαιριών απασχόλησης, για αυτό και η ερώτηση είναι παραπάνω από επίκαιρη. Γραπτή ήταν, αλλά είναι παραπάνω από επίκαιρη. Γιατί ενώ ήταν έτοιμα τα προγράμματα, γιατί ενώ κάποια είχαν ξεκινήσει, υπάρχει μια δυστοκία τρεις, τέσσερις μήνες τώρα; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε. Συγκεκριμένα, αναφέρομαι στο Πρόγραμμα Κοινωφελούς Εργασίας - έτοιμο και εγκεκριμένο από τον ΑΣΕΠ - όπου δυστυχώς, μέχρι σήμερα - προχώρησαν, βεβαίως, για τους δήμους, αλλά για τους τριάντα δύο χιλιάδες δεν έχουν βγει τα αποτελέσματα - δεν έχει γίνει τίποτα για τα Υπουργεία και τις περιφέρειες. Σχετικά με την επιταγή εισόδου για νέους στην αγορά εργασίας, απόφοιτους ΑΕΙ, ΤΕΙ πού είναι η προκήρυξη; Για τους απόφοιτους ΕΠΑΣ, ΕΠΑΛ, ΙΚΕ πού είναι η προκήρυξη; Το πρόγραμμα «Εγγύηση για τη Νεολαία» για τους νέους δεκαοκτώ έως είκοσι οκτώ ετών έχει μείνει πίσω. Πρόκειται για εγκεκριμένα προγράμματα, εμπροσθοβαρή προγράμματα - το προσθέτω και αυτό - με έτοιμα χρήματα. Ερωτώ, λοιπόν, σε ποιο στάδιο βρίσκεται το κάθε πρόγραμμα από αυτά. Είναι δέκα προγράμματα. Θα καταθέσω και τον κατάλογο των δέκα προγραμμάτων. Βεβαίως και ό,τι άλλο στοιχείο χρειαστεί θα το δώσω στη δευτερομιλία μου. Πρέπει να μας απαντήσει η αρμόδια Υπουργός για κάθε πρόγραμμα χωριστά ποια είναι η εξέλιξή του από τότε που ανέλαβε τη συγκεκριμένη αρμοδιότητα. Ευχαριστώ.
Ευχαριστούμε τον κ. Κεγκέρογλου. Η κ. Αντωνοπούλου έχει τον λόγο.
Ευχαριστώ, κύριε Πρόεδρε. Να ξεκινήσω την απάντησή μου λέγοντας ότι ήδη έχουν κατατεθεί δύο ερωτήσεις, οι οποίες έχουν απαντηθεί γραπτώς. Επανερχόμαστε και όπως παίρνουμε τις ερωτήσεις σας θα εξακολουθούμε να τις απαντούμε. Δεν είμαι σίγουρη σε τι αναφέρεστε όταν λέτε ότι δεν έχουμε απαντήσει. Εν πάση περιπτώσει, να μπω στο προκείμενο. Η Κυβέρνησή μας κατηγορείται ότι χρονοτριβεί άσκοπα, χωρίς σχέδιο και πυξίδα πλεύσης σε πάρα πολλά επίπεδα. Έτσι, λοιπόν, ερχόμαστε τώρα να κατηγορηθούμε ότι στο Υπουργείο Εργασίας κωλυσιεργούμε. Είναι μια πλασματική εικόνα εν γένει. Νομίζω ότι θα καταρρεύσει μόλις κλείσει με αμοιβαία επωφελή τρόπο η διαπραγμάτευση που όλοι περιμένουμε. Όμως, ας περιοριστώ εγώ στο έργο που αφορά στο Υπουργείο μας. Αυτό που εσείς λέτε «καθυστέρηση», για εμάς στην πραγματικότητα είναι χρόνος απαραίτητος, ένας χρόνος αναγκαίος, για να μπορέσουμε να ανασχεδιάσουμε τα προγράμματα που λέτε ότι βρήκαμε, εμπροσθοβαρώς, προκειμένου να μεγιστοποιήσουμε τα οφέλη προς τους ανέργους. Θα ήθελα να σας καθησυχάσω πρώτα από όλα λέγοντας ότι βρισκόμαστε ήδη σε πολύ καλό δρόμο. Να φέρω και ένα παράδειγμα. Ρωτήσατε τι ακριβώς έχει γίνει για τους απόφοιτους ΑΕΙ, ΤΕΙ. Επανασχεδιάσαμε και αυτό που καταφέραμε είναι, με ακριβώς τους ίδιους πόρους που είχαμε στη διάθεσή μας, να μπορέσουμε να εντάξουμε, αντί για τις επτά χιλιάδες που ο δικός σας προγραμματισμός προέβλεπε, δώδεκα χιλιάδες πεντακόσιους, δηλαδή αυξήσαμε τον αριθμό των ωφελουμένων χωρίς να μειωθεί - επαναλαμβάνω, χωρίς να μειωθεί - το ποσό που θα πάρουν οι ίδιοι. Νομίζω ότι είναι κατανοητό σε όλους το καθαρό όφελος αυτής της απόφασης να επανασχεδιάσουμε. Δεύτερο παράδειγμα: Επανασχεδιάσαμε το πρόγραμμα κατάρτισης σε ειδικότητες αιχμής της ελληνικής οικονομίας, το οποίο αναφέρεται σε ανέργους δεκαοκτώ χρονών με είκοσι τεσσάρων χρονών - αυτό είναι κομμάτι του «Youth Guarantee». Και τι έκανε ο επανασχεδιασμός μας; Αύξησε τις αποδοχές των νέων που θα συμμετέχουν κατά 84%. Σημειώνω ότι αυτό το καταφέραμε μέσα από δημιουργικό και εποικοδομητικό διάλογο, σε συνεργασία με όλους τους εμπλεκόμενους κλαδικούς φορείς που υλοποιούν το πρόγραμμα, συμπεριλαμβανομένου και του ΣΕΤΕ, που αφορά το κομμάτι εκείνο που αντιστοιχεί στον τουρισμό. Οι παρεμβάσεις μας έρχονται να αναιρέσουν τη σκόπιμα καλλιεργούμενη εντύπωση περί απάθειας, αδράνειας και βραδυπορίας του Υπουργείου Εργασίας. Ίσως αυτό να οφείλεται στο γεγονός ότι δεν διαφημίζουμε συνέχεια το έργο μας. Πράττουμε και μετά ανακοινώνουμε, ώστε να μπορεί ο λαός και οι άνεργοι στη συγκεκριμένη περίπτωση να βλέπουν απτά για ποιο λόγο καθυστερούμε, όπως λέτε εσείς. Επαναλαμβάνω ότι εμείς λέμε πως παίρνουμε τον χρόνο που χρειάζεται για να μεγαλώσουμε τα οφέλη για τους ανέργους. Σε ένα από τα προγράμματα που υλοποιούνται ήδη - και αναφερθήκατε σ' αυτό - και αφορούν την επιταγή εισόδου νέων δεκαοκτώ έως είκοσι τεσσάρων και είκοσι πέντε έως είκοσι εννέα και το οποίο συνεχίζεται κανονικότατα, όπως το παραλάβαμε, έτσι και συνεχίζεται - είχε προκύψει το εξής θέμα: Οι δέκα χιλιάδες από τους περίπου πάνω από σαράντα χιλιάδες ωφελούμενους, ήταν επιλαχόντες. Δηλαδή, κάποιοι από αυτούς που έπρεπε να ενταχθούν, δεν παρουσιάστηκαν και έτσι ήταν επιλαχόντες. Για να γίνει πιο κατανοητός ο λόγος για τον οποίο καθυστερούμε, σ' αυτό το σημείο υπήρχαν τρεις επιλογές, οι οποίες ήταν οι εξής: Η πρώτη επιλογή είναι να «πετάξω» αυθαίρετα από το πρόγραμμα ορισμένους, διότι είχαν ξεπεράσει το όριο της ηλικίας. Αυτό, όμως, θα ήταν άδικο. Η δεύτερη επιλογή θα ήταν να τους συμπεριλάβω επίσης αυθαίρετα, πράγμα που θα ήταν παράνομο. Και αν γινόταν κάποιος έλεγχος από την Ευρωπαϊκή Ένωση, θα καλούνταν η Κυβέρνηση να πληρώσει, να σταματήσει αυτά που υλοποιεί, διότι θα ήταν παράνομα ενταγμένοι. Η τρίτη περίπτωση και η δική μας προσπάθεια είναι να βρούμε μία νόμιμη και δίκαιη λύση. Αυτό, όμως, είναι χρονοβόρο, διότι συνεπάγεται διαβούλευση με την Ευρωπαϊκή Επιτροπή. Αυτό κάνουμε, αυτό υλοποιούμε. Μόλις έχουμε την απάντηση, θα εντάξουμε και τους δέκα χιλιάδες που υπολείπονται. Στη συγκεκριμένη περίπτωση, πρέπει να πω ότι παρουσιάστηκε το πρόβλημα, διότι στην ανακοίνωση που είχε βγει, δεν είχε συμπεριληφθεί ότι στην περίπτωση που υπάρχει ένα χρονικό διάστημα κατά το οποίο όποιος νέος έχει ενταχθεί και υπερβεί το όριο της ηλικίας, στην ουσία δεν θα μπορεί να συμμετέχει. Άρα καλούμαστε να κάνουμε κάποιες διορθώσεις. Το σίγουρο είναι ότι δεν πρέπει κανείς να κρίνει από τα επιφαινόμενα μιας πολιτικής ιδίως σε τόσο μικρό χρονικό διάστημα, πολύ περισσότερο δε όταν επιχειρείται αλλαγή στην ποιότητα αυτής της πολιτικής. Αν χρειάζεστε περισσότερες εξηγήσεις, πολύ ευχαρίστως, διότι πράγματι έχει ξεκινήσει και έχουμε κάνει βελτιώσεις στο πρόγραμμα στο οποίο αναφερθήκατε και αφορά την κοινωφελή εργασία. Μάλιστα, σας έχω δώσει και γραπτή απάντηση σ' αυτό. Όμως, αν θέλετε, πολύ ευχαρίστως να συνεχίσουμε τη συζήτηση. Σας ευχαριστώ.
Ευχαριστούμε και εμείς, κυρία Υπουργέ. Τον λόγο έχει για τρία λεπτά ο κ. Κεγκέρογλου.
Κύριε Πρόεδρε, κυρία Αντωνοπούλου, σήμερα συζητάμε, γιατί ακριβώς δεν έχει απαντηθεί η ερώτηση. Διαφορετικά, δεν θα συζητούσαμε. Επομένως τι μου λέτε ότι έχετε απαντήσει; Γι' αυτό συζητάμε! Διότι δεν έχει απαντηθεί η ερώτηση. Εάν είχε απαντηθεί και δεν ικανοποιούνταν τα ερωτήματα, τότε βάσει του άρθρου 130 του Κανονισμού, θα πηγαίναμε σε επερώτηση. Άρα μη μου λέτε ότι έχει απαντηθεί. Δηλαδή, κάνει παραβίαση του άρθρου το Προεδρείου και φέρνει την ερώτηση σε ζωντανή συζήτηση; Αντίθετα, βλέπω ότι είστε λαλίστατη στα μέσα και λέτε διάφορα. Έχετε γράψει δελτία Τύπου κ.λπ.. Γράψτε, λοιπόν, μια απαντησούλα να μην έρχεται η ερώτηση εδώ. Αυτό είναι! Δεν έχω πρόβλημα. Η ζωντανή συζήτηση είναι και αυτή πολύ καλή. Όμως, δεν ευθύνομαι εγώ, αλλά εσείς για το γεγονός ότι ήρθε η αναπάντητη ερώτηση προς συζήτηση στην Ολομέλεια. Αυτό θέλω να ξεκαθαριστεί, για να μη θεωρηθεί ότι εγώ κάνω κάτι παραπανίσιο. Στο σημείο αυτό, θα ήθελα να προσθέσω ότι κάθε ποιοτική βελτίωση είναι ευπρόσδεκτη. Εξάλλου, εγώ δεν είμαι δογματικός σε αυτά. Άλλωστε, δεν ήμουν και αρμόδιος γι' αυτό το πρόγραμμα. Επομένως κάθε ποιοτική βελτίωση πρέπει να γίνεται. Όμως, ξέρετε, αυτή πρέπει να γίνεται εν κινήσει. Διότι αν βάλουμε ένα φρένο, το οποίο θα οδηγήσει σε τέτοιον ετεροχρονισμό των προγραμμάτων, που αυτά να μην είναι αξιοποιήσιμα, τότε θα είναι λάθος. Για παράδειγμα, όσον αφορά τον τουρισμό, στον οποίο αναφερθήκατε, θα πρέπει αύριο να ξεκινήσει το πρόγραμμα ή μάλλον θα έπρεπε να είχε ξεκινήσει χθες, προκειμένου να συγχρονίζεται με την τουριστική περίοδο. Τουλάχιστον αυτό νομίζω εγώ. Όσον αφορά τους δήμους - για τους οποίους έχει χαθεί πολύτιμος χρόνος - την εαρινή περίοδο, την περίοδο μέχρι το φθινόπωρο, καλοκαίρι και φθινόπωρο, είναι που χρειάζονται οι επιπλέον, οι πρόσθετοι εργαζόμενοι, οι εποχικοί στους δήμους, στις περιφέρειες και στα Υπουργεία. Και αυτό λόγω της ιδιαιτερότητας που έχει η χώρα μας. Άρα, αν το φέρετε το φθινόπωρο για να προσληφθούν, θα είναι μη αποτελεσματικό για τη δουλειά που θα κάνουν στους φορείς που θα πάνε. Με αυτήν την έννοια, θα πρέπει να υπάρχει ένας συνδυασμός και να βρούμε τη βέλτιστη λύση της βελτίωσης της ποιότητας και του χρόνου. Μη λέτε, λοιπόν, γιατί ρωτούμε, γιατί αγωνιούμε. Αυτή είναι η δουλειά μας, εξάλλου. Ο κοινοβουλευτικός έλεγχος είναι γιατί τρεισήμισι μήνες δεν «γλιστρούν» τα προγράμματα. Αυτή είναι η δουλειά. Μονότονα θα τα ακούτε. Μετά θα ακούτε τεσσερισήμισι, μετά πεντέμισι και μετά έξι και επτά μήνες. Γι' αυτό, καλό είναι να προχωρήσετε όσο το δυνατόν γρηγορότερα. Εγώ τι θέλω να επισημάνω; Στο θέμα της κοινωφελούς εργασίας δεν έγινε καμμία σημαντική βελτίωση. Έγιναν δύο - τρεις διορθώσεις, θα μπορούσαν να γίνουν μέσα σε έναν μήνα. Ήταν ήδη εγκεκριμένη από το ΑΣΕΠ και έτοιμος ο ΟΑΕΔ να την βγάλει την προκήρυξη. Καθυστερήσαμε. Ειδικά, όμως, για τις δεκαοκτώ χιλιάδες, τις υπόλοιπες, χάθηκε η προκήρυξη; Γιατί δεν βγαίνει; Πού είναι; Γιατί δεν βγήκε μαζί; Γιατί δεν κάνατε τις διορθώσεις; Μήπως θα αυξήσετε από πέντε σε δέκα μήνες το πρόγραμμα, θα ισχύσει; Για το πεντάμηνο πρόγραμμα των δήμων, τώρα θα γίνει δεκάμηνο, όπως είπατε «ΣΤΟ ΚΟΚΚΙΝΟ» ραδιόφωνο; Θα γίνει; Εάν γίνει θα είναι κάτι το θετικό. Αλλά πολύ αμφιβάλω. Σχετικά με τις περιφέρειες, η κ. Δούρου ήρε τις αντιρρήσεις που είχε επί προηγούμενης κυβέρνησης και τώρα θέλει εργαζόμενους από την κοινωφελή εργασία; Έχω εδώ τις δηλώσεις της - θα τις καταθέσω - που λέει ότι αν δεν είναι από χρόνο και πάνω και εάν δεν παίρνουν 751 ευρώ βασικό μισθό, δεν θέλει. Μήπως πρέπει να αναζητήσουμε εκεί την αιτία της μεγάλης καθυστέρησης για το τι θα πρέπει να βάλουμε και να αλλάξουμε; Και εγώ λέω ότι αδίκως η Περιφέρεια Αττικής με το μεγαλύτερο πρόβλημα ανεργίας δεν ήταν μέσα, αλλά ήταν πολιτικές οι σκοπιμότητες το προηγούμενο διάστημα. Έχουμε ένα επιχειρησιακό πρόγραμμα εγκεκριμένο από 17 Δεκεμβρίου, το Επιχειρησιακό Πρόγραμμα Ανάπτυξης Ανθρώπινου Δυναμικού. Θα καταθέσω στα Πρακτικά την έγκριση, μία σελίδα είναι. Το πρόγραμμα είναι πεντακόσιες σελίδες. Όλα αυτά δεν πρέπει να τρέξουν; Τι μου λέτε τώρα; Η ποιοτική βελτίωση θα περιμένουμε να γίνει σε δύο χρόνια για να δούμε και μία συμβολή του επιχειρησιακού προγράμματος; Το πρόγραμμα «τρέχει» από 17 Δεκεμβρίου. Και μην πείτε ότι καθυστέρησε η προηγούμενη κυβέρνηση. Όσον αφορά τα 20 εκατομμύρια για το εγγυημένο εισόδημα, θα σας παρακαλούσα, επειδή πλέον με εγκεκριμένο επιχειρησιακό πρόγραμμα μπορούν να απορροφηθούν άμεσα, να συνεννοηθείτε με την άλλη Αναπληρώτρια Υπουργό, την κ. Φωτίου, γιατί είναι δική της αρμοδιότητα το εγγυημένο κοινωνικό εισόδημα, οι ωφελούμενοι από το εγγυημένο κοινωνικό εισόδημα στο πιλοτικό πρόγραμμα να μπουν σε ένα πρόγραμμα εργασιακής επανένταξης, όπως προβλέπεται από το επιχειρησιακό πρόγραμμα. Αυτό δεν ήταν στις εμπροσθοβαρείς δράσεις, είναι στο κανονικό επιχειρησιακό πρόγραμμα, ονοματισμένο. Θα αναφέρω και τις σελίδες του αναπτυξιακού προγράμματος για να μπορέσετε να ανατρέξετε: Θα ανατρέξετε στη σελίδα 30, 42 και 70, προκειμένου να βρείτε τη συγκεκριμένη πρόβλεψη. Γιατί, πρέπει να λειτουργήσει και αυτός ο συνδυασμός της οικονομικής ενίσχυσης με την εργασιακή επανένταξη, προκειμένου να αξιολογηθεί ολοκληρωμένα το εγγυημένο κοινωνικό εισόδημα. Άρα, το ενδιαφέρον μας δεν έχει να κάνει με καμμιά σκοπιμότητα, παρά μόνο με την ανάγκη να αξιοποιήσουμε πόρους που έχουν διασφαλιστεί για τη χώρα από το ΕΣΠΑ, από το Ευρωπαϊκό Κοινωνικό Ταμείο, με εγκεκριμένους προϋπολογισμούς, έργα και προγράμματα και να συμβάλουμε στην αντιμετώπιση του προβλήματος της ανεργίας και ιδιαίτερα των νέων, γιατί κάθε οικογένεια βλέπουμε να έχει έναν, δύο, τρεις, τέσσερις ή και όλους ανέργους. Και δεν χρειάζεται εμείς από την ασφάλεια που έχουμε στο σπίτι μας και στην καρέκλα μας να λέμε θα το βελτιώσουμε ποιοτικά. Τον ενδιαφέρει να βρει δουλειά. Και, βεβαίως, βελτιώστε το ποιοτικά και στην πορεία. Θέλετε να κάνετε τους πέντε μήνες, δέκα; Μπορείτε να τους κάνετε, αφού προσληφθούν οι άνθρωποι. Ποιος σας το απαγορεύει; Αρκεί να βρεθούν βέβαια χρήματα. Σας ευχαριστώ πολύ, κύριε Πρόεδρε.
Σας ευχαριστούμε κι εμείς. Η κυρία Υπουργός έχει τον λόγο για τρία λεπτά.
Ευχαριστώ, κύριε Πρόεδρε. Κύριε συνάδελφε, είπατε τόσα πολλά και μου θέσατε τόσα πολλά θέματα που φυσικά δεν περιμένετε ότι μπορώ να τα απαντήσω σε τρία, σε πέντε ή σε δέκα λεπτά. Να ξεκινήσω με το τελευταίο που είπατε, ότι θα πρέπει να χρησιμοποιήσουμε τα 20 εκατομμύρια, τα οποία αντιστοιχούν σε θέσεις εργασίας για τους ανθρώπους που έχουν ήδη ενταχθεί στο ελάχιστο εγγυημένο εισόδημα. Αν είχατε προβλέψει εγκαίρως να υπάρχει το προσωπικό που θα τους έκανε συμβουλευτική, ήδη θα ξέραμε ποιοι από αυτούς που έχουν ενταχθεί χρήζουν στο να έχουν πρόσβαση στα προγράμματα αυτά, για τα οποία μιλάμε. Και θα είχαν ενταχθεί. Δεν το κάνατε. Το κάνουμε εμείς τώρα. Άρα μην έχετε τόση αγωνία επί του θέματος. Να πάω, λοιπόν, προς τα πίσω στις ερωτήσεις που κάνατε. Όσον αφορά τις καθυστερήσεις - αυτές που εσείς βαφτίζετε καθυστερήσεις, αυτές που εμείς λέμε βελτιώσεις - αυτός που θα μας κρίνει είναι ο κόσμος, είναι οι άνεργοι. Αυτούς προσπαθούμε να υποστηρίξουμε. Σχετικά με το γεγονός ότι βρήκαμε έτοιμα τα μισά χρήματα που διαθέτει η χώρα όσον αφορά πόρους για την περίοδο 2014-2020- τα μισά χρήματα! - θα πω το εξής. Έγιναν εμπροσθοβαρείς δράσεις, τις οποίες εσείς ορίσατε πώς θα γίνουν. Να φέρω, λοιπόν, ένα παράδειγμα τώρα, για να καταλάβει και ο κόσμος και εσείς για ποιον λόγο πρέπει να συνεχίσουμε με τον επανασχεδιασμό. Ένα από τα προγράμματα, τα οποία επανεξετάζουμε αυτήν τη στιγμή, έχει να κάνει με την επιταγή κατάρτισης ανέργων σε τομείς οικονομικής δραστηριότητας με υποχρεωτική δίμηνη απασχόληση και το οποίο έχει σοβαρότατα προβλήματα σχεδιασμού. Και θα πω τα εξής που έχουμε εντοπίσει και για ποιον λόγο λέμε: «Όχι, δεν θα το ξεκινήσουμε και δεν θα το «τρέξουμε». Θα το επανασχεδιάσουμε».
Αυτό είναι ένα από τα δέκα. Τα άλλα εννιά;
Κύριε Κεγκέρογλου, είπαμε όταν δεν συμφωνούμε, δεν φωνάζουμε.
Συμφωνώ απόλυτα. Όμως τα άλλα εννιά;
Αν συμφωνείτε απόλυτα, ακούστε με, σας παρακαλώ, με ψυχραιμία. Κάποιος το είχε σχεδιάσει, κάποιος το είχε εγκρίνει. Και αν ακολουθούσατε αυτή την τακτική, θα έπρεπε και αυτό να είχε ξεκινήσει. Μιλάμε για πολλά χρήματα. Μιλάμε για 112 εκατομμύρια. Αφού, λοιπόν, τα γνωρίζετε, είναι το περίφημο πρόγραμμα, στο οποίο εγώ αναφέρομαι, που λέει ότι το 75% πήγαινε σε κέντρα κατάρτισης που προσπαθούσαν να κάνουν τη δουλειά τους και μόνο το 25%...κ.λπ.. Συμφωνούμε, λοιπόν, επί της αρχής…
Στο ένα.
Στο ένα. Αυτό το ένα μέσα στα πολλά που μου λέτε για ποιον λόγο καθυστερούμε. Αφήστε με να ολοκληρώσω, αν έχετε την καλοσύνη. Υπάρχει λόγος που εξετάζουμε ένα - ένα τα προγράμματα και όπου μπορούμε, τα βελτιώνουμε μέσα στον χρόνο, γιατί μέσα στον χρόνο θα «τρέχανε» τα εμπροσθοβαρή. Σωστά; Μέσα στον χρόνο, λοιπόν, το 2015, όλες οι θέσεις, οι οποίες προβλέπονται, όλες οι θέσεις αυτές θα δημιουργηθούν και θα ωφεληθούν οι άνεργοι, όπως ακριβώς μπορούμε και έχουμε την υποχρέωση να κάνουμε αυτήν τη στιγμή. Να αναφερθώ στην κοινωφελή, γιατί την αναφέρατε. Όταν είπαμε ότι θα κάνουμε κάποιους ελέγχους στην κοινωφελή, ήλθαμε σε πλήρη συνεννόηση με τους δήμους. Οι δήμοι, μετά από τρεις διαβουλεύσεις που χρειάστηκαν για να το ολοκληρώσουμε, συμφώνησαν ότι οι βελτιώσεις είναι πραγματικές και θα τις ακολουθήσουν, διότι τις σχεδιάσαμε παρέα. Το πρόγραμμα που είπατε για τον τουρισμό το κάναμε σε συνεργασία με το ΣΕΤΕ. Τώρα μέσα στο καλοκαίρι υποτίθεται ότι θα δημιουργηθούν γύρω στις πενήντα χιλιάδες θέσεις εργασίας. Αυτή είναι η πρόβλεψη για τον τουρισμό. Την ώρα που θα δημιουργηθούν πενήντα χιλιάδες θέσεις εργασίες, η δική σας άποψη είναι ότι τώρα έπρεπε να μπουν οι μαθητευόμενοι. Εμείς, λοιπόν, έχουμε ένα χρονοδιάγραμμα, ώστε μέσα στον χρόνο, ακριβώς τηρώντας τις υποχρεώσεις αυτές που είπατε, να υλοποιήσουμε και να ολοκληρώσουμε, χωρίς να έχουμε ετερορρυθμίες, οι οποίες επιβαρύνουν τους ανέργους. Και φυσικά, είναι και η υλοποίηση που πρέπει να κάνουμε, διότι υπάρχουν πολλοί συμπράττοντες φορείς.
Για τις περιφέρειες, αν έχετε την καλοσύνη, να μας πείτε.
Μία τελευταία κουβέντα για τις περιφέρειες και για τον υπόλοιπο δημόσιο τομέα. Ρωτήσαμε με ποια κριτήρια βγήκαν αυτές οι θέσεις που αντιστοιχούν σε κάθε Υπουργείο: Πώς βγήκαν; Με ποια κριτήρια; Γιατί ένα Υπουργείο ζήτησε, ας πούμε, οκτώ χιλιάδες θέσεις και ένα άλλο δεκατρείς; Και πώς επικαιροποιείται αυτό; Πήραμε μια απάντηση, η οποία δεν ήταν καθόλου ικανοποιητική. Το αφήνουμε στην άκρη, όμως, αυτό γιατί, όπως σας έχουμε πει, δεν μας ενδιαφέρει ιδιαίτερα να κάνουμε καταγγελίες. Από τότε, όμως, που βγήκαν αυτές οι θέσεις μέχρι σήμερα, έχουν αλλάξει οι συνθήκες σε κάθε Υπουργείο. Δεν πρέπει, λοιπόν, να επικαιροποιήσουν;
Πότε;
Αν, λοιπόν, έχετε λίγη υπομονή, μέχρι το τέλος του μήνα θα επικαιροποιηθούν και αυτές και ανάλογα με τις ανάγκες του κάθε Υπουργείου - το Υπουργείο Πολιτισμού προηγείται, διότι τις χρειάζεται τώρα - θα ανακοινωθούν και άλλες θέσεις εργασίας, μετά από ένα - δύο μήνες, έτσι ώστε το κάθε Υπουργείο να μπορέσει να χρησιμοποιήσει αυτήν τη δυνατότητα που έχει για τοn σκοπό που το εξυπηρετεί περισσότερο.
Η κ. Δούρου έχει αυτήν την άποψη;
Ευχαριστούμε την κυρία Υπουργό και γενικότερα για την πολύ ενδιαφέρουσα συζήτηση, ιδιαίτερα στην τελευταία επίκαιρη ερώτηση. Ολοκληρώθηκε η συζήτηση των επικαίρων ερωτήσεων. Διακόπτουμε για μερικά λεπτά, μέχρι τη δωδεκάτη μεσημβρινή, όπου θα προχωρήσουμε στο νομοθετικό έργο, υπό την προεδρία του κ. Μητρόπουλου, και συγκεκριμένα, στηn ψήφιση στο σύνολο του σχεδίου νόμου του Υπουργείου Εσωτερικών και Διοικητικής Ανασυγκρότησης: «Εκδημοκρατισμός της Διοίκησης - Καταπολέμηση Γραφειοκρατίας και Ηλεκτρονική Διακυβέρνηση - Αποκατάσταση αδικιών και άλλες διατάξεις» και στη συνέχιση της συζήτησης επί των άρθρων και του συνόλου του σχεδίου νόμου του Υπουργείου Πολιτισμού, Παιδείας και Θρησκευμάτων: «Επείγοντα μέτρα για την αντιμετώπιση της βίας στον αθλητισμό και άλλες διατάξεις».
Κυρίες και κύριοι συνάδελφοι, επαναλαμβάνεται η διακοπείσα συνεδρίαση. Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Ψήφιση στο σύνολο του σχεδίου νόμου του Υπουργείου Εσωτερικών και Διοικητικής Ανασυγκρότησης: «Εκδημοκρατισμός της Διοίκησης - Καταπολέμηση Γραφειοκρατίας και Ηλεκτρονική Διακυβέρνηση - Αποκατάσταση αδικιών και άλλες διατάξεις». Ερωτάται το Σώμα: Γίνεται δεκτό το νομοσχέδιο και στο σύνολό του ως διενεμήθη;
Ο ΣΥΡΙΖΑ λέει «ναι». Η Νέα Δημοκρατία απολείπεται. Η Χρυσή Αυγή τι λέει, κύριε Γρέγο;
Δηλώνουμε «παρών».
Τι λέτε εσείς, κύριε Θεοχάρη, από το Ποτάμι;
Κατά πλειοψηφία.
Εσείς, κύριε Κατσώτη;
Κύριε Πρόεδρε, επειδή σήμερα με ενημέρωσαν ότι σε διάφορους χώρους, όπου υπάρχουν οι «διαθέσιμοι» και οι απολυμένοι, διαδίδεται ότι το ΚΚΕ δεν ψήφισε την επαναφορά των «διαθέσιμων», πρέπει να δηλώσουμε από εδώ ότι αυτά είναι αθλιότητες και ότι έχουμε καταθέσει σειρά τροπολογιών που συμπληρώνουν τα συγκεκριμένα άρθρα, έτσι ώστε να επανέλθουν στις θέσεις τους και αυτοί που δεν συμπεριλαμβάνει το σχέδιο νόμου. Κάνω αυτή τη δήλωση, κύριε Πρόεδρε. Σας ευχαριστώ για τον χρόνο που μου δίνετε. Λέμε στο νομοσχέδιο συνολικά «παρών», επειδή ακριβώς δεν καλύπτονται αρκετοί εργαζόμενοι που μένουν απ' έξω.
Μάλιστα, κύριε Κατσώτη. Καλώς κάνατε και το διευκρινίσατε.
Κύριε Πρόεδρε, θα ήθελα τον λόγο.
Ορίστε, κύριε Θεοχάρη, έχετε τον λόγο.
Θα ήθελα κι εγώ να κάνω μια παρέμβαση, διότι παρακολουθούμε ξαφνικά και μια αλλαγή. Οι διοικήσεις των ανωτάτων αρχών δεν έχουν οριστεί - διότι δεν έχει καταφέρει η Βουλή να βρει συναίνεση των 4/5 της Διάσκεψης των Προέδρων - για να μπουν νόμιμες συνθέσεις στις ανεξάρτητες αυτές αρχές, ώστε να μπορέσουμε να δώσουμε λύση σε αυτό το χρονίζον πρόβλημα. Παρακολουθούμε ότι αυτό το νομοσχέδιο έχει αφαιρέσει την αυτόματη ανανέωση των έξι μηνών, άρα, ουσιαστικά, προσπαθεί από το «παράθυρο» να ανανεώσει τις θητείες των αρχών αυτών. Και ειδικότερα, μια μέρα μετά από την προηγούμενη συνεδρίαση που είχαμε, είδαμε μια απόφαση του ΕΣΡ, του Συμβουλίου Ραδιοτηλεόρασης, με την οποία ενδεχομένως να παρατείνεται η θητεία εις αόριστον, για να παρακάμψουμε στην πραγματικότητα τη συναίνεση που ο συνταγματικός νομοθέτης θέτει μέσω της πλειοψηφίας των 4/5 της διάσκεψης. Θέλουμε να καταδικάσουμε οποιαδήποτε τέτοια προσπάθεια θα κάνει η Κυβέρνηση. Ελπίζουμε να μη σκέφτεται να παρακάμψει τις συνταγματικές διαδικασίες, αλλά να ορίσει σωστές και νόμιμες συνθέσεις στις διοικήσεις των ανεξαρτήτων αρχών. Και μόνο αν το κάνει αυτό θα μπορέσει να δώσει λύση στα χρονίζοντα προβλήματα, ιδιαίτερα των αδειών των μέσων μαζικής ενημέρωσης, που τόσο πολύ μας έχει διαφημίσει τη βούλησή της η Κυβέρνηση να τα βάλει με τα συμφέροντα στον χώρο της ενημέρωσης. Εάν, λοιπόν, δεν το κάνει αυτό και ανανεώσει από το «παράθυρο» τη θητεία της μητέρας της Προέδρου της Βουλής, τότε θα μας βρει κάθετα αντίθετους και θέλουμε η Κυβέρνηση να πάρει θέση σ' αυτό το μείζον ζήτημα.
Οι Ανεξάρτητοι Έλληνες, κύριε Παπαχριστόπουλε, τι ψηφίζετε;
Ψηφίζουμε «ναι», κύριε Πρόεδρε.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Εσωτερικών και Διοικητικής Ανασυγκρότησης: «Εκδημοκρατισμός της Διοίκηση Καταπολέμηση Γραφειοκρατίας και Ηλεκτρονική Διακυβέρνηση - Αποκατάσταση αδικιών και άλλες διατάξεις» έγινε δεκτό κατά πλειοψηφία ως διενεμήθη, σε μόνη συζήτηση, επί της αρχής, των άρθρων και του συνόλου και έχει ως εξής:
Συνέχιση της συζήτησης επί των άρθρων και του συνόλου του σχεδίου νόμου του Υπουργείου Πολιτισμού, Παιδείας και Θρησκευμάτων: «Επείγοντα μέτρα για την αντιμετώπιση της βίας στον αθλητισμό και άλλες διατάξεις». Θα ολοκληρώσουμε τον κατάλογο των εγγεγραμμένων Βουλευτών. Έχουν απομείνει επτά ομιλητές και απομένουν επίσης και οι επτά Κοινοβουλευτικοί Εκπρόσωποι, όσοι εξ αυτών θα ζητήσουν τον λόγο. Σε λίγο θα σας ανακοινώσουμε τον πιθανό χρόνο - κατά μεγάλη προσέγγιση - διεξαγωγής της ονομαστικής ψηφοφορίας.
Κύριε Πρόεδρε, τον λόγο παρακαλώ.
Ορίστε, κύριε Κουτσούκο, έχετε τον λόγο.
Θα ήθελα να κάνω μια ερώτηση προς τον κύριο Υπουργό, για να το ξέρουν και οι συνάδελφοι που θα μιλήσουν αλλά και εμείς που θα ψηφίσουμε. Ο κύριος Υπουργός προτίθεται να κάνει οποιεσδήποτε νομοτεχνικού χαρακτήρα βελτιώσεις ή είναι το σχέδιο που μας έχει διανεμηθεί; Θέλουμε μια απάντηση σε αυτό.
Κύριε Κοντονή, έχετε τον λόγο για να απαντήσετε επί του ερωτήματος του κ. Κουτσούκου.
Κύριε Εκπρόσωπε, θέλω να σας πω ότι χθες είχαμε μια διελκυστίνδα τηλεφωνημάτων με την UEFA για να καταλάβουμε ακριβώς ποιες είναι οι ενστάσεις της, παρά το γεγονός ότι όσα έφερα εγώ εδώ με νομοτεχνικές βελτιώσεις ήταν συμπεφωνημένα. Εξετάζουμε, λοιπόν, ορισμένα ζητήματα, αν μπορούν να είναι συμβατά…
Να δείτε και ποιο σχέδιο έχει ο κ. Κουτσούκος μήπως αναφέρεται επί άλλου σχεδίου. Συνεχίστε, κύριε Υπουργέ.
Φαντάζομαι, συνάδελφε, ότι έχετε και τις τελευταίες νομοτεχνικές. Επομένως, κύριε εκπρόσωπε, τα εξετάζουμε αυτά για ένα σύντομο χρονικό διάστημα κι αν υπάρξει κάτι, θα το ανακοινώσουμε.
Κύριε Υπουργέ, σας ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μέλη και πέντε συνοδοί τους από το Κέντρο Κοινωνικής Φροντίδας Ατόμων με Νοητική Υστέρηση «ΕΣΤΙΑ». Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Σας εύχομαι υγεία προεχόντως και όλα τα καλά. Ο κ. Παπαχριστόπουλος έχει τον λόγο για οκτώ λεπτά.
Ευχαριστώ, κύριε Πρόεδρε. Κύριε Υπουργέ, και μόνο το γεγονός - τουλάχιστον έτσι γράφτηκε στον Τύπο - ότι κοντραριστήκατε τόσο πολύ με τις παγκόσμιες ομοσπονδίες, που μπήκε θέμα αν θα εκπροσωπηθούμε στο ευρωπαϊκό ή στο παγκόσμιο ποδόσφαιρο, για μένα, αυτό δείχνει ότι είσαστε αποφασισμένος. Αυτό, για μένα, είναι θετικό βήμα. Θέλω να πιστεύω ότι την παγκοσμιοποίηση τη νιώσαμε όλοι πάρα πολύ στο πετσί μας και ιδιαίτερα στον χώρο του αθλητισμού και κυρίως στον χώρο του ποδοσφαίρου νιώσαμε την κακώς εννοούμενη παγκοσμιοποίηση - και δεν ξέρω αν υπάρχει και καλώς εννοούμενη. Κι εξηγούμαι: Για χρόνια ζούσαμε προέδρους μεγάλων σωματείων να είναι υπόδικοι ή φυλακισμένοι, διαιτητές ή παράγοντες του ποδοσφαίρου να έχουν περίεργο, μη δικαιολογούμενο πλουτισμό. Δεν θέλω να αναφερθώ σε παραδείγματα. Ξέρετε και ξέρουμε πολλά. Φτάσαμε στο σημείο το ποδόσφαιρο, που είναι ένα λαϊκό άθλημα και - πιστεύω - η μοναδική ακόμα αυθεντική ψυχαγωγία - που κάποτε χαιρόμαστε να πηγαίνουμε στα γήπεδα - να είναι παράσταση για δύο ρόλους, αν και καμμιά φορά για έναν και παλαιότερα για τρεις. Όλοι οι άλλοι είναι δορυφόροι και κοιτάνε να στοιχηθούν πίσω από τους δυνατούς και «γαία πυρί μιχθήτω». Αυτό είχε ως αποτέλεσμα την απαξίωση του ελληνικού ποδοσφαίρου, όπου τα γήπεδα είναι στρατοί φανατικών οπαδών και δεν τολμάει οικογενειάρχης να ακουμπήσει. Νομίζω ότι η μεγάλη επιτυχία που όλοι είδαμε το 2004- δεν την αμφισβητεί κανένας, όλοι μίλησαν για ένα θαύμα - ήταν ένα θαύμα. Πράγματι, κάποια παιδιά αγωνίστηκαν κ.λπ.. Το αποτέλεσμα - γιατί διάρκεια δεν είχαμε σε αυτήν την ιστορία - ήταν να ξαναδούμε την πραγματικότητα κατάματα. Ο πιο ασφαλής τρόπος για να αποκτήσεις οικονομική, κοινωνική και πολιτική δύναμη είναι να έχεις ένα κανάλι - κι ας πέφτει έξω - ή μια δυνατή ομάδα και βλέπουμε πώς τα καταφέρνουμε. Θέλω να πιστεύω ότι, εκεί, χαρακτηριστικό και φωτεινό παράδειγμα είναι ο αθλητισμός, που δεν είναι όμως μόνο το ποδόσφαιρο, είναι κι άλλα πράγματα. Το συναντάμε σχεδόν κάθε Σαββατοκύριακο, όπου βλέπουμε τους Υπουργούς - τους οποίους πραγματικά βλέπω να είναι σε δύσκολη θέση - να απολογούνται για μια πραγματικότητα που δεν είναι σίγουρο ότι αυτοί τη δημιούργησαν. Κάθε Σαββατοκύριακο κάτι γίνεται. Αυτό το πράγμα πρέπει να πάρει τέλος. Αθλητισμός, κατ' αρχάς, δεν είναι μόνο το ποδόσφαιρο. Και σας μιλάει ένας άνθρωπος που ασχολείται χρόνια με τον στίβο, τους μαραθωνίους. Δεν ασχολείται κανείς στην Ελλάδα. Γιατί; Κάποτε παίχτηκε ένας αγώνας στο «ΣΤΟΙΧΗΜΑ» και πλούτισαν καμμιά δεκαπενταριά άτομα. Δεν χρειάστηκε καν να παιχτεί - γι' αυτό λέω παγκοσμιοποίηση στην Ελλάδα - παίχτηκε σε μακρινά μέρη και ούτε καν σε νόμιμες εταιρείες στοιχημάτων. Υπουργέ, έχετε μπροστά σας μια πρόκληση, γιατί πιστεύω ότι μπορεί να κάνετε θετικά βήματα με αυτό το νομοσχέδιο, αλλά θα ξέρετε ότι κάθεστε σταθερά σε μια ηλεκτρική καρέκλα και ίσως είναι το μοναδικό Υπουργείο που κάθε Σαββατοκύριακο θα πρέπει να λογοδοτεί σε κόσμο. Δεν θα σας φάω άλλον χρόνο. Σας εύχομαι ειλικρινά να συνεχίσετε. Εγώ θέλω να θυμίσω μόνο ότι στη Μεγάλη Βρετανία η Θάτσερ τόλμησε, πέταξε τις ομάδες και από την Ευρώπη και από παντού μετά τα γεγονότα του Σέηζερ. Στην Ιταλία πεταχτήκαν ομάδες ολκής, όπως η Γιουβέντους, στη δεύτερη και στην τρίτη κατηγορία. Ξέρω ότι κάνετε ένα θετικό βήμα. Πιστεύω, όμως, ότι δεν είναι το τελευταίο και ίσως χρειαστεί αργότερα να κάνετε κάτι πιο δυνατό. Δεν θέλω να πω τίποτα άλλο. Θεωρώ θετικό ότι κάνετε πολλά βήματα προς τη σωστή κατεύθυνση. Ξαναλέω, το γεγονός ότι φτάσαμε να μας απειλεί η UEFA ότι θα μας πετάξει έξω το θεωρώ βήμα προς στη σωστή κατεύθυνση. Θα ψηφίσουμε το νομοσχέδιο. Ευχαριστώ πολύ.
Ευχαριστούμε, κύριε Παπαχριστόπουλε. Τον λόγο έχει ο συνάδελφος κ. Δημήτρης Σεβαστάκης. Ο κ. Σεβαστάκης απολείπεται. Ο κ. Δημήτρης…
Εδώ είμαι, κύριε Πρόεδρε.
Μη βιάζεστε, κύριε Πρόεδρε!
Με συγχωρείτε, κύριε Σεβαστάκη. Θα ήθελα να σας ενημερώσω ότι θεωρώ ως πιθανή ώρα διεξαγωγή της ονομαστικής ψηφοφορίας στις 14: 30 το πολύ στις 15: 00΄. Θα δώσουμε τον λόγο, όπως συνηθίζεται για δευτερολογία, στους ειδικούς αγορητές για τέσσερα λεπτά, όσοι θέλουν να κάνουν χρήση. Έχουμε τους επτά Κοινοβουλευτικούς και μένουν και άλλοι τέσσερις Βουλευτές. Συνεπώς, κύριε Σεβαστάκη, έχετε τον λόγο για οκτώ λεπτά.
Ευχαριστώ πολύ, κύριε Πρόεδρε, και για τις δύο πλευρές της ευχής σας και της διαπίστωσής σας. Δεν θα ασχοληθώ πάρα πολύ με τις πλευρές του κύριου νομοσχεδίου που ήρθε, δηλαδή την αθλητική ζώνη, γιατί νομίζω ότι πατάει σε ένα πολιτιστικό αυτονόητο ότι όλοι έχουμε τη βαθιά πεποίθηση ότι πρόκειται για ένα καθεστώς πάρα πολύ προβληματικό. Όλες οι πολιτικές ζώνες της Βουλής το ανέδειξαν αυτό. Είναι κοινός τόπος. Παράγει βία, παράγει υποπολιτισμό και με αυτήν την έννοια το νομοσχέδιο προσπαθεί να διαχειριστεί αυτήν την σκοτεινή «τρύπα» της δημόσιας ζωής, που μας στεναχωρεί όλους ανεξαρτήτως συλλογικών προτιμήσεων. Και η εξατομίκευση μέσα από το ηλεκτρονικό εισιτήριο και το ποινικό κομμάτι, το «απειλητικό» κομμάτι των οικονομικών επιπτώσεων και το «πόθεν έσχες» - όχι μόνο των διαιτητών, αλλά ευρύτερων παραγόντων, γιατί έχει πολύ μεγάλο ενδιαφέρον να δούμε πώς σχετίζεται η προσωπική οικονομία του καθενός με την εμπλοκή του με το ποδόσφαιρο - όλα αυτά νομίζω ότι είναι εξυγιαντικά. Τουλάχιστον η κατεύθυνση όλων των πλευρών της Βουλής, έτσι όπως φάνηκε και από την Επιτροπή Μορφωτικών Υποθέσεων και τις συζητήσεις, είναι αρκετά συμπαγής. Θα μείνω στις δύο πλευρές των κομματιών του νομοσχεδίου που αφορούν την παιδεία. Η μια πλευρά αφορά την κατάργηση της τράπεζας θεμάτων. Νομίζω ότι έχει υπάρξει μια παρεξήγηση. Η τράπεζα θεμάτων δεν ενοχοποιείται από μόνη της. Η υποχρεωτικότητα ενοχοποιείται σαν πρόβλημα και κυρίως το ότι αναπαράγει το βασικό ελάττωμα της εκπαιδευτικής λειτουργίας, που είναι η αναφορικότητα. Κλειστή απάντηση σε κλειστή ερώτηση ή συνδυαστική αυτών, δηλαδή ένα μεταμφιεσμένο λυσάρι. Η τράπεζα θεμάτων εργαλειακά αναπαράγει τη δομή του λυσαριού. Αυτό μπορεί να σε βοηθάει στην καθημερινότητα να διαβάσεις την κόρη σου, μπορεί να βοηθάει έναν καθηγητή να βγάλει σε πέρας το άγχος της παραγωγής ερώτησης, όμως δεν βοηθάει την κριτική σκέψη και τη γνωστική συνδυαστική που πρέπει η παιδεία να φέρει. Νομίζω, λοιπόν, ότι το να έχεις το ασφαλές φόντο της τράπεζας θεμάτων, αλλά να οδηγείς τον καθηγητή - εξάλλου όσοι έχουν εμπλακεί στην εκπαίδευση ξέρουν ότι ο καθηγητής έχει μια προσωπική τράπεζα θεμάτων, τη δική του τράπεζα θεμάτων - να στοχαστεί πάνω στο ερώτημα, εκεί είναι το κέντρο, που σημαίνει να αποκτήσει μία εποπτεία όλων των δυνατών απαντήσεων, αυτό τον οδηγεί και στην εμβάθυνση και νομίζω ότι μπορεί να τον κάνει να εμπεδώσει γνωστικά πεδία και αντιληπτικά πεδία που είναι πολύ σημαντικά μέσα στην τάξη. Το συμβάν μέσα στην τάξη ενδιαφέρει. H παραγωγή σκέψης εντός της τάξεως, μέσα δηλαδή στο φόρουμ του σχολείου ενδιαφέρει κι όχι η αυτόματη ανάκληση μιας κλειστής συνδυαστικής απαντήσεων. Νομίζω ότι η νέα μορφή σκέψης, η διεπιστημονικότητα, η διασταύρωση γνωστικών πεδίων, προς τα εκεί οδηγεί και πάρα πολύ μεγάλο μέρος της βιβλιογραφίας ή του στοχασμού αποκαλύπτει μια εκπληκτική συνδυαστική από γνώσεις. Δεν θέλω να αναφέρω τον μακαρίτη Κονδύλη και τα ευρύτατα εργαλεία τεκμηρίωσης, ή να μιλήσω για την αντορνιανή σκέψη. Νομίζω, λοιπόν, ότι η μη υποχρεωτική τράπεζα θεμάτων είναι μια πορεία προς τη «δυσκολία». Συνθέτει το πρόβλημα, το περιπλέκει το πρόβλημα, αλλά νομίζω ότι δημιουργεί έναν εξυγιαντικό μηχανισμό μέσα στη εκπαιδευτική διαδικασία. Έχω επιφυλάξεις - έχω τοποθετηθεί αρκετά - με την έννοια της αναπλήρωσης. Νομίζω ότι έπρεπε να δίνει μεγαλύτερο εύρος εναλλακτικών. Η αναπλήρωση σε κάνει να στοχάζεσαι και ως προς τις πολιτικές σου επιλογές, αν θα επιλέξεις αυτήν ή την άλλη μορφή κινητοποίησης και αυτό βοηθάει στην πολιτική εμβάθυνση. Η περίσκεψη σε κάνει πολιτικά πιο οξυδερκή, σε εκπαιδεύει. Νομίζω πως ένα κομμάτι της αστόχαστης επιλογής το έχουμε πληρώσει και σαν πολιτική σκηνή. Οι πολιτικές ευκολίες πάρα πολύ συχνά καταστρέφουν τις καλύτερες των προθέσεων και το βλέπουμε και στη δική μας πολιτική σκηνή. Νομίζω, λοιπόν, ότι θα ήταν προς μια τέτοια κατεύθυνση το μεγαλύτερο εύρος ως προς τα εργαλεία αναπλήρωσης. Για τον μέσο όρο του εννιάμισι, το θεωρώ επουσιώδες ερώτημα. Νομίζω ότι η ίδια η πράξη εξάλλου έχει ξεπεράσει τέτοια διλήμματα. Πάρα πολύ συχνά γίνεται μία στρογγυλοποίηση, γιατί δεν θες πολύ απλά να σωρεύεις μαθητές που είτε είναι τελείως αρνητικοί στη γνώση είτε είναι άδικο, ενώ έχει μια καλή παρουσία, να κοπεί για μισή μονάδα. Νομίζω ότι είναι σχολαστικίστικο ερώτημα. Πάντως, επιστρέφοντας στον κεντρικό ισχυρισμό, αν αύριο επεκτείνουμε λίγο τη συζήτηση πάνω στα εκπαιδευτικά, θα δούμε ότι είναι αρκετά επιχειρησιακός. Για το κομμάτι, δηλαδή, της τράπεζας νομίζω ότι πρέπει να μεριμνήσουμε όχι μόνο με την κατάργηση ενός κακού ή ενός προβληματικού, στοιχείου που εξάλλου φάνηκε και από τις εφαρμογές του, αλλά με τη σύνθεση μιας θέσης. Πρέπει ως πολιτική σκηνή να δούμε πού πάει, ποιο είναι το εκπαιδευτικό στρατήγημα. Δεν είναι μόνο η παραγωγή πλούτου, η ανταποδοτικότητα και όλα αυτά που λένε οι διάφοροι. Είναι ότι δημιουργεί εργαλεία κοινωνικής ισορροπίας. Με ποιον τρόπο εσωτερικεύεις την κρίση, την έκπτωση, τον κοινωνικό σου αυτοαφανισμό, αν όχι με το στοχασμό, με τη σκέψη, με την παιδεία; Η παιδεία είναι πέραν της οικονομικής ανταποδοτικότητας. Είναι κάτι πολύ βαθύτερο. Γι' αυτό εξάλλου, ο προχωρημένους καπιταλισμός - το λέω και για άλλες πλευρές του πολιτικού συστήματος - δεν έχει καθόλου τέτοια κωλύματα. Παίρνει το ταλέντο ανεξαρτήτως γνωστικής κατεύθυνσης. Με αυτές τις σκέψεις, σας ευχαριστώ πολύ.
Ευχαριστούμε, κύριε Σεβαστάκη, για την ενδιαφέρουσα παρέμβαση. Πάντα μιλάτε ενδιαφερόντως. Τον λόγο έχει ο κ. Δημήτριος Κωνσταντόπουλος, ακολουθεί ο κ. Γεώργιος Στύλιος και τελειώνουμε τον κατάλογο των ομιλητών με τον κ. Γεράσιμο Γιακουμάτο.
Ευχαριστώ, κύριε καθηγητά μου.
Διαβλέπω ότι η κυρία Υπουργός θα μου ζητήσει τον λόγο και έπονται όσοι από τους επτά Κοινοβουλευτικούς Εκπροσώπους μου ζητήσουν τον λόγο. Κύριε Δημήτριε Κωνσταντόπουλε, έχετε τον λόγο.
Κυρίες και κύριοι Βουλευτές, κύριοι Υπουργοί, η Κυβέρνηση μετράει εκατό ημέρες. Συνήθως αυτό είναι ένα απαραίτητο διάστημα για μια Κυβέρνηση για να χαράξει τη δική της πορεία, να δώσει το δικό της πολιτικό στίγμα. Η παρούσα Κυβέρνηση, όμως, δυστυχώς φαίνεται να μην έχει ούτε πυξίδα ούτε πορεία. Δημιουργεί μια αβεβαιότητα στον πολίτη, καθώς και μια πολιτική θολούρα. Επαναφέρεται η «Ώρα του Πρωθυπουργού». Καλεί ο Πρόεδρος του ΠΑΣΟΚ, ο κ. Ευάγγελος Βενιζέλος, τον Πρωθυπουργό για να μας ενημερώσει για τις διαπραγματεύσεις, το μείζον θέμα των ημερών, και αντ' αυτού ο Πρωθυπουργός επιλέγει να απαντήσει σε επίκαιρες ερωτήσεις. Τα συμπεράσματα δικά σας! Αφήνω στην κρίση σας τι επείγει. Τρεις μήνες τώρα η Κυβέρνηση διαπραγματεύεται. Περιμένουμε τα αποτελέσματά της. Εύχομαι να μην οδηγεί βήμα - βήμα τη χώρα σε πολιτικό αδιέξοδο. Η χώρα, δυστυχώς, έχει χάσει πολύτιμο χρόνο. Θέλουμε όλοι φυσικά να πετύχουν οι διαπραγματεύσεις για το καλό της πατρίδας και των παιδιών μας, αλλά, επιτέλους, κυβερνήστε. Γι' αυτό επιλεγήκατε από τον ελληνικό λαό, για όσα προεκλογικά υποσχεθήκατε. Κυρίες και κύριοι Βουλευτές, η αντιμετώπιση της βίας στον αθλητισμό είναι πρωτίστως θέμα πολιτισμού και αποτελεί προτεραιότητα, θα έλεγα, για όλους μας. Το ΠΑΣΟΚ στηρίζει κάθε μέτρο που κινείται στην κατεύθυνση της αντιμετώπισης της βίας, αλλά φυσικά και της εξυγίανσης του ελληνικού αθλητισμού. Θα ήθελα να πω εξαρχής ότι βλέπουμε θετικά τα περισσότερα άρθρα του νομοσχεδίου, αλλά έχουμε κάποιες σοβαρές ενστάσεις σε κάποια από αυτά. Το άρθρο 1 παρέχει υπερεξουσίες στον εκάστοτε Υπουργό για διοικητικές κυρώσεις και γι' αυτό κάναμε μια πρόταση την οποία ο Υπουργός έκανε αποδεκτή. Η οποιαδήποτε επιβολή των προστίμων να γίνεται με τη γνώμη της ΔΕΑΒ, να υπάρχει διαβούλευση του Υπουργού με τη ΔΕΑΒ και την οικεία αθλητική ομοσπονδία, τόσο για τη διακοπή ενός αγώνα όσο και για τη διακοπή του πρωταθλήματος. Επίσης, όταν πρόκειται για διεθνείς διοργανώσεις η διαβούλευση φυσικά θα γίνεται με τις διεθνείς ομοσπονδίες, διαδικασία που οριοθετεί την υπερεξουσία του εκάστοτε Υπουργού. Χρειάζεται, όμως, να διασφαλιστεί η ανεξαρτησία και η αντικειμενικότητα της ΔΕΑΒ έναντι αυτού. Αυτό μπορεί να γίνει και το προτείνουμε μέσα από συγκεκριμένες, διαφανείς, ανοιχτές διαδικασίες συγκρότησής της. Σχετικά με το άρθρο 2 για το ηλεκτρονικό εισιτήριο, κρίνουμε θετική την ηλεκτρονική εποπτεία των αθλητικών εγκαταστάσεων. Θα πρέπει, όμως, να δούμε την εφαρμογή της. Πρόκειται για βελτιώσεις φυσικά στα ισχύοντα, άλλωστε. Σχετικά με το άρθρο 3, αυτό που χρειάζεται σήμερα είναι ένα σύγχρονο θεσμικό πλαίσιο λειτουργίας των συνδέσμων φιλάθλων υπό τη μορφή σωματείων, ώστε να αποφεύγονται τα σκιώδη δίκτυα. Ενστάσεις έχουμε και για το άρθρο 5, σχετικά με τη διαδικασία επιλογής των δικαστών και, βεβαίως, για το άρθρο 15, όσον αφορά στον πραγματικό ρόλο του εκάστοτε Υπουργού στο αυτοδιοίκητο της ΕΠΟ. Για τα άρθρα αυτά αναμένουμε το τελικό σχέδιο. Φυσικά, ό,τι δημιουργεί σκηνικό Grexit για τις ελληνικές ομάδες και την εθνική μας ομάδα μας βρίσκει αντίθετους. Διαφωνούμε κάθετα σε ό,τι έχει να κάνει με την παρέμβαση του εκάστοτε Υπουργού στο αυτοδιοίκητο της ΕΠΟ, όπως είπα και πριν. Η ΕΠΟ, βάσει του καταστατικού της FIFA και της UEFA, έχει αναφορά μόνο σε αυτές. Αποτελεί πάγια αρχή της FIFA και της UEFA ότι τα μέλη τους πρέπει να διαχειρίζονται τις υποθέσεις αυτόνομα, χωρίς την επίδραση τρίτων. Οποιαδήποτε εμπλοκή της πολιτείας στο αυτοδιοίκητο της ΕΠΟ σημαίνει αποκλεισμό των ελληνικών ομάδων από ευρωπαϊκές και διεθνείς οργανώσεις, τόσο σε επίπεδο συλλόγων όσο και σε επίπεδο εθνικών ομάδων. Αυτή είναι η πραγματικότητα. Επίσης, κύριε Υπουργέ, δεν κατανοούμε γιατί συμπεριλαμβάνονται τα άρθρα 13 και 14 για την παιδεία και φυσικά δεν θα τα ψηφίσουμε. Γιατί η τράπεζα θεμάτων δεν απαξιώνει, όπως υποστηρίζει η Κυβέρνηση, το λύκειο. Μπορεί να υπήρξαν κάποιες αδυναμίες, αλλά αυτός δεν είναι λόγος να καταργείται ένας προοδευτικός θεσμός που έχει λειτουργήσει αποτελεσματικά όλα αυτά τα χρόνια και σε άλλες χώρες, ένας θεσμός που προκρίνει ίσες ευκαιρίες στην εκπαίδευση. Η τράπεζα θεμάτων, συνάδελφοι και συναδέλφισσες, πρώτον, διασφαλίζει ότι θα διδαχθεί όλη η ύλη. Δεύτερον, παροτρύνει τους μαθητές να παρακολουθούν τη διδασκαλία. Και τρίτον, εξασφαλίζει σταθμισμένα και αντικειμενικά θέματα εξετάσεων. Θα μπορούσε ο Υπουργός - απουσιάζει, βέβαια, ο κ. Μπαλτάς - να αναβαθμίσει και να βελτιώσει, όχι να ξηλώσει και να καταργήσει. Τώρα, φυσικά, της αφαιρείτε όλο το ουσιαστικό περιεχόμενο και την αφήνετε να λειτουργεί με συμβουλευτικό ρόλο. Αυτό είναι οπισθοχώρηση και εκμετάλλευση ενός θεσμού, αφού τον διατηρείτε τυπικά, μόνο και μόνο για να διατηρούνται τα κονδύλια του ΕΣΠΑ. Αυτό δεν είναι ούτε αριστερό ούτε προοδευτικό. Όσο για τις υπόλοιπες διατάξεις, είναι φανερό - το είπαμε άλλωστε εξαρχής - ότι είναι σαν να κλείνετε το μάτι στις καταλήψεις. Δεν συναινούμε ούτε μπορούμε να συμφωνήσουμε με τη χαλαρότητα με την οποία αντιμετωπίζετε το 9,5. Δεν είναι αριθμητικό το πρόβλημα. Το πρόβλημα, κύριε Υπουργέ, κύριε Μπαλτά, είναι ότι ρίχνετε τον πήχη αρκετά. Οι μαθητές χρειάζεται να στοχεύσουν στην πρόοδο. Ο τρόπος που προτείνετε για την προαγωγή ενός μαθητή από το γυμνάσιο στο λύκειο είναι σαν να επικροτείτε την ελάχιστη δυνατή προσπάθεια. Τέλος, κυρίες και κύριοι Βουλευτές, κύριοι Υπουργοί, συμφωνούμε σε πολλά. Με αυτό το νομοσχέδιο μας δίνεται μία ευκαιρία να αντιμετωπίσουμε τη βία στα γήπεδα. Να μπορούμε να πηγαίνουμε με τα παιδιά μας χωρίς φόβο. Να γυρίσει η οικογένεια στο γήπεδο. Τα παιδιά μας να είναι φίλαθλοι. Να κάνουμε τα παιδιά μας να αγαπήσουν τον αθλητισμό, να αγαπήσουν το γήπεδο, ως φίλαθλοι. Να γίνουν υγιείς φίλαθλοι, όχι τυφλοί οπαδοί. Χρειάζεται, όμως, κι άλλο ένα νομοσχέδιο, για να δούμε συνολικά τον αθλητισμό. Το περιμένουμε, κύριε Υπουργέ. Σας ευχαριστώ.
Τελείωσε και δύο λεπτά νωρίτερα!
Σας ευχαριστούμε, κύριε Κωνσταντόπουλε. Σας ευχαριστούμε και για τον χρόνο, όπως είπε και ο κ. Γιακουμάτος, που και εκείνος θα πράξει το ίδιο. Καλείται στο Βήμα ο κ. Γεώργιος Στύλιος, Βουλευτής της Νέας Δημοκρατίας, για οκτώ λεπτά.
Ευχαριστώ πολύ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, για το νομοσχέδιο και τον αθλητισμό μίλησα χθες. Σήμερα θέλω να κάνω μια τοποθέτηση, όσον αφορά τα άρθρα που έχουν σχέση με το Υπουργείο Παιδείας. Τίθεται το ερώτημα: Είμαστε ικανοποιημένοι με τον τρόπο λειτουργίας του λυκείου πριν από την εφαρμογή του ν. 4186/2013; Προσωπικά πιστεύω όχι. Να θυμίσω ότι δινόταν σημασία μόνο στα μαθήματα κατεύθυνσης και ουσιαστικά τα μαθήματα γενικής παιδείας ή επιλογής ακυρωνόντουσαν στην πράξη, παρά τις φιλότιμες προσπάθειες πολλών εκπαιδευτικών. Ο ν. 4186/2013 επιδίωκε ένα σχολείο φιλικό προς τον μαθητή, ευέλικτο, αποδοτικό και αποτελεσματικό, με μορφωτική αυτοτέλεια. Επιδίωκε να ξαναδώσει στο γενικό λύκειο την παιδευτική του αυτονομία, δηλαδή να αποκτήσει ουσιαστικό παιδευτικό ρόλο, να ανακτήσει το κύρος του και να προσφέρει παιδεία υψηλών προδιαγραφών. Δεν έχουν διατυπωθεί συγκεκριμένα επιχειρήματα σχετικά με το πώς έβλαψε η τράπεζα θεμάτων τον μαθητή. Γνωρίζω ότι προσέφερε επιπλέον ασκήσεις και ερωτήσεις, με σκοπό την κατανόηση, την εμβάθυνση και την καλύτερη γνώση του μαθήματος. Μάλιστα, το υλικό της δίνεται προς χρήση, αφού λάβει γνώση το ΙΕΠ, ώστε να διασφαλίζεται η καταλληλόλητα. Από προσωπική πείρα ο καθένας, αλλά και από τα παιδιά μας, γνωρίζουμε ότι είναι πολύ συνηθισμένη ενέργεια η αγορά σχολικών βοηθημάτων, με σκοπό την περαιτέρω κατανόηση και εμβάθυνση της ύλης. Η τράπεζα θεμάτων διασφαλίζει ότι η γνώση διανέμεται καθολικά, ομοιόμορφα και ανεξάρτητα από τη γεωγραφική ή κοινωνικοοικονομική προέλευση των μαθητών και των μαθητριών της χώρας. Παράλληλα επιδιώκει την ενίσχυση της αντικειμενικότητας και αξιοπιστίας των εξετάσεων. Εξυπηρετεί τη διαπίστωση του βαθμού επίτευξης των μαθησιακών στόχων που τίθενται από τα αναλυτικά προγράμματα. Άλλωστε διεθνώς οι τράπεζες θεμάτων αποτελούν σε πολλές περιπτώσεις εργαλεία προτυποποίησης των εξεταστικών διαδικασιών, βελτίωσης της ποιότητας του εκπαιδευτικού συστήματος και διασφάλισης της ισότητας ευκαιριών πρόσβασης στην τριτοβάθμια εκπαίδευση. Πιστεύω, λοιπόν, πως θα ήταν χρήσιμο η πολιτεία να παρέχει την τράπεζα θεμάτων στους μαθητές και να την εντάξει στη διδακτέα ύλη με τη λογική που ανήκουν στη διδακτέα ύλη οι ασκήσεις και οι ερωτήσεις του σχολικού βιβλίου. Και, αν θέλετε, απελευθερώστε την τράπεζα θεμάτων από τον βαθμό πρόσβασης στην τριτοβάθμια εκπαίδευση. Δίνεται, συνεπώς, η δυνατότητα σε καθηγητή και μαθητή, αν θέλουν, να δουλέψουν πάνω στο αντικείμενο του μαθήματος με τρόπο ουσιαστικό. Θα πρέπει, επιτέλους, να καταλάβουμε ότι η γνώση δεν αποκτιέται, εάν πάρεις στα χέρια σου το σακουλάκι με τα κομμάτια του παζλ, κάτι που προσφέρει η παπαγαλία. Πρέπει να συνθέσεις την εικόνα που θέλει συνδυασμούς, κρίση, λογικούς συνειρμούς και κόπο. Αυτό τον ρόλο κλήθηκε να εξυπηρετήσει η τράπεζα θεμάτων. Κυρίες και κύριοι συνάδελφοι, οι μαθητές ήδη από την Α΄ λυκείου στην πράξη θα καταλήξουν να διαβάζουν μόνο τέσσερα μαθήματα, στα οποία θα εξετάζονται πανελλαδικά. Διότι θα γνωρίζουν ότι η προαγωγή τους θα είναι ακώλυτη, αφού θα φτάνει ένας μέσος όρος «9,5» - ούτε καν «10» - για να προαχθούν στην επόμενη τάξη. Για παράδειγμα θα μπορεί να προάγεται ένας μαθητής στο λύκειο έχοντας ακόμα και «4» στα Μαθηματικά και τη Φυσική, φτάνει να συμπληρώνει το θαυμαστό «9,5» ως μέσο όρο με τη βαθμολογία των άλλων μαθημάτων. Και αυτό, όταν αντίστοιχα ένας μαθητής στο γυμνάσιο πρέπει να έχει μέσο όρο «12,5». Θα καταθέσω ένα τρανταχτό παράδειγμα που άντλησα από το διαδίκτυο, το οποίο ανέβασε δημόσιος εκπαιδευτικός, για να δείξει ότι ο μαθητής προάγεται στο λύκειο πολύ πιο εύκολα από το γυμνάσιο. Σας αναφέρω χαρακτηριστικά. Ένας μαθητής της Α΄ λυκείου όπου στο μάθημα Πολιτική Παιδεία θα γράψει «13», στα Θρησκευτικά «17», στο μάθημα επιλογής «16», στην ερευνητική εργασία «16» και στα Αγγλικά «12», μπορεί σε όλα τα υπόλοιπα μαθήματα να γράψει «5» και «7» και να προαχθεί. Καταθέτω στα Πρακτικά το σχετικό παράδειγμα του συναδέλφου από το διαδίκτυο. [[Στο σημείο αυτό ο Βουλευτής κ. Γεώργιος Στύλιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, όταν η μαθησιακή διαδικασία επικεντρώνεται μόνο στα μαθήματα ειδικότητας, χάνεται ο πραγματικός στόχος της εκπαιδευτικής διαδικασίας, δηλαδή, η παροχή ολοκληρωμένης γνώσης και σφαιρικής μόρφωσης. Σε σχέση με τη διάταξη που αναφέρεται στην αναπλήρωση των ωρών διδασκαλίας, σας θυμίζω ότι κάθε χρόνο το φθινόπωρο έχουμε το φαινόμενο των καταλήψεων στα σχολεία. Χάνονται ώρες, μέρες και συχνά μήνες διδασκαλίας. Με τη διάταξη, που επαναφέρετε, δεν διασφαλίζεται η ολοκλήρωση της διδακτέας και εξεταστέας ύλης. Κυρίες και κύριοι συνάδελφοι, θέλουμε όλοι οι μαθητές στο λύκειο να προάγονται ακώλυτα; Θέλουμε να τελειώνουν το λύκειο και να μη γνωρίζουν τουλάχιστον τη γλώσσα και τα μαθηματικά; Εάν ναι, τότε λειτουργούμε όχι υπέρ, αλλά σε βάρος των παιδιών και μάλιστα των φτωχότερων. Στην ουσία καταργείται η παροχή εγκύκλιας παιδείας απαραίτητης για τη διαμόρφωση ολοκληρωμένων προσωπικοτήτων και ενεργών πολιτών. Αυτό έχει γενικότερες συνέπειες στην ποιότητα της παρεχόμενης εκπαίδευσης στο λύκειο εις βάρος πάλι των παιδιών που δεν πρόκειται να πάνε στο πανεπιστήμιο, τα οποία καταδικάζονται σε μια παιδεία χαμηλού επιπέδου, ήσσονος προσπάθειας χωρίς ουσιαστικό μορφωτικό περιεχόμενο και χωρίς έλεγχο της μάθησης. Πρόκειται για μια εντελώς αντιλαϊκή και μη προοδευτική αντιμετώπιση, που υποβαθμίζει τον μορφωτικό χαρακτήρα του λυκείου και εκτρέφει φρούδες ελπίδες και προσδοκίες στους νέους. Η έλλειψη βασικής γνώσης, πάνω στην οποία μπορεί να θεμελιωθεί επιστημονική ή επαγγελματική κατάρτιση οδηγεί με μαθηματική ακρίβεια στην ανεργία και την επαγγελματική περιθωριοποίηση. Γι' αυτούς τους λόγους καταψηφίζουμε τα συγκεκριμένα άρθρα. Ευχαριστώ πολύ, κύριε Πρόεδρε.
Σας ευχαριστούμε, κύριε συνάδελφε. Ο κ. Γεράσιμος Γιακουμάτος καλείται στο Βήμα. Μετά θα πάρει τον λόγο η Υπουργός κ. Βαλαβάνη, και ύστερα, αν θέλει, ο Υπουργός κ. Κοντονής. Στη συνέχεια θα πάρουν τον λόγο οι Κοινοβουλευτικοί Εκπρόσωποι κατά την κοινοβουλευτική τάξη και νομίζω ότι μπορούμε να κάνουμε αναθεώρηση του στόχου για τη διεξαγωγή της ονομαστικής ψηφοφορίας και να γίνει στις 14.00΄ ή το αργότερο στις 14.30΄. Δεν βλέπω και συγκρουσιακές διαθέσεις μετά από τα μηνύματα από τους δανειστές, χαλαρούς σας βλέπω, οπότε συνεχίζουμε. Κύριε Γιακουμάτο, έχετε τον λόγο.
Κύριε Πρόεδρε της Βουλής, όλων των Ελλήνων και όλων των πτερύγων, σεβαστέ μου καθηγητά, κύριε Μητρόπουλε, κυρίες και κύριοι συνάδελφοι, λέμε στο Ιόνιο ότι το γινάτι βγάζει μάτι. Άσε, δε, που στο Ληξούρι, στο χωριό μου, λέμε, κύριε Υπουργέ, «πάρε άντρα από το Ληξούρι, να έχεις άντρα και γαϊδούρι». Και γιατί το λέω αυτό; Το λέω αυτό, κύριε Υπουργέ, γιατί έχετε πεισμώσει. Δηλαδή, δεν το καταλαβαίνω. Λίγο το κακό αν βγει το μάτι το δικό μου ή το δικό σου, τα μάτια της Ελλάδος να μη βγούν! Αυτό με ανησυχεί. Πολύ καλά κάνατε και πήγατε στη Γενεύη, στη Λοζάνη. Εμείς πήγαμε στην Κοζάνη, εσείς στη Λοζάνη. Πολύ καλά! Συζητήσατε με τη FIFA και την UEFA και συμφωνήσατε, λέτε, και έρχεστε εδώ και βάζετε μια προσθήκη για τις εσωτερικές υποθέσεις, που μπορείτε να βάζετε το δάκτυλό σας. Αυτά δεν είναι δημιούργημα της φαντασίας της Νέας Δημοκρατίας, κύριε Υπουργέ. Κατέθεσε ο εισηγητής μας κ. Κουκοδήμος το χαρτί στα αγγλικά και στα ελληνικά της FIFA, κύριε Υπουργέ, που λέει επί λέξει - αυτό το λέει η FIFA, το λένε τα όργανα του παγκοσμίου και ευρωπαϊκού ποδοσφαίρου - «να μη θεωρηθεί ότι παραβιάζει την αρχή σύμφωνα, με την οποία όλα τα μέλη, ομοσπονδίες της FIFA και της UEFA, πρέπει να ρυθμίζουν τις υποθέσεις τους ανεξάρτητα και χωρίς την επιρροή οποιουδήποτε τρίτου μέρους», όπως του λόγου σας.
Αυτό λέει ο νόμος.
Δεν λέει αυτό ο νόμος. Ο νόμος λέει ότι έχετε δικαίωμα να ασχοληθείτε με εσωτερικές υποθέσεις της ΕΠΟ. Καταργείτε το αυτοδιοίκητο.
Μα, τι λέτε;
Και επειδή το λέτε αυτό, κύριε Υπουργέ, στα λόγια, κάντε δήλωση και βάλτε το.
Είπα χθες.
Και επειδή το λέτε αυτό, είπατε και κάτι άλλο πολύ πιο επικίνδυνο. Ωραία, ρε παιδιά, ψηφίζουμε το νόμο όλο το Κοινοβούλιο, όλοι οι Βουλευτές και μετά αν η UEFA διαφωνήσει, θα φέρω τροπολογία και θα το αλλάξω. Είναι σοβαρά πράγματα αυτά;
Έχω πει εγώ τέτοιο πράγμα; Δεν είπα τέτοιο πράγμα.
Το είπατε, σας άκουσα προηγουμένως. Είπατε ότι αν τυχόν διαφωνεί, πάνε να μας πετάξουν έξω, θα το αλλάξω. Αυτό είπατε.
Δεν έχω πει ποτέ τέτοιο πράγμα.
Ε, αυτό είπατε. Τι είπατε;
Δεν είπα τέτοιο πράγμα. Μήπως έχετε κολλήσει στο 2006;
Όχι, έχω κολλήσει στο ψεύτικο εθνοσωτήριο έτος του 2015 που κυβερνάτε.
Πάντως, αν θέλετε, μπορώ να σας διαβάσω.
Προσπαθείτε να καταργήσετε το αυτοδιοίκητο, έχοντας σαν δούρειο ίππο το Υπουργείο σας και βάζοντας από την πίσω πόρτα το χεράκι σας στα γενόμενα του αθλητισμού στην Ελλάδα. Είχαμε το νομοσχέδιο του κ. Ανδριανού, το οποίο ήταν σε πολύ καλή κατεύθυνση. Ποιος έχει αντίρρηση να το βελτιώσουμε ακόμη περισσότερο με εσάς και να βοηθήσει η Νέα Δημοκρατία; Διότι είναι αδιανόητο αυτό που έγινε. Χθες έγινα μάρτυς και ζήλεψα τον αγώνα, κύριε Υπουργέ, της Μπάρτσα με τη Μπάγιερν. Ήταν εκατόν δώδεκα χιλιάδες φίλαθλοι και ούτε τσιγάρο δεν άναψαν! Εδώ, σ' αυτό, κύριε Υπουργέ, είμαστε δίπλα σας. Μην κουνάτε το κεφάλι σας. είμαστε δίπλα ούτε πίσω ούτε μπροστά. Είμαστε δίπλα, να βοηθήσουμε.
Βλέπετε…
Τομές όχι στο αυτοδιοίκητο. Πονάει το χέρι, δεν το κόβεις, κύριε Πετράκο. Πονάει το κεφάλι, δεν το κόβεις.
Να σας διαβάσω τη διάταξη;
Να τη διαβάσετε.
Επειδή λέτε για επιρροή από τρίτους, η διάταξη λέει το εξής: «Λαμβανομένου υπ' όψιν πως η ΕΠΟ διαχειρίζεται τις εσωτερικές της υποθέσεις ανεξάρτητα και χωρίς επιρροή από τρίτους». Είναι αντιγραφή.
Εσείς δεν έχετε βάλει εκεί για τις υποθέσεις…
Το μόνο στο οποίο διαφωνούμε…
Παρέμβαση! Εσείς έχετε βάλει προσθήκη. Αυτό είναι κείμενο αλλά έχετε βάλει προσθήκη.
Προσέξτε, η διάταξη λέει «εσωτερικές της υποθέσεις» και υπάρχει μια διαφωνία με τη διεθνή ομοσπονδία, η οποία θέλει να γραφτεί «τις δικές της υποθέσεις». Είπα χθες στη Βουλή, στην Εθνική Αντιπροσωπεία, ότι είναι το ίδιο.
Δεν είναι το ίδιο. Γιατί δεν το αλλάζετε, λοιπόν, αφού είναι το ίδιο;
Βάλτε «για τις υποθέσεις της», κύριε Υπουργέ.
Με συγχωρείτε «τις δικές της υποθέσεις». Αυτό δεν λέει στα αγγλικά;
Όχι «εσωτερικές».
Βάλτε το αυτό και τελείωσε.
Θέλετε αυτό; Δηλαδή, μου κάνετε αυτήν την πρόταση;
Ναι, αυτό λέμε.
Εντάξει, θα τοποθετηθώ. Πάντως, κύριε Γιακουμάτο, σας λέω ότι όσον αφορά το «χωρίς επιρροή από τρίτους και ανεξάρτητα από τρίτους», αυτό είναι αντιγραφή.
Κύριε Υπουργέ, ακούστε. Όχι κουτοπονηράδες και ειρωνείες. Αυτή είναι αντιγραφή και βάζετε εκεί ότι θα χειρίζονται εσωτερικές της υποθέσεις. Βγάλτε το αυτό και τότε θα ψηφίσουμε.
Σας λέω και πάλι ότι εγώ έκανα δήλωση…
Σας το λέω από χθες το πρωί, βγάλτε το.
Και είπα, κύριε Γιακουμάτο, για να δείτε ότι εδώ δεν κρυβόμαστε…
Είσαι καλοπροαίρετος;
Απολύτως.
Βγάλτε το.
Μου κάνετε πρόταση. Εντάξει, θα μελετηθεί η πρόταση.
Κύριε Υπουργέ, έλεος! Σας το λέμε από χθες, βγάλτε το αυτό να το ψηφίσουμε. Τι άλλο να σας πούμε; Και γι' αυτό μας αναγκάσατε να κάνουμε και ονομαστική ψηφοφορία γιατί δεν το βγάζετε. Από χθες σας το λέμε.
Μπορεί να το δεχθεί.
Άμα το δεχθεί, δεν υπάρχει πρόβλημα για ονομαστική ψηφοφορία. Αλλά να το δεχθεί, όχι λόγια. Εν πάση περιπτώσει, κύριε Υπουργέ, σας λέω ότι και μόνο στην υποψία ότι μπορεί να μας πετάξουν έξω από το παγκόσμιο ποδόσφαιρο, αντιλαμβάνεσθε τι μπορεί να γίνει; Μόνο η Ζιμπάμπουε είναι έξω από το παγκόσμιο ποδόσφαιρο. Μόνο η Ζιμπάμπουε! Θα πάει και η Ελλάδα εκεί; Είχαμε Αργεντινή, ξέραμε, Βραζιλία, ξέραμε, τώρα πρέπει να πάμε και Ζιμπάμπουε; Γι' αυτό, λοιπόν, πέρα από τα άλλα, έχουμε και οικονομικές καταστροφές, κύριε Υπουργέ. Έχετε δώσει τον ΟΠΑΠ, έχετε τεράστια φορολογικά έσοδα, αυτά πρέπει να τα αναλογιστείτε και να μην το παίζετε στα ζάρια. Αυτό που σας είπαμε ξεκαθαρίστε το και εμείς θα το ψηφίσουμε. Εν πάση περιπτώσει, για όλα τ' άλλα, ότι το ποδόσφαιρο, πράγματι, θέλει εξυγίανση, ότι η διαιτησία, πράγματι, θέλει εξυγίανση - είχα την τύχη να έχω αδερφό διαιτητή πάρα πολλά χρόνια - όπου χρειάζεται να παρέμβετε, να παρέμβετε έχοντας τη συμπαράσταση της Νέας Δημοκρατίας. Θα είναι δίπλα σας σε τέτοια θέματα, αλλά όχι σε θέματα που θέτουν σε κίνδυνο την πατρίδα. «Grexit» στο ποδόσφαιρο δεν σηκώνει η Ελλάδα! Ευχαριστώ κύριε Πρόεδρε.
Σας ευχαριστούμε, κύριε Γιακουμάτο, για την εποικοδομητική σας παρέμβαση.
Κύριε Πρόεδρε, τον λόγο παρακαλώ.
Θέλετε να απαντήσετε; Κύριε Υπουργέ, έχετε τον λόγο.
Κύριε Πρόεδρε, καθ' όλη τη διάρκεια και χθες αλλά και σήμερα, όπως βλέπω, πάρα πολλοί συνάδελφοι οι οποίοι μας καλούν να πάρουμε μέτρα ούτως ώστε να αποφευχθεί η οποιαδήποτε αποβολή ελληνικών ομάδων από τα ευρωπαϊκά πρωταθλήματα, συγχρόνως μας προτρέπουν να πάρουμε μέτρα για ζητήματα τα οποία αποτελούν τον πυρήνα του αυτοδιοίκητου των αθλητικών ομοσπονδιών.
Όχι.
Μας λένε πάρα πολλοί συνάδελφοι πάρτε νομοθετικά μέτρα για το εκλογικό σύστημα το οποίο είναι απαράδεκτο, στην ΕΠΟ γίνονται αυτές οι ατασθαλίες, γίνεται το ένα και το άλλο.
Πού το ακούσατε αυτό;
Ένα λεπτό.
Καταγγελίες ήταν.
Μη διακόπτετε τον αγορητή.
Μας προτρέπουν να πάρουμε μέτρα για τη διαιτησία, που και αυτή είναι ενταγμένη στον πυρήνα του αυτοδιοίκητου. Δεν μπορώ να καταλάβω αυτήν τη λογική. Από τη μία, προτρέπεται η Κυβέρνηση να νομοθετήσει κατά παράβαση του αυτοδιοίκητου - που αναγνωρίζει η Κυβέρνηση και έχει δηλώσει ότι δεν πρόκειται ποτέ να το θίξει - και από την άλλη, μας λένε οι ίδιοι οι συνάδελφοι ότι υπάρχει κίνδυνος εξόδου των ομάδων. Τελικά, θα ήθελα να το πω σε όλους ότι καλό είναι να λέμε διάφορα τα οποία φθάνουν στα όρια του λαϊκισμού αλλά να δούμε ποιες είναι οι νομοθετικές πρωτοβουλίες που έχει πάρει η Κυβέρνηση και ποιες είναι οι πρωτοβουλίες συνδιαλλαγής και συνεννόησης. Επομένως, μη μας προτρέπουν εκ του ασφαλούς να λάβουμε νομοθετικά μέτρα για πράγματα που δεν είναι δυνατόν να λάβουμε και γι' αυτά που μπορούμε σήμερα να νομοθετήσουμε, να μας λένε ότι τίθενται υπό την έγκριση των διεθνών ομοσπονδιών. Βρισκόμαστε, δηλαδή, σε μία πλήρη και απόλυτη αντίφαση και καλό θα είναι να το καταλάβουν, διότι από τη στιγμή που αναγνωρίζουν τις παθογένειες του αθλητισμού και του ελληνικού ποδοσφαίρου, βήμα - βήμα να τις βελτιώσουμε. Όχι να λέμε δεν κάνουμε αυτό που έχουμε μπροστά μας αλλά να κάνουμε κάτι άλλο που είναι σε ένα μακρινό ορίζοντα και που είναι δύσκολο με αυτό το νομικό πλαίσιο να πραγματοποιηθεί. Κατά τη γνώμη μου, δεν είναι δυνατόν να πραγματοποιηθεί. Επομένως, κύριε Πρόεδρε, λέω προς όλους καλόπιστα ότι τα ζητήματα του ελληνικού αθλητισμού, χρειάζονται τη συστράτευση όλων και μια προσπάθεια βήμα - βήμα κατά κυριολεξία. Αυτό κάνουμε με το νομοσχέδιο και αυτό θα συνεχίσουμε να κάνουμε και με τον αθλητικό νόμο.
Κύριε Πρόεδρε, μπορώ να έχω τον λόγο;
Επειδή περατώσατε και νωρίτερα, έχετε ένα δίλεπτο δικαιωματικά. Κύριε συνάδελφε, έχετε τον λόγο.
Κύριε Πρόεδρε, δεν θέλω να παραπλανήσω το Σώμα, όπως το παραπλανεί ο κύριος Υπουργός. Το κάνω αυτό γιατί; Εμείς, κύριε Υπουργέ, δεν αμφισβητούμε τα άρθρα και συμφωνούμε μαζί σας. Εμείς σας λέμε κάτι πολύ απλό. Εκεί που έχετε βάλει προσθήκη τη φράση «εσωτερικές υποθέσεις της ΕΠΟ» να σβήσετε τη λέξη «τις εσωτερικές» και να βάλετε «τις υποθέσεις της ΕΠΟ»
Σας είπα ότι αυτό το σκεφτόμαστε.
Όμως, θα ψηφίσουμε σε λίγο, κύριε Υπουργέ.
Θα το ψηφίσουμε.
Τι να ψηφίσω; Κύριε Πρόεδρε, μόνο αυτό, αν το λύσουμε, τελείωσε.
Μας λέτε κάτι και θα το σκεφτούμε. Θα φέρουμε νομοτεχνική βελτίωση.
Θα μας το πείτε δηλαδή την ώρα της ψηφοφορίας;
Μας λέτε κάτι, θα φέρουμε νομοτεχνική βελτίωση.
Σε μισή ώρα δηλαδή; Σε μια ώρα ψηφίζεται. Τι να ψηφίσω εγώ τώρα; Όταν θα φέρετε το χαρτί, θα αποφασίσω. Οπότε, κύριε Πρόεδρε, ας φέρει το χαρτί, να δούμε.
Κύριε Υπουργέ, αν επ' αυτού έχετε κάποια βελτίωση, το συντομότερο να τη φέρετε, για να γνωρίζουν οι αξιότιμοι κύριοι Βουλευτές.
Θα ακυρώναμε την ονομαστική, κύριε Πρόεδρε, για να μην έρθουν οι Βουλευτές. Γιατί να ταλαιπωρούνται;
Κύριε Πετράκο, θέλετε τον λόγο;
Ναι, κύριε Πρόεδρε.
Θα προηγηθεί η κυρία Υπουργός και μετά ακολουθείτε εσείς. Κυρία Υπουργέ, έχετε τον λόγο για δέκα λεπτά.
Αγαπητές και αγαπητοί συνάδελφοι, προκειμένου να συμπεριληφθεί στο παρόν σχέδιο νόμου, έχει κατατεθεί η τροπολογία με ένα άρθρο και δύο εδάφια με τίτλο «Ρύθμιση θεμάτων προσωπικού του Οργανισμού Διεξαγωγής Ιπποδρομιών Ελλάδος και άλλες διατάξεις». Είναι απολύτως συναφές. Όπως είναι γνωστό, στις 24 Απριλίου 2015 υπογράφηκε μεταξύ ΤΑΙΠΕΔ και ΟΠΑΠ σύμβαση παραχώρησης του διαδικτυακού στοιχήματος, η οποία θα υποβληθεί στη Βουλή προς συζήτηση και έγκριση - ελπίζω - προς το τέλος Μαΐου, αρχές Ιουνίου. Πριν από τότε και εν όψει του ότι η εταιρεία «ΟΔΙΕ Α.Ε.», δηλαδή Οργανισμός Διεξαγωγής Ιπποδρομιών Ελλάδος, τίθεται σε εκκαθάριση στις 15 Ιουλίου αυτής της χρονιάς, πρέπει να λυθούν δύο ζητήματα στα οποία αναφέρονται τα δύο αντίστοιχα εδάφια. Το πρώτο, είναι η εξασφάλιση από την άποψη της δουλειάς των εργαζόμενων σήμερα στον «ΟΔΙΕ Α.Ε.» Το δεύτερο, αναφέρεται στην ανάγκη εξασφάλισης φυσικών όρων για τη συνέχιση και μη διακινδύνευση της διεξαγωγής ελληνικών ιπποδρομιών όπως είναι σύμφωνα με τη σύμβαση παραχώρησης η υποχρέωση για τα επόμενα είκοσι χρόνια του παραχωρησιούχου. Τι προβλέπεται στην τροπολογία για τους εργαζόμενους. Οι μόνιμοι υπάλληλοι του ΟΔΙΕ, δηλαδή όσοι έχουν συμβάσεις εργασίας αορίστου χρόνου, καθώς και όσοι από τους υπάλληλους μιας μέρας έχουν δικαιωθεί από τον ΑΣΕΠ ή τελεσίδικα από τα δικαστήρια ή - αυτό έχει πολύ μεγάλη σημασία - βρίσκονται σε σχετικές δικαστικές διαδικασίες, διοχετεύονται σε νομικά πρόσωπα του εποπτεύοντος Υφυπουργείου Αθλητισμού και όποιος εντάσσεται σε φορείς του Υφυπουργείου Αθλητισμού θα εντάσσεται, όπως προβλέπει η σχετική τροπολογία, με τις εργασιακές σχέσεις με τις οποίες καθορίζουν οι δικαστικές αποφάσεις. Όπως θα σας πω στη συνέχεια, η διάταξη αυτή καλύπτει την συντριπτική - την συντριπτικότατη - πλειοψηφία όσων έχουν σήμερα οποιαδήποτε σχέση εργασίας με τον «ΟΔΙΕ Α.Ε.» Επιτρέψτε μου μια πολύ σύντομη παρένθεση, πριν μιλήσουμε για αριθμούς. Δεν υπάρχει πιο αισχρή εργασιακή σχέση από αυτήν των εργαζομένων μιας μέρας, που προσλαμβάνονται το πρωί και απολύονται το βράδυ της ίδιας μέρας και ξανά το ίδιο ή σε καθημερινή βάση, όπως γινόταν παλιά όταν πήγαιναν καλά οι ελληνικές ιπποδρομίες, ή για εργασία δύο, τριών ημερών το πολύ τη βδομάδα όπως γίνεται σήμερα. Ας σκεφτούμε ότι υπάρχουν εργαζόμενοι που δουλεύουν με αυτήν τη σχέση είκοσι με είκοσι πέντε χρόνια και ότι αυτοί οι εργαζόμενοι, αν υποτεθεί ότι χάσουν τη δουλειά τους, δεν έχουν δικαίωμα για τίποτα ούτε καν για αυτό που είναι το πιο στοιχειώδες δικαίωμα κάθε εργαζόμενου που βρίσκεται απολυμένος, δηλαδή το δικαίωμα αποζημίωσης μετά ακόμα και από δεκαετίες εργασίας. Είναι σαν να μη δούλεψαν κάποιοι από αυτούς ποτέ στο μεγαλύτερο μέρος του εργασιακού τους βίου. Ας δούμε, όμως, τους αριθμούς πίσω από τους οποίους βρίσκονται οι ζωντανοί άνθρωποι. Από όσο έχουμε καταφέρει να διαπιστώσουμε - γιατί πρέπει να σας πούμε ότι αυτή η ιστορία με τους εργαζόμενους της μιας μέρας είναι μια ιστορία που είναι πολύ δύσκολο να διερευνηθεί, σε σχέση δηλαδή με τα πραγματικά πρόσωπα στο 100%, από την άποψη των καταλόγων μισθοδοσίας - το σύνολο των εργαζόμενων στον «ΟΔΙΕ Α.Ε.» είναι τετρακόσιοι σαράντα εννιά, εξήντα δύο μόνιμοι και τριακόσιοι ογδόντα επτά εργαζόμενοι μιας μέρας όλων των ειδικοτήτων, από εργάτες στίβου μέχρι ταμίες. Πρώτον, με την ψήφιση του νομοσχεδίου, αμέσως μετά την ψήφιση της παρούσας τροπολογίας, φεύγουν από αυτούς οι εξήντα δύο μόνιμοι υπάλληλοι προς τον Γενικό Γραμματέα Αθλητισμού, ο οποίος θα τους διαθέσει σε νομικά πρόσωπα τα οποία εποπτεύει το Υπουργείο Αθλητισμού. Θα μετακινηθούν, επίσης, κατευθείαν οι πενήντα πέντε υπάλληλοι που έχουν δικαιωθεί από το ΑΣΕΠ, χωρίς να έχει γίνει τίποτα όλο αυτό το χρονικό διάστημα και οι πέντε ακόμα που έχουν δικαιωθεί τελεσίδικα, δηλαδή έχουν δικαιωθεί από το εφετείο, σύνολο άλλοι εξήντα άνθρωποι αμέσως μετά την ψήφιση του νομοσχεδίου και μόλις ο ΟΔΙΕ παράσχει - πράγμα που δεν έχει γίνει μέχρι σήμερα - τα σχετικά δικαιολογητικά - παρ' όλο που έχουν δικαιωθεί πριν από σημαντικό χρονικό διάστημα - και εκδοθούν οι αναγκαίες αποφάσεις από το Υπουργείο Διοικητικής Μεταρρύθμισης, με επιδίωξη αυτό να έχει ολοκληρωθεί όσο γίνεται νωρίτερα από τις 15 Ιουλίου του 2015, όπου ο ΟΔΙΕ τίθεται σε εκκαθάριση. Δεύτερον, σε σχέση με τους υπόλοιπους τριακόσιους είκοσι επτά, υπολογίζουμε ότι διακόσιοι περίπου από αυτούς έχουν προσφύγει σε διάφορα δικαστήρια. Στο νόμο, όπως ανέφερα ήδη, υπάρχει η πρόβλεψη ότι μόλις υπάρχει για καθέναν από αυτούς τελεσίδικη δικαίωση, θα παίρνουν τον ίδιο δρόμο που έχουν πάρει και οι προηγούμενοι μέσω του Γενικού Γραμματέα Αθλητισμού. Χαρακτηριστικό είναι ότι από αυτούς περίπου εξήντα εργαζόμενοι θα κριθούν τελεσίδικα στο εφετείο αυτόν τον Δεκέμβρη. Οι περισσότερες άλλες υποθέσεις, σύμφωνα με τις πληροφορίες που με μεγάλο κόπο - πρέπει να πω - έχουμε καταφέρει να συγκεντρώσουμε, φαίνεται ότι θα εκδικαστούν μέσα στο 2016. Και λέω - ελπίζω να μη θεωρηθεί από κανέναν ότι υπερβαίνω τα όρια της εκτελεστικής εξουσίας την οποία εκπροσωπώ - ότι δεν υπάρχει κανένας λόγος να μη δικαιωθούν και αυτοί, όπως έχουν δικαιωθεί όλοι οι προηγούμενοι. Τρίτον, πριν την υπογραφή στις 24 Απριλίου 2015 μεταξύ ΤΑΙΠΕΔ και ΟΠΑΠ της σύμβασης παραχώρησης του διαδικτυακού συστήματος, ο Διευθύνων Σύμβουλος του ΟΠΑΠ, αποδέχτηκε μετά από πρόταση του Υπουργείου Οικονομικών να προσλάβει εκατόν δέκα εργαζόμενους από τη μια μεριά με προτεραιότητα τις τεχνικές ειδικότητες του στίβου, δηλαδή τους εργάτες στίβου, τους οποίους χρειάζεται και από την άλλη μεριά, με προτεραιότητα εργαζόμενους που δεν έχουν προσφύγει στα δικαστήρια, όπως τους ζητήσαμε εμείς. Από την πλευρά μας επιμείναμε για εκατόν πενήντα τουλάχιστον τέτοιες προσλήψεις από τους μέχρι σήμερα εργαζόμενους μιας μέρας, πράγμα που πρακτικά λύνει το θέμα για το σύνολο των εργαζόμενων. Η συζήτηση κατέληξε στο ότι η Διοίκηση του ΟΠΑΠ, δέχτηκε να προσπαθήσει για προσλήψεις περισσοτέρων των εκατόν δέκα εργαζομένων. Στο δεύτερο εδάφιο, λύνεται το πρόβλημα του να εξασφαλιστεί ότι θα υπάρχει επαρκής αριθμός αλόγων, ώστε ο παραχωρησιούχος να μην αποδεσμευθεί - και είναι όρος που ρητά υπάρχει στη σύμβαση που, όπως ξέρετε, υπογράφηκε τον Σεπτέμβριο του 2013- από την υποχρέωση να διεξάγει τις ελληνικές ιπποδρομίες, που είναι και το σημαντικό ζήτημα, από τη στιγμή που ο όρος αυτός τον απαλλάσσει πλήρως από την υποχρέωση του να διεξάγει τις ελληνικές ιπποδρομίες - οι οποίες είναι ζημιογόνες, γι' αυτό είναι και το «μήλον της Έριδος» - όταν πέφτουν τα άλογα κάτω από τριακόσια. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Τελειώνω, κύριε Πρόεδρε. Να πούμε ότι αυτήν τη στιγμή βρισκόμαστε στο χείλος πραγματικά, καθώς ενώ πριν από πέντε χρόνια υπήρχαν επτακόσια άλογα, σήμερα υπάρχουν μόλις τριακόσια τριάντα κουρασμένα, θα έλεγα, άλογα - γιατί αυτά τρέχουν σε όλες τις ιπποδρομίες, δεν υπάρχει ούτε χρόνος ξεκούρασης - , δηλαδή βρίσκονται κοντά στον κρίσιμο αριθμό. Θεωρούμε ότι αυτό που απετέλεσε εδώ και πολύ καιρό αίτημα αυτών οι οποίοι είναι σε θέση να αγοράσουν δρόμωνες και να τα προσθέσουν στα άλογα που τρέχουν στον ιππόδρομο, θα αυξήσει τον αριθμό των αλόγων σε επαρκή περιθώρια, ώστε να μην υπάρχει διακινδύνευση για τη μόνιμη σε αυτήν την περίπτωση διεξαγωγή των ίδιων των ζωντανών ελληνικών ιπποδρομιών. Ευχαριστώ πολύ.
Ευχαριστούμε, κυρία Υπουργέ.
Κύριε Πρόεδρε, θα ήθελα να κάνω μία ερώτηση στην Υπουργό.
Κύριε Πρόεδρε, θα ήθελα και εγώ τον λόγο.
Βεβαίως. Θα επιτρέψουμε μια ερώτηση του κ. Γκιόκα από το Κομμουνιστικό Κόμμα προς την κυρία Υπουργό και θα δώσω τον λόγο και στην κ. Λυμπεράκη. Ορίστε, κύριε Γκιόκα, παρακαλώ ερωτήσατε την κυρία Υπουργό.
Κυρία Υπουργέ, τα στοιχεία που αναφέρατε όσον αφορά τους εργαζομένους του οργανισμού είναι ακριβή. Υπάρχει, όμως, το μείζον ερώτημα που κατά τη γνώμη μας λύνεται νομοθετικά, εάν κάνετε δεκτή τη δική μας τροπολογία ή τη διατύπωση - δεν είναι ανάγκη να κάνετε δεκτή την τροπολογία - που έχουμε, τι γίνεται με εκείνους τους εργαζομένους οι οποίοι δεν έχουν προσφύγει στα δικαστήρια για οποιονδήποτε λόγο, εν πάση περιπτώσει - δεν μπορούμε να τους κατηγορήσουμε γι' αυτό - δεν αναμένονται θετικές ή αρνητικές αποφάσεις γι' αυτούς και άρα αυτοί οι εργαζόμενοι είναι στον αέρα. Κατά συνέπεια, δημιουργείται ένα καθεστώς διαχωρισμού εργαζομένων που κάνουν την ίδια ακριβώς δουλειά, με τις ίδιες ακριβώς εργασιακές σχέσεις και να εξαρτάται η εργασιακή τους προοπτική, από το εάν είχαν προσφύγει ή όχι στα δικαστήρια. Το θέμα λύνεται. Λύνεται, εάν γίνει δεκτή η δική μας διατύπωση ότι όλο το προσωπικό που εργαζόταν με συμβάσεις εργασίας μίας ημέρας μετατάσσεται με βάση τη ρύθμιση και την πρόβλεψη που υπάρχει στην τροπολογία. Είναι κρίσιμο όμως αυτό και πρέπει να το απαντήσετε.
Όλο το προσωπικό που απασχολείτο κατά τη διάρκεια ή…
Βεβαίως, κύριε Πρόεδρε.
Είναι λογικό όπως το έθεσε ο κ. Γκιόκας και στηρίζεται από τη νομολογία η άποψη αυτή του κ. Γκιόκα, κυρία Υπουργέ. Αν θέλετε, να το δείτε.
Ναι.
Θα απαντήσετε στο τέλος μήπως είναι συναφές και το ζήτημα που θα θέσει η κ. Λυμπεράκη. Ορίστε, κυρία Λυμπεράκη, από το Ποτάμι.
Όντως είναι συναφές, κύριε Πρόεδρε. Έχουμε και εμείς μία απορία σε ό,τι αφορά τη διοχέτευση των εργαζομένων με αυτήν τη σειρά που είπατε, πρώτα οι εξήντα δύο και μετά άλλοι εξήντα κ.λπ. σε νομικά πρόσωπα εποπτευόμενα από τη Γενική Γραμματεία Αθλητισμού. Είπατε, κυρία Υπουργέ, ότι θα είναι με το ίδιο καθεστώς εργασιακών σχέσεων. Το ερώτημα είναι το εξής…
Όχι, δεν είπα αυτό. Είπα ότι θα διοχετευτούν με τις εργασιακές σχέσεις που υπαγορεύονται από τις αποφάσεις των δικαστηρίων. Υπάρχουν δικαστικές αποφάσεις γι' αυτούς που ορίζουν και το είδος των εργασιακών σχέσεων, που δεν είναι βέβαια μιας ημέρας.
Ωραία. Εγώ δεν ρωτάω γι' αυτούς. Ρωτώ για τους αορίστου χρόνου που είναι οι μόνιμοι και οι οποίοι θα περάσουν ακριβώς με το μισθολογικό καθεστώς που είχαν. Όλοι καταλαβαίνουμε ότι σε ειδικές θέσεις υπάρχουν μερικές φορές είτε χαρακτηριστικά υψηλότερες είτε χαρακτηριστικά χαμηλότερες αμοιβές. Το να πάρεις, λοιπόν, κάποιον που δουλεύει σε έναν ειδικό οργανισμό, όπως είναι η Οργανισμός Διεξαγωγής Ιπποδρομιών και να τον βάλεις να γυμνάζει παιδιά με ειδικές ανάγκες στην ιππασία, είναι διαφορετικού τύπου δραστηριότητα. Πώς θα το κάνετε αυτό; Θα πάρουν τα μπόνους μαζί τους; Θα χάσουν τα πάντα; Δεν το καταλάβαμε. Και θα ήταν πολύ χρήσιμο να κοστολογηθεί κιόλας αυτή η υπόθεση.
Υπάρχει κάποιος άλλος συνάδελφος που θέλει να ρωτήσει επ' αυτού του θέματος, για λόγους ίσης μεταχείρισης; Κυρία Υπουργέ, θέλετε να απαντήσετε επί των ερωτημάτων; Επειδή δεν προκύπτει από την τροπολογία με ποιο καθεστώς μεταφέρονται εκεί, αυτό χρήζει περαιτέρω εξήγησης. Ενδεχομένως καλώς η κ. Λυμπεράκη και ο κ. Γκιόκας επιμένουν να αποσαφηνιστεί το καθεστώς με το οποίο πηγαίνουν. Κυρία Υπουργέ, έχετε τοn λόγο.
Εγώ θα συμφωνήσω ότι καθαρή λύση είναι αυτή που προτείνει το ΚΚΕ με την τροπολογία του. Αυτή είναι η καθαρή λύση, γιατί λύνει την ύπαρξη εργαζόμενων μιας μέρας. Δυστυχώς, δεν μπορούμε να το κάνουμε τώρα. Και τονίζω το «τώρα». Επειδή, λοιπόν, δεν μπορούμε να το κάνουμε τώρα, γι' αυτό προσπαθήσαμε να δώσουμε την κοντινότερη δυνατή λύση, από τη στιγμή που η συντριπτική πλειοψηφία έχει όντως καταφύγει στα δικαστήρια, τα οποία έχουν δικαιώσει - αποκαθιστώντας τους εργασιακά - όλες τις περιπτώσεις που έχουν καταφύγει εκεί. Για τους εκατόν είκοσι επτά περίπου εργαζόμενους οι οποίοι δεν έχουν καταφύγει στα δικαστήρια και δεν καλύπτονται, έχετε και πάλι δίκιο, κύριε Γκιόκα, ότι αντιμετωπίζονται με διαφορετικό καθεστώς. Αυτό είναι υποχρεωτικό από τη στιγμή που δεν λύνεται ριζικά το ζήτημα, δηλαδή με την υιοθέτηση του ότι περνούν με το α΄ εργασιακό καθεστώς ανεξάρτητα από οτιδήποτε άλλο. Κάναμε ό,τι μπορούσαμε, ώστε να μη μείνει κανένας από αυτούς. Αυτήν την έννοια είχε η άτυπη συμφωνία για 110 συν έως 150 με το Διοικητικό Συμβούλιο του ΟΠΑΠ. Θα θέλαμε να μπορούμε να λύσουμε το ζήτημα με καλύτερο τρόπο. Τώρα, όμως, δεν μπορούμε να δώσουμε άλλη λύση.
Το κόστος δεν θα είναι μεγάλο, κυρία Βαλαβάνη.
Πιστεύω ότι δεν θα μείνει κανένας άνεργος. Αυτό είναι πάρα πολύ βασικό. Και εμείς ξεκινήσαμε από εκεί. Και θα βελτιωθεί η θέση της συντριπτικής πλειοψηφίας από τους περίπου τετρακόσιους ογδόντα εργαζόμενους και μισθολογικά και από την άποψη των σχέσεων εργασίας. Δεν θα ισχύσει αυτό για όλους. Θα υπάρξει, όμως, βελτίωση. Έρχομαι στο δεύτερο θέμα, αυτό που ανέφερε η κ. Λυμπεράκη. Μέσα σε αυτούς που πιθανόν να μη βελτιωθεί, ίσως και να χειροτερέψει από κάποιες παραμέτρους η θέση τους, είναι αυτή των μόνιμων εργαζόμενων, με την έννοια ότι αυτοί εντάσσονται με βάση το μισθολόγιο, τα επιδόματα και τις συνθήκες εργασίας που υπάρχουν σε καθέναν από τους εποπτευόμενους φορείς του Υπουργείου…
Στη νέα θέση.
Στη νέα θέση. Του Υφυπουργείου. Δεν είναι σωστό να πούμε πως αυτό σημαίνει ότι κάποιος που έχει υψηλή ειδίκευση, χάνει σε σχέση με κάποιον που δεν έχει αντίστοιχη ειδίκευση - αν εννοούσατε κάτι τέτοιο - γιατί ο χωρισμός σε μόνιμους και μιας μέρας, δεν είχε να κάνει με το επίπεδο ειδίκευσης. Ήταν μία εντελώς παράλογη εργασιακή συμπεριφορά, όπου κάποιοι λίγοι εργαζόμενοι είχαν κανονικό καθεστώς, πάρα πολύ καλό μισθολόγιο κ.λπ.. και όλοι οι υπόλοιποι δεν είχαν κανένα δικαίωμα - δεν ήταν απλώς, δηλαδή, με το βασικό μισθό - ακόμη κι αν απολύονταν μετά από είκοσι - είκοσι πέντε χρόνια εργασίας, πράγμα που είναι τραγικό. Θα σας πω πολύ καθαρά - γιατί θέλω να είμαι ειλικρινής - ότι μου ήρθαν αιτήματα των μόνιμων εργαζομένων, ώστε να μη χαθούν αποζημιώσεις οι οποίες θα είναι τώρα υψηλότερες. Τώρα δεν τους εμποδίζει τίποτα να βγουν στην σύνταξη, γιατί βεβαίως πολλοί έχουν αυτήν τη δυνατότητα. Δεν υπάρχει κανένα εμπόδιο αν κάποιος θέλει, πριν φύγει από τον ΟΔΥΕ, να κάνει αίτηση συνταξιοδότησης. Για να είμαι, όμως, απολύτως ειλικρινής, ασχολήθηκα κυρίως με τους εργαζόμενους μιας μέρας και όχι με αυτούς τους εξήντα, που είχαν όλα τα δικαιώματα, όχι γιατί θεωρώ ότι υπάρχουν ρετιρέ ή οτιδήποτε άλλο αλλά γιατί υπήρχαν τριακόσιοι...
Πολύ καλά κάνατε, αλλιώς θα ήταν…
Το καταλάβατε. Υπήρχαν εργαζόμενοι, οι οποίοι θα βρίσκονταν στο δρόμο χωρίς κανένα δικαίωμα, αν δεν βρισκόταν ο τρόπος να δοθεί μία λύση.
Η κ. Λυμπεράκη πιθανότατα να υπονόησε ότι εάν στον οργανισμό προέλευσης είχαν μεγαλύτερες αποδοχές, τι θα συμβεί εάν τις μεταφέρουν στον οργανισμό υποδοχής. Κάτι τέτοιο υπονόησε. Και είπε ότι δεν λύνεται το ζήτημα με την τροπολογία. Εγώ αρκούμαι σε αυτό. Προχωρούμε στον κύκλο των Κοινοβουλευτικών Εκπροσώπων. Ο κ. Πετράκος έχει τον λόγο για οκτώ λεπτά.
Κύριε Πρόεδρε, κύριοι Υπουργοί, κυρίες και κύριοι συνάδελφοι, η αποφασιστική στάση της Κυβέρνησης, φέρνει αποτελέσματα παντού. Αυτό επιβεβαιώνει για μια ακόμη φορά τη γνωστή φράση ότι «χαμένος είναι ο αγώνας που δεν δόθηκε». Μόνο όποιος αγωνίζεται έχει πιθανότητες να κερδίσει. Η χθεσινή κοινή δήλωση του Πρωθυπουργού Αλέξη Τσίπρα και του Προέδρου της Ευρωπαϊκής Επιτροπής Ζαν - Κλοντ Γιουνκέρ αυτό επιβεβαιώνει. Δεν τρέφουμε, φυσικά, ούτε ψευδαισθήσεις ούτε αυταπάτες. Ο δρόμος είναι ακόμα δύσκολος, ανηφορικός, με πολλά μπρος - πίσω. Είμαστε, όμως, αισιόδοξοι ότι θα υπάρξει επωφελής συμφωνία για τον ελληνικό λαό, διότι πέραν των άλλων, για πρώτη φορά τονίζεται σε ένα κοινό ανακοινωθέν ότι το συλλογικό σύστημα διαπραγματεύσεων πρέπει να είναι στα βέλτιστα ευρωπαϊκά πρότυπα και ότι βασικός στόχος του συνταξιοδοτικού συστήματος είναι η αποφυγή της φτώχειας της τρίτης ηλικίας, η οποία υπάρχει σήμερα στο 50% των συνταξιούχων. Είχαμε, όπως είπα και χθες και άλλα θετικά νέα που δείχνουν, πραγματικά, το κλίμα και την επιτυχή κάλυψη του ποσού των εντόκων γραμματίων με το ίδιο επιτόκιο, με το προηγούμενο, και την αύξηση του μηχανισμού του ELA κατά 2 δισεκατομμύρια, ποσό μεγαλύτερο από κάθε άλλη φορά. Είχαμε, όμως και άλλα θέματα χθες, που αποτελούν σήμερα την πρώτη είδηση: «Στο σκαμνί τα θαλασσοδάνεια της διαπλοκής», «Σαράντα επιχειρηματίες και στελέχη τραπεζών για τα θαλασσοδάνεια του Ταχυδρομικού Ταμιευτηρίου», το οποίο είχαν οδηγήσει σε υπερχορηγήσεις ημετέρων οι προηγούμενες κυβερνήσεις και μετά το ξεπούλησαν στη Eurobank. Επίσης: «Εδώλιο για την κακουργηματική πράξη της απιστίας, δείχνει η εισαγγελική πρόταση για την κ. Σακελλαρίου». Με το καλό θα έλεγα, κύριε Υπουργέ - για να φθάσω και στο νομοσχέδιο - και για τους υπόλοιπους και για τον κ. Γεωργίου και για τον κ. Στουρνάρα αλλά και για τους κυρίους της ΕΠΟ, όπου κάποιοι εξ αυτών είναι κατηγορούμενοι για σύσταση εγκληματικής οργάνωσης. Νομίζω ότι ο ελληνικός λαός περιμένει να περάσουν κάποιοι από αυτούς, τους εγχώριους κουκουλοφόρους των διεθνών ομοσπονδιών, τις πόρτες των δικαστηρίων. Επίσης, κύριοι συνάδελφοι, πριν περάσω στο νομοσχέδιο, υπάρχει και κάτι πάρα πολύ σημαντικό, που επιβεβαιώνει αυτό που είπα εισαγωγικά, ότι όποιος αγώνας δίνεται, αυτός μπορεί να έχει ελπίδες ότι θα κερδηθεί. Θυμάστε, κυρίες και κύριοι συνάδελφοι της Αντιπολίτευσης σήμερα, ένα μεγάλο θέμα που είχε προκύψει πέρυσι με το υπ' αριθμόν ένα αγροτικό προϊόν, την ελληνική φέτα και τη συμφωνία Ευρωπαϊκής Ένωσης - Καναδά. Σήμερα, οι ειδήσεις λένε ότι η ελληνική Κυβέρνηση αγωνίζεται και είναι διατεθειμένη να τινάξει στον αέρα τη συμφωνία Ευρωπαϊκής Ένωσης - Καναδά για τη φέτα. Το θεωρείτε ήσσονος σημασίας αυτό το ζήτημα ή σημαντικό ζήτημα για την ελληνική οικονομία και τον πρωτογενή τομέα; Εμείς το θεωρούμε πάρα πολύ σημαντικό και δείχνει ότι είμαστε αποφασισμένοι να προστατεύσουμε τα συμφέροντα του ελληνικού λαού και των Ελλήνων αγροτών. Κύριε Υπουργέ, θεωρώ ότι είναι ιδιαίτερα σημαντικό ότι οι διεθνείς oμοσπονδίες, παρά τις πιέσεις των εγχώριων υπόδικων κουκουλοφόρων, αναγνώρισαν ότι στόχος της Κυβέρνησης είναι να εξυγιάνει αυτό το βρώμικο κύκλωμα το οποίο υπάρχει στο χώρο του ποδοσφαίρου και, δυστυχώς, επεκτείνεται και σε άλλα ομαδικά αθλήματα, όπως το μπάσκετ, όπου τελευταία είχαμε κάποια γεγονότα. Υπήρξαν ασφυκτικές πιέσεις από τους - επαναλαμβάνω - υπόδικους της ΕΠΟ, οι οποίοι δεν έβλεπαν στο παρελθόν τίποτα για στημένα παιχνίδια, δεν έβλεπαν τις διεθνείς ομοσπονδίες που αναγνώρισαν ότι η Κυβέρνηση έχει δίκιο επί της ουσίας και το ότι η Κυβέρνηση δεν έχει στόχο ούτε να παρέμβει στο καλώς εννοούμενο αυτοδιοίκητο - στο καλώς εννοούμενο αυτοδιοίκητο! - Η Κυβέρνηση δεν έχει σκοπό να χαλάσει μία παγκόσμια κατάσταση, η οποία αναγνωρίζει το δίκιο και το σωστό. Η ελληνική Κυβέρνηση είναι αποφασισμένη να βάλει το μαχαίρι στο κόκκαλο γι' αυτούς οι οποίοι έφταιξαν τόσα χρόνια με τις πράξεις τους, τις παραλείψεις τους και κάποιοι - και θα αποδειχθεί - για λόγους προσωπικού πλουτισμού. Δεν έγιναν όλα αυτά αθώα ή επειδή οι άνθρωποι δεν καταλάβαιναν ή είχαν μία διαφορετική άποψη από εμάς, που τέλος πάντων δικαιούνται να την έχουν. Όχι, δεν είναι σε καμμία περίπτωση αυτή η αιτία. «Είναι πολλά τα λεφτά, Άρη», όπως έλεγε ο αείμνηστος Σπύρος Καλογήρου στο γνωστό έργο. «Είναι πάρα πολλά τα λεφτά, Άρη, σ' αυτό το κύκλωμα». θα έλεγα εγώ. Και δεν εννοώ την ομάδα του Άρη.
Αυτό έλειπε!
Αυτό το λέω για να μην παρεξηγηθεί κανένας Θεσσαλονικιός.
Όλα ο Άρης τα πληρώνει στο ελληνικό ποδόσφαιρο.
Μη διακόπτετε τον αγορητή, κύριε Διαμαντόπουλε. Συνεχίστε, κύριε Πετράκο.
Τελευταία, λοιπόν, βλέπουμε ότι υπάρχει - και είναι σημαντικό το ότι υπάρχει - θετική προσέγγιση. Όσο και να προσπαθούν, λοιπόν, δεν κατάφεραν αυτό που επιδίωκαν. Θα υπάρχουν τακτικοί δικαστές, γιατί πρέπει να υπάρχουν. Όμως, κύριε Υπουργέ, πρέπει το μαχαίρι να φθάσει μέχρι το κόκκαλο, γιατί πρέπει να προωθηθεί και ο εκδημοκρατισμός των αθλητικών σωματείων και να θωρακιστεί η δικαιοσύνη από τις επεμβάσεις ισχυρών επιχειρηματικών κύκλων. Γιατί σ' αυτό το κύκλωμα υπάρχουν πολύ ισχυροί επιχειρηματικοί κύκλοι και πολλοί απ' αυτούς έβγαλαν τα λεφτά τους όχι με τόσο νόμιμο και εντός του Αστικού Δικαίου τρόπο. Και αυτό το ξέρουμε όλοι. Πρέπει να εξυγιανθούν οι αθλητικές ανώνυμες εταιρείες και να υπαχθούν, όπως πολύ σωστά είπατε, στο Υπουργείο Ανάπτυξης, όπου και εργάζεται επιτροπή γι' αυτό. Πρέπει, λοιπόν, να διερευνηθούν τα σκάνδαλα σε βάθος. Νομίζω, λοιπόν, ότι είμαστε στο σωστό δρόμο. Με αυτήν την έννοια νομίζω ότι πρέπει να έχει μία ευρύτερη συναίνεση…
Ως προς το σωστό δρόμο, είστε σωστός. Ως προς το χρόνο, δεν είστε.
…κύριε Γιακουμάτο, γιατί είστε άνθρωπος που είστε με το υγιές ποδόσφαιρο και τον υγιή αθλητισμό. Κι εσείς εδώ…
Πάντα. Με τη Ζιμπάμπουε δεν είμαι.
...όπως και ο εισηγητής σας, που έχει αφήσει ιστορία. Άρα, κύριε Υπουργέ, αν η ιστορία είναι για μια λέξη, το θεωρώ και εγώ ήσσονος σημασίας. Ας είναι η ακριβής μετάφραση, «στις υποθέσεις της», αν η λέξη «εσωτερικές» είναι αυτό με το οποίο νομίζουν ότι μπορεί να δημιουργήσει πρόβλημα. Τέλος πάντων, για λόγους συνεννόησης και με τον συμπατριώτης σας των Ιονίων Νήσων, νομίζω ότι μπορούμε να πάμε σε μια νομοτεχνική βελτίωση για τον όρο «στις υποθέσεις» και να λήξει η ιστορία. Πρέπει να λήξει η παραπάνω ιστορία, γιατί το μήνυμα το οποίο πρέπει να περάσει - και δεν πρέπει να το χαλάσουμε, κυρίες και κύριοι συνάδελφοι - είναι ότι η Ελληνική Δημοκρατία, η ελληνική πολιτεία, η ελληνική Βουλή σύσσωμη, είναι αποφασισμένη να εξυγιάνει αυτόν το χώρο, να φτάσει - επαναλαμβάνω - το μαχαίρι στο κόκκαλο, να πάμε στη δικαιοσύνη και να πληρώσουν όλοι αυτοί οι κύριοι οι οποίοι ενέχονται για σωρεία σκανδάλων και παρανομιών όλα αυτά τα χρόνια και οι οποίοι γέμισαν - κάποιοι από αυτούς - τις τσέπες τους. Αυτό πρέπει να περάσει και δεν πρέπει να το χαλάσουμε! [[Χειροκροτήματα από την πτέρυγα του ΣΥΡΙΖΑ]] Σας ευχαριστώ, κύριε Πρόεδρε.
Ευχαριστούμε, κύριε Πετράκο. Από το κόμμα των Ανεξαρτήτων Ελλήνων μας γνωστοποιήθηκε ότι αντί του κ. Νικολάου Νικολόπουλου, Κοινοβουλευτικός Εκπρόσωπος θα είναι και θα αγορεύσει σήμερα ο Βουλευτής κ. Νικόλαος Μαυραγάνης. Ο κ. Ιωάννης Βρούτσης Κοινοβουλευτικός Εκπρόσωπος της Νέας Δημοκρατίας έχει τον λόγο.
Κυρίες και κύριοι συνάδελφοι, άκουσα πριν από λίγο την Υπουργό, την κ. Βαλαβάνη, να υπερασπίζεται εργαζόμενους στο δημόσιο τομέα και να τοποθετείται με τη λέξη «ειλικρίνεια». Εγώ εκ προοιμίου θέλω να πω ότι συμφωνώ. Η κ. Βαλαβάνη είναι ειλικρινής σε αυτά τα οποία πιστεύει το κόμμα της, σε αυτά τα οποία προσπαθεί να κάνει το κόμμα της, δηλαδή μια αριστερή Κυβέρνηση, η οποία ουσιαστικά κινείται μέσα σε ένα ιδεοληπτικό περιβάλλον με αναχρονιστικές αρχές και αξίες που δεν εφαρμόζονται πουθενά στην Ευρώπη, σε κανένα ανεπτυγμένο μέρος του κόσμου. Και το λέω αυτό γιατί, κυρίες και κύριοι συνάδελφοι, μακάρι την ίδια ευαισθησία που δείχνει η Κυβέρνησή σας για τους δημοσίους υπαλλήλους, να την έδειχνε και για τους υπαλλήλους, για τους εργαζόμενους στον ιδιωτικό τομέα - τον ξεχασμένο ιδιωτικό τομέα - τον οποίο έχετε παραλείψει, για τον οποίο τρεισήμισι μήνες δεν έχετε κάνει τίποτα απολύτως και τον οποίο αφήνετε συνεχώς να παραπαίει και να πηγαίνει από το κακό στο χειρότερο. Έχω την αίσθηση - και έχει δημιουργηθεί πλέον στέρεα η αίσθηση - ότι λέξεις όπως «επιχειρηματικότητα», «ιδιωτικοποιήσεις», «παραγωγικότητα», «επενδύσεις» δεν αποτελούν άγνωστες λέξεις για εσάς, δεν αποτελούν εχθρικές λέξεις για εσάς. Είναι λέξεις με τις οποίες «σας σηκώνεται η τρίχα». Σταματήστε να είστε τιμητές και των ευαίσθητων ομάδων και των αδυνάμων, γιατί αυτό ουσιαστικά είναι ο ορισμός της υποκρισίας. Δεν σας το παραχωρούμε ούτε για τους ανέργους ούτε για τους χαμηλοσυνταξιούχους ούτε για κανένα. Διότι είναι καλό να κάνεις τον ευαίσθητο αλλά είναι καλό την ίδια στιγμή να παράγεις και πλούτο, για να μπορέσεις να καλύψεις τις ευαίσθητες, αδύναμες και ευάλωτες κατηγορίες. Δεν έχετε απαντήσει σε αυτό το ερώτημα, μόνο δείχνετε αυτήν την ψευτοευαισθητοποίηση, χωρίς να έχετε από τη άλλη μεριά το οικονομικό αντίκρισμα. Και το λέω αυτό, κυρίες και κύριοι συνάδελφοι, γιατί στην προέκταση της χθεσινής κοινής ανακοίνωσης Γιουνκέρ και Πρωθυπουργού κ. Τσίπρα, η Κυβέρνηση δείχνει μετά από τρεισήμισι μήνες να έχει μετατραπεί σε μετεωρολογική υπηρεσία: Κάθε μέρα και ένα νέο δελτίο προθέσεων. Και καλά, όταν οι προθέσεις αυτές είναι προς την κατεύθυνση που όλοι επιθυμούμε, δηλαδή να υπάρξει συνεννόηση, είναι καλό. Κάθε φορά, όμως, που γίνεται αυτό, το ζεστό - κρύο, το ντους, δηλαδή, που δέχεται καθημερινά η ελληνική κοινωνία και η αβεβαιότητά, εάν η πρόθεση είναι καλή, μετά από λίγο εκπέμπεται ένα έκτακτο δελτίο θυέλλης από τους δραχμιστές και αντιευρωπαϊστές των συνιστωσών σας. Και μην πείτε ότι δεν είναι έτσι. Χθες έκανε την κοινή ανακοίνωση ο Πρωθυπουργός και σήμερα sites στα μέσα μαζικής ενημέρωσης βγαίνουν με Βουλευτές σας και μιλάνε για δραχμή και ρήξη και ότι δεν πρόκειται να επέλθει συμφωνία. Υπάρχει Πρωθυπουργός σ' αυτήν τη χώρα; Δεν μπορεί να μαζέψει Υπουργούς, Υφυπουργούς, που κάθονται και δημιουργούν αυτήν την αβεβαιότητα στην ελληνική κοινωνία; Πιστεύετε ότι ωφελείτε την οικονομία, την οποία έχετε παραλύσει και στοιχειώσει; [[Θόρυβος από την πτέρυγα του ΣΥΡΙΖΑ]] Και φυσικά, επειδή πρέπει να λέμε τα πράγματα με το όνομά τους, κοντός ψαλμός αλληλούια, κυρίες και κύριοι συνάδελφοι. Τη θέση μας την ξέρετε. Είμαστε κοντά σε οτιδήποτε θα στηρίξει τη χώρα. Έχετε μία Κοινοβουλευτική Ομάδα της Νέας Δημοκρατίας, που θα στηρίξει την ευρωπαϊκή προοπτική. Το ερώτημα όμως είναι, πόσο με τη συνείδησή σας είστε εφησυχασμένοι; Πόσο καλά τα έχετε με τη συνείδησή σας;
Μη διακόπτετε, κύριοι συνάδελφοι. Συνεχίστε, κύριε Βρούτση.
Για να κάνουμε μία αποτύπωση Ο ΕΝΦΙΑ παραμένει. Τα 12.000 ευρώ, το αφορολόγητο, η εξαπάτηση του ελληνικού λαού, παραμένουν. Η έκτακτη εισφορά όχι μόνο παραμένει αλλά ακούω ότι θα την αυξήσετε κιόλας. Και φυσικά, το κούρεμα του χρέους, βάσει του οποίου θα δίνατε τις αυξήσεις στις συντάξεις, τελειώσανε.
Έρχεται τον Ιούνιο.
Και η δέκατη τρίτη σύνταξη, που εξαπατήσατε τους συνταξιούχους, στο καλάθι των παραμυθιών της Αριστεράς! Και από εκεί και πέρα τι μένει; Μένει το περίφημο «Σινικό Τείχος» του κ. Στρατούλη, ο οποίος είπε ότι δεν θα θιχτούν οι συντάξεις και του κ. Σκουρλέτη, που είπε για τις εργασιακές σχέσεις. Και χθες, μέσα από την κοινή ανακοίνωση, κατέρρευσε και το «Σινικό Τείχος». Μπήκε η λέξη «αξιολόγηση», η οποία ουσιαστικά είναι η προέκταση της πέμπτης αξιολόγησης που εμποδίσατε να γίνει μέσα από τις βίαιες εκλογές και την οποία θα κάνετε εσείς τώρα. Την ίδια στιγμή ανοίξατε και το θέμα των εργασιακών και ασφαλιστικών ζητημάτων, τα οποία είχαν κλείσει. Και μάλιστα, τα ανοίγετε με ένα βίαιο τρόπο, καθώς στο ασφαλιστικό μπαίνουν φράσεις, όπως «δημοσιονομική βιωσιμότητα». Μπορεί να τη μεταφράσει κάποιος Υπουργός, κύριε Πρόεδρε, τη λέξη «δημοσιονομική βιωσιμότητα»; Διότι, σε ελεύθερη μετάφραση, σε όρους συνταξιοδοτικής ανάλυσης, υποκρύπτει πιθανόν και αυτό το οποίο υπέγραψε άθελά του ή ηθελημένα ο κ. Βαρουφάκης στις 20 Φεβρουαρίου. Τη ρήτρα μηδενικού ελλείμματος στις κύριες συντάξεις.
Άντε πάλι!
Αυτό, λοιπόν, είναι ένα ανοιχτό ζήτημα. Και δεν απέχουμε πολύ από την ώρα που θα δούμε την πραγματικότητα μέσα στη Βουλή. Αρκεί να έρθει το κείμενο. Κι εκεί θα δοκιμάσουμε και τη συνείδησή μας και την αλήθεια - ο κάθε Βουλευτής - με τον κόσμο όπου έχει απευθυνθεί προεκλογικά για να πάρει την ψήφο του. Κυρίες και κύριοι συνάδελφοι, το mail του Χαρδούβελη σε σχέση με το mail του Βαρουφάκη και αυτά τα οποία θα φέρετε στη Βουλή, εάν και εφόσον προχωρήσετε σε συμφωνία, θα μοιάζει με όαση. Σας θυμίζω ότι το mail του Χαρδούβελη, είχε μέτρα ύψους 980 εκατομμυρίων ευρώ. Το mail του Βαρουφάκη και η συμφωνία την οποία πάτε να κάνετε με την αύξηση του ΦΠΑ στο 17% ή 18% - θα το δούμε στην πράξη - με τους φόρους διανυκτέρευσης στα νησιά του Αιγαίου, με την κατάργηση του μειωμένου ΦΠΑ στα νησιά του Αιγαίου - έχετε στοχοποιήσει τα νησιά του Αιγαίου, δεν ξέρω γιατί, αποτελεί εχθρό σας φαίνεται - πρέπει να ξέρετε ότι φέρνει μέτρα, όπως τουλάχιστον αποτυπώνονται στις διαρροές - από εκεί έχουμε την επίσημη ανακοίνωση - ύψους 14 δισεκατομμυρίων ευρώ. Δηλαδή, η δική σας πρόταση είναι δεκατέσσερις φορές επαχθέστερη από το mail Χαρδούβελη.
Αριθμητική πού μάθατε;
Κυρίες και κύριοι συνάδελφοι, να είστε πιο προσεκτικοί για τη δημόσια εικόνα σας, διότι έχετε μετατρέψει την Κυβέρνηση σε κυβέρνηση απεριόριστης οικογενειακής ευθύνης. Και θέλει προσοχή και για την τιμή του κοινοβουλευτισμού και για την τιμή της δημοκρατίας και το πολιτικό μας σύστημα. Σταματήστε, επιτέλους, να διορίζετε συγγενικά, φιλικά πρόσωπα του περιβάλλοντός σας. Ήδη η Νέα Δημοκρατία, έχει δώσει έναν κατάλογο συγγενικών προσώπων που έχετε διορίσει. Καλά, δεν υπάρχει άλλος κόσμος από τον ιδιωτικό τομέα ή στελέχη σας που να είναι άξια να σταθούν σε μία θέση; Πρέπει να επιλέγετε συγγενείς σας; Και αυτό έρχεται να συνδυαστεί με αυτό που έγινε χθες, με το διορισμό δηλαδή ως Γενικού Γραμματέα στο Υπουργείο Υποδομών συγγενικού κατά τα άλλα προσώπου της Κοινοβουλευτικής σας Ομάδας. Και αυτά σε συνδυασμό και με την κατάργηση της «ΔΙΑΥΓΕΙΑ» που κάνατε χθες. Εγώ αυτό που έχω να πω, είναι να χαίρεστε την αριστερά της αδιαφάνειας, των «ημετέρων», των φίλων και των συγγενών! Σας ευχαριστώ πολύ.
Ευχαριστούμε τον κ. Βρούτση.
Κύριε Πρόεδρε, θα ήθελα τον λόγο.
Ορίστε, κύριε Υπουργέ, έχετε τον λόγο.
Κύριε Πρόεδρε, παίρνω τον λόγο για να κάνω μία ανακοίνωση. Όμως, με αφορμή αυτό θέλω να απευθυνθώ στην Αξιωματική Αντιπολίτευση. Ακούσαμε μόλις τώρα από τον Κοινοβουλευτικό Εκπρόσωπο και αξιότιμο συνάδελφο κ. Βρούτση ότι η Κυβέρνηση έχει μετατραπεί σε κυβέρνηση απεριόριστης οικογενειακής ευθύνης. Κύριε Βρούτση, έχετε γίνει κόμμα περιορισμένης ευθύνης!
Καλά τώρα! Παλιά αυτά!
Διότι δεν αντιλαμβάνεστε ότι η διαπραγμάτευση προχωρά και ότι η επαναδιαπραγμάτευση που έχει κάνει η κυβέρνηση κοινωνικής σωτηρίας αποδίδει καρπούς. Και ενοχλείστε ακόμα περισσότερο εσείς, ο οποίος ήσασταν και ο καθ' ύλην αρμόδιος Υπουργός στην προηγούμενη κυβέρνηση και διαλαμβάνονται στην κοινή ανακοίνωση του Πρωθυπουργού και του κ. Γιούνκερ θέματα της αρμοδιότητάς σας, για τα οποία επί δυόμισι χρόνια μας λέγατε ότι υπάρχει μονόδρομος.
Ενώ τι θα γίνει;
Αντιλαμβάνεστε, λοιπόν, ότι ο άλλος δρόμος που αρχίζει να ανοίγει και η άλλη προοπτική και για το ασφαλιστικό σύστημα και για τους εργαζόμενους αλλά και για την κοινωνία, αποτελεί για εσάς μεγάλο πρόβλημα. Και αντιλαμβανόμαστε σήμερα, γιατί έρχεστε στην Εθνική Αντιπροσωπεία και μιλάτε για όλα αυτά εντελώς αορίστως και κάνετε και υποδείξεις στην Κυβέρνηση και στο κυβερνητικό κόμμα. Σας λέμε, λοιπόν, να προσαρμοστείτε στην πραγματικότητα, διότι η συμφωνία θα γίνει και θα αποδειχθεί από τη συμφωνία ότι ούτε μονόδρομος υπήρχε ούτε θα γίνουν αυτά που μας λέγατε εσείς, κυρία Βούλτεψη, επί δυόμισι χρόνια και προεκλογικά, όπως ότι η Ελλάδα θα πέσει στα βράχια.
Μην παίρνετε και όρκο!
Καταλάβαμε πολύ καλά από χθες ότι έχετε σοβαρό πρόβλημα με αυτήν τη διαδικασία που υπάρχει, διότι κάθε πρόταση που μπαίνει και κάθε συμφωνία - επιμέρους ή γενική - η οποία υπογράφεται, είναι καρφί στο φέρετρο της πολιτική σας! Και αυτό δεν μπορείτε να το αποδεχθείτε. Τι να κάνουμε;
Ποια συμφωνία; Υπάρχει κάποια συμφωνία;
Εκτός από τη Νέα Δημοκρατία, υπάρχει και η πραγματικότητα!
Υπάρχει κάποια συμφωνία, εδώ; Έχει έρθει; Δεν ξέρω!
Αφού δεν υπάρχει συμφωνία…
Αυτό λέμε! Έχει γίνει κοινή δήλωση;
Αυτό λέμε!
Ήπια, κύριοι συνάδελφοι, σας παρακαλώ! Ολοκληρώστε, κύριε Υπουργέ.
Όσον αφορά, κύριε Πρόεδρε, την πρόταση που έκανε και ο αξιότιμος συνάδελφος κ. Γιακουμάτος αλλά και ο Κοινοβουλευτικός Εκπρόσωπος του ΣΥΡΙΖΑ κ. Πετράκος, όπως είχα δηλώσει και χθες, πρόκειται περί μίας εκφράσεως που εννοιολογικά δεν διαφοροποιεί τη μία από την άλλη. Είναι το ίδιο πράγμα. Και αυτό ακριβώς επειδή το είπα και περιελήφθη στα Πρακτικά ως ερμηνευτική δήλωση γι' αυτό που είχαμε προτείνει, εμείς θα το εντάξουμε με νομοτεχνική βελτίωση, ούτως ώστε να μην υπάρχει καμμία σκιά. Και θα αναφερθώ αναλυτικά στην ομιλία μου, γιατί σας λέω ότι η Κυβέρνηση ούτε επιδιώκει ούτε επιβουλεύεται το αυτοδιοίκητο καμμίας ομοσπονδίας, κύριοι συνάδελφοι! Καμμίας!
Συμφωνούμε! Μπράβο!
Οι ομοσπονδίες πρέπει να αυτοδιοικούνται αλλά κανένας στην Ελλάδα δεν είναι υπεράνω της αρχής της λαϊκής κυριαρχίας, του ελέγχου της Βουλής, του Συντάγματος και των νόμων. Και αυτό θα το καταλάβουν όλοι!
Κύριε Γιακουμάτο, θα τη δούμε βελτιούμενη τη ρύθμιση. Κύριε Υπουργέ, να μας τη φέρετε. Τον λόγο έχει τώρα ο Κοινοβουλευτικός Εκπρόσωπος της Χρυσής Αυγής κ. Αρτέμιος Ματθαιόπουλος.
Κύριε Πρόεδρε, επέλεξα σήμερα να μιλήσω από στήθους και από θέσεως, για να έχω απέναντί μου τους Υπουργούς μιας Κυβέρνησης, η οποία - όπως δείχνουν τα πράγματα - προχωράει σταδιακά σε μία μεγάλη μνημονιακή στροφή, μίας Κυβέρνησης η οποία - επιτρέψατέ μου την έκφραση - προδίδει με ωμό τρόπο τα συμφέροντα και τις προσδοκίες του ελληνικού λαού, όπως αυτά εκφράστηκαν κατά τις τελευταίες εκλογές της 25ης Ιανουαρίου. Υπενθυμίζω ότι η ψήφος των Ελλήνων με την οποία βρίσκεται σήμερα στην Κυβέρνηση ο ΣΥΡΙΖΑ και οι Ανεξάρτητοι Έλληνες είχε ξεκάθαρα αντιμνημονιακό χαρακτήρα και ως εκ τούτου «λαϊκή επιταγή» είναι η άμεση ρήξη με το μνημόνιο και με τους δανειστές. Αφ' ενός, παίρνω τον λόγο για να τοποθετηθώ, ούτως ώστε να καταδείξω την υποκρισία του Πρωθυπουργού σχετικά με το μνημονιακό ζήτημα, αφ' ετέρου, για να υπενθυμίσω τις πάγιες απόψεις της Χρυσής Αυγής, σχετικά με την αντιμετώπιση του μνημονιακού προβλήματος, όπως αυτό μας έγινε γνωστό, κύριε Πρόεδρε, τα τελευταία πέντε χρόνια εφαρμογής του. Θα ήθελα στο σημείο αυτό να σας διαβάσω μία κοινή επιστολή, μια ανακοίνωση που εξέδωσαν - όπως τους αποκαλείτε - οι θεσμοί και να σχολιάσω και το περιεχόμενό του αλλά να αποκωδικοποιήσουμε και το μήνυμά του, για να καταλάβουμε τι πρόκειται να συμβεί στις 11 Μαΐου στο επερχόμενο Eurogroup. Σύμφωνα με τη δήλωση αυτή «η Ευρωπαϊκή Επιτροπή, η Ευρωπαϊκή Κεντρική Τράπεζα και το Διεθνές Νομισματικό Ταμείο, μοιράζονται τον ίδιο στόχο να βοηθήσουν την Ελλάδα να επιτύχει δημοσιονομική σταθερότητα και ανάπτυξη και συνεχίζουν να εργάζονται στενά προς την επίτευξη αυτού του στόχου. Οι τρεις θεσμοί, τέλος, εργάζονται σκληρά για να επιτύχουν απτή πρόοδο στις 11 Μαΐου». Πριν αναπτύξω το περιεχόμενο της ανακοίνωσης αυτής, να κάνουμε μία απλή μαθηματική πράξη. Οι θεσμοί, δηλαδή η Ευρωπαϊκή Επιτροπή, η Ευρωπαϊκή Κεντρική Τράπεζα και το Διεθνές Νομισματικό Ταμείο, είναι τρεις τον αριθμό και μέχρι πρότινος και εσείς και ο ελληνικός λαός τους αποκαλούσε «τρόικα», κύριε Πρόεδρε. Αλλά σήμερα βλέπουμε ότι, έχει αλλάξει το επικοινωνιακό παιχνίδι, o ΣΥΡΙΖΑ έχει επιβάλει άλλη γλώσσα ούτως ώστε η τρόικα να αποκαλείται οι θεσμοί, το μνημονιακό πρόγραμμα να αποκαλείται πρόγραμμα κ.ο.κ., η τρόικα και το ΔΝΤ να ονομάζονται «Brussels group». Αλλά η ουσία παραμένει ίδια, ότι με αυτούς τους θεσμούς έρχεται σε μια - τάχα - συνεννόηση η ελληνική πλευρά για να τηρηθούν - όπως λέτε - οι κόκκινες γραμμές. Από εκεί και πέρα, το τι σημαίνει η παροχή βοήθειας προς την Ελλάδα και η επίτευξη μιας προόδου, εγώ πιστεύω ότι κανένα σχόλιο δεν μπορεί να χωρέσει, ούτως ώστε να αναδειχθεί το μέγεθος της υποκρισίας. Διότι να υπενθυμίσω ότι τα ίδια ακριβώς έλεγαν οι θεσμοί κατά την υπογραφή των προηγούμενων μνημονίων. Στο όνομα της ανάπτυξης της ελληνικής οικονομίας υπεγράφη το μνημόνιο 1, και το μνημόνιο 2. Αλλά όπως φαίνεται - εάν θέλετε να καταλήξουμε στην ουσία της ανακοίνωσης αυτής - η «πρώτη φορά Αριστερά» θα καταντήσει συνώνυμο της πρώτης υπογραφής μνημονίου από τον Πρωθυπουργό. Το μνημόνιο 3 θα το υπογράψει ο κ. Τσίπρας, διότι πλέον οι θεσμοί μάς λένε ξεκάθαρα ότι θα έχουμε μία συμφωνία στο Eurogroup της 11ης Μαΐου. Μπορεί κάποιος να πει ότι αυτό είναι ψέμα. Εγώ θα σας έλεγα ότι αυτή η ανακοίνωση εξεδόθη μετά την τηλεφωνική συνομιλία που είχε ο Πρωθυπουργός με τον Επίτροπο της Κομισιόν, τον κ. Γιούνκερ, όπου στην τηλεφωνική συνομιλία οι δύο άντρες συνομίλησαν λέγοντας ότι θα πρέπει να διατηρηθούν οι κόκκινες γραμμές. Ποιες είναι οι κόκκινες γραμμές; Το ασφαλιστικό και το εργασιακό. Δεν υπάρχουν κόκκινες γραμμές δηλαδή στα εθνικά θέματα. Δεν υπάρχουν κόκκινες γραμμές στα άλλα μείζονα ζητήματα που αντιμετωπίζει η πατρίδα μας. Κόκκινη γραμμή για την Κυβέρνηση, παραμένει το εργασιακό και το ασφαλιστικό. Τα ίδια έλεγε και ένας άλλος Πρωθυπουργός, ο οποίος για την ίδια του στάση, την προδοτική του στάση απέναντι στο μνημονιακό ζήτημα, από κυβέρνηση έγινε Αξιωματική Αντιπολίτευση. Και εάν δεν πιστεύετε εμένα, ακούστε τις φωνές των ιδίων των συναδέλφων σας που λένε ότι «εάν ο ΣΥΡΙΖΑ προβεί σε μια τέτοια ξεκάθαρη κυβίστηση, τότε στα πράγματα θα έρθει η Χρυσή Αυγή». Και για τον λόγο αυτό επαναλαμβάνω ποιες είναι οι απόψεις και οι θέσεις του κόμματός μας εις ό,τι αφορά την αντιμετώπιση του μνημονίου. Διότι, όπως φαίνεται, κύριε Πρόεδρε, δεν έχετε καμμία απολύτως διάθεση, όχι καν σε ρήξη να έλθετε με τους δανειστές, αλλά να συνεννοηθείτε στα αυτονόητα. «Διότι ο κ. Γιούνκερ», όπως έλεγε ο κ. Σαμαράς, «είναι ο καλύτερος φίλος της Ελλάδας». Και θυμόμαστε πέντε χρόνια πώς συμπεριφέρθηκε και η Ευρωπαϊκή Ένωση, αλλά και οι θεσμοί. Η Χρυσή Αυγή στο σημείο αυτό επαναλαμβάνει ότι θα πρέπει να γίνει έλεγχος του δημοσίου χρέους, λογιστικός έλεγχος, ώστε να κηρυχθεί, όλο ή μέρος του χρέους αυτού, ως επαχθές. Εμείς έχουμε την άποψη ότι το χρέος ή μέρος του χρέους τέλος πάντων έχει συναφθεί με όρους τοκογλυφικούς. Κάτι τέτοιο επ' ουδενί συζητήθηκε ούτε με τους θεσμούς αλλά ούτε καν και στην ελληνική Βουλή. Να σας υπενθυμίσω ότι όταν η Χρυσή Αυγή μιλούσε για τέτοια ζητήματα, κάποιοι μας κατηγορούσαν ότι κινδυνολογούμε, ότι θέλουμε κι εμείς να ρίξουμε με κάποιους άλλους τη χώρα στα βράχια. Κι εμείς επιμένουμε και επιβεβαιωνόμαστε, λέγοντας ότι μια ρήξη με το μνημόνιο δεν θα είναι η καταστροφή της Ελλάδος, αλλά ενδεχομένως να είναι η καταστροφή ολόκληρης της ευρωπαϊκής οικονομίας. Να ένα επιχειρηματικό όπλο στη φαρέτρα μας, ώστε να το χρησιμοποιήσουμε για να απαλλαγούμε επιτέλους οριστικά από τη μνημονιακή μέγγενη που έχει φτωχοποιήσει το μεγαλύτερο μέρος του ελληνικού λαού. Από εκεί και πέρα, οι θέσεις μας, όσες φορές έχουν εκφραστεί, κάθε φορά αντιμετωπίζονται με την ίδια κυνικότητα. Εσείς από την πλευρά σας λέτε ότι με τους δικούς σας χειρισμούς τα πράγματα θα έρθουν σε μια καλύτερη συμφωνία. Συμφωνία για να μην πειραχτούν οι κόκκινες γραμμές. Συμφωνία για μια επίτευξη. Συμφωνία για μια καλύτερη αξιολόγηση. Συμφωνία για ένα μνημόνιο 3 με άλλους όρους. Η ουσία παραμένει η ίδια. Τίποτα δεν αλλάζει προς το καλύτερο εις ό,τι αφορά την οικονομία της πατρίδας μας. Και εν πάση περιπτώσει, επειδή ανέφερε ο κ. Κοντονής ότι πάνω απ' όλα είναι η λαϊκή κυριαρχία, η Βουλή και το Σύνταγμα, να θυμίσω ότι η Βουλή πριν κάποιες εβδομάδες, κύριε Κοντονή, συζήτησε και ψήφισε για την Εξεταστική Επιτροπή σχετικά με την υπαγωγή στο μνημονιακό καθεστώς. Είχα μιλήσει την ημέρα εκείνη και είχα εντοπίσει το εξής πρόβλημα για την Κυβέρνησή σας: Η υπαγωγή στα μνημονιακά καθεστώτα, εάν ξεπεράσουμε την ημερομηνία που είχατε προτείνει, δηλαδή το Φεβρουάριο, θα περιλαμβάνει και τη δικιά σας Κυβέρνηση, όταν και αν κληθείτε να υπογράψετε νέο μνημόνιο. Και να, λοιπόν, που όλα δείχνουν ότι ο ΣΥΡΙΖΑ θα προβεί στη σύναξη και στη συμφωνία ενός μνημονίου 3. Άρα, όταν η Βουλή νομοθετεί, θα πρέπει να προβλέπει ότι κάποια πράγματα έχουν ήδη προαποφασιστεί και ότι κάποιοι άλλοι αποφασίζουν για εμάς κι εμείς απλώς διεκπεραιώνουμε τις εντολές τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εγώ θα ήθελα, στον ελάχιστο χρόνο που μου απομένει, κύριε Πρόεδρε, να ξεκαθαρίσω ότι για εμάς το μνημόνιο ολόκληρο είναι μια κόκκινη γραμμή και θα έπρεπε οπωσδήποτε η χώρα μας να έρθει σε αυτό που ο ελληνικός λαός έκανε πράξη δια της ψήφου του: Να έρθουμε σε άμεση ρήξη με τους δανειστές, ώστε να μπορέσει επιτέλους η πατρίδα μας να ορθοποδήσει οικονομικά. Για τα άλλα ζητήματα, σε ό,τι αφορά το εν λόγω νομοσχέδιο, θα κάνω μια πολύ σύντομη παρατήρηση. Θεωρώ ότι η τοποθέτηση του Ειδικού μας Αγορητή ήταν ουσιαστική, ήταν ακριβής. Εγώ θα έλεγα ότι εφόσον και σήμερα - εφόσον η πληροφορία που έχω είναι ορθή - η UEFA αποστέλλει επιστολές, καταδεικνύοντας κάποια σοβαρά ζητήματα σε σχέση με το νομοσχέδιο, σημαίνει ότι, εφόσον άλλοι παράγοντες αποφασίζουν ή σας δίνουν τροχιοδεικτικά την πορεία που θα ακολουθήσετε, είναι ένα μεγάλο πρόβλημα. Εφόσον δεν υπάρχει περιθώριο άσκησης δικής μας πολιτικής, ποιος ο λόγος σήμερα να συζητάμε για ένα τέτοιο νομοσχέδιο; Υπενθυμίζω και σας ενημερώνω και παρακαλώ να το δείτε, ότι με σημερινή επιστολή της UEFA, λέγεται ότι με το παρόν νομοσχέδιο, αν τελικά ψηφιστεί, θα αποκλειστεί και η Εθνική Ομάδα αλλά και οι ελληνικοί σύλλογοι από την Ευρώπη, αυτό που κάποιοι ονόμασαν Grexit στον αθλητισμό. Κλείνω με ένα σύντομο σχόλιο, επαναλαμβάνοντας φυσικά τη θέση μας για το νομοσχέδιο, ότι καταψηφίζουμε για τους λόγους που αναλύσαμε, όπως ανέφερε ο προηγούμενος αγορητής μας. Ένα πράγμα θα πω για την παιδεία, μιας και δύο άρθρα του νομοσχεδίου αφορούν την παιδεία και αύριο θα κληθούμε με τη διαδικασία του κατεπείγοντος να συζητήσουμε ένα νέο νομοσχέδιο. Εγώ θα έλεγα ότι η περίφημη κατάργηση των πειραματικών λυκείων είναι μια πράξη ξεκάθαρα ισοπεδωτική. Ο χώρος της παιδείας ήδη νοσεί. Τα προβλήματα που αντιμετωπίζουμε είναι γνωστά σε όλους μας, όσοι τέλος πάντων έχουμε επαφή με το αντικείμενο. Αλλά εν πάση περιπτώσει, δεν μπορούμε με τέτοιες μεθόδους, με τέτοιες πρακτικές, με τόση βία από άποψη χρόνου, να μπορέσουμε να λύσουμε προβλήματα δεκαετιών τα οποία με τέτοια ημίμετρα καλούμαστε σήμερα να λύσουμε. Κλείνω υπενθυμίζοντας ότι για το παρόν νομοσχέδιο καταψηφίζουμε και επαναλαμβάνω για το μείζον που είναι η μνημονιακή στροφή που θα επιτευχθεί στις 11 Μαΐου, ότι για τη Χρυσή Αυγή η ψήφος του ελληνικού λαού που την υποστήριξε, δηλαδή πάνω από μισό εκατομμύριο Έλληνες, δεν θα προδοθεί στην περίπτωση που κληθούμε να είμαστε όχι Αξιωματική Αντιπολίτευση, αλλά εξουσία.
Ευχαριστούμε, κύριε Ματθαιόπουλε. Τον λόγο έχει η κ. Αντιγόνη Λυμπεράκη, Κοινοβουλευτική Εκπρόσωπος του Ποταμιού. Ορίστε, κυρία Λυμπεράκη, έχετε τον λόγο.
Ευχαριστώ πολύ, κύριε Πρόεδρε. Αγαπητές κυρίες και κύριοι συνάδελφοι, καθώς και με αυτήν την ευκαιρία της τοποθέτησης των Κοινοβουλευτικών Εκπροσώπων, ακούστηκαν πολλά ξανά για τη διαπραγμάτευση, θα ήθελα να πω ότι πραγματικά εμείς στο Ποτάμι χαιρόμαστε πάρα πολύ που το σκωτσέζικο ντους αρχίζει να διορθώνει το θερμοστάτη του και να παράγει θερμοκρασίες πιο φιλικές προς το σώμα και προς τον άνθρωπο. Πραγματικά χαιρόμαστε που φαίνεται μια προοπτική πιο χειροπιαστής λύσης. Ειλικρινώς θα πανηγυρίσουμε όταν πραγματοποιηθεί, γιατί τη χρειαζόμαστε πάρα πολύ και γιατί έχουμε ήδη καθυστερήσει. Η καθυστέρηση σημαίνει ότι υπήρχε αβεβαιότητα και η αβεβαιότητα εν τέλει μεταφράζεται σε μια ύφεση, η οποία ως τώρα μας έχει στοιχίσει το αντίστοιχο κατ' εκτίμηση διακοσίων έως διακοσίων πενήντα θέσεων εργασίας. Αυτή είναι η μετατροπή των πόντων του ΑΕΠ σε απασχόληση και αυτό θέλω να το έχουμε υπ' όψιν μας, όχι τόσο πολύ για να κάνουμε κριτική οι μεν στους δε - αυτό νομίζω πως πραγματικά είναι το τελευταίο που απασχολεί την κοινωνία - αλλά για να καταλάβουμε ότι μετά το αίσιο τέλος της συμφωνίας, τη σύναψη, θα πρέπει να κάνουμε όλοι πολύ καλά τη δουλειά μας. Πρέπει να κάνουμε πολύ καλά τη δουλειά μας και εμείς οι Βουλευτές, άνδρες και γυναίκες, πρέπει να δουλεύουμε πολύ πιο εντατικά και ουσιαστικά καθώς και οι διδάσκοντες, οι δάσκαλοι σε όλες τις βαθμίδες, πρέπει να κάνουν καλύτερα τη δουλειά τους, και οι μαθητές και οι μαθήτριες, οι φοιτητές και οι φοιτήτριες και ο καθένας εκεί που βρίσκεται. Το λέω αυτό, διότι ούτε εμείς κάνουμε πολύ καλά τη δουλειά μας, όταν συζητάμε ένα πολύ σοβαρό θέμα - και μάλιστα σε ένα νομοσχέδιο, το οποίο έχουμε τη χαρά να το έχουμε υπερψηφίσει επί της αρχής - αλλά ούτε κάνουμε καλό και στην εκπαίδευση, όταν μέσα σε ένα τέτοιο νομοσχέδιο βάζουμε τρεις διευθετήσεις για την εκπαίδευση και τις ψηφίζουμε σήμερα, όταν αύριο έρχεται με το χαρακτήρα κατεπείγοντος και μέσα σε λίγες ώρες - δέκα, αν δεν κάνω λάθος - θα πάρουμε μεγάλες αποφάσεις για το θέμα της μέσης εκπαίδευσης. Καταλαβαίνω ότι ακούγεται λίγο παράλογο όταν συζητάμε για τη βία στον αθλητισμό κάποιος να μιλάει για την τράπεζα των θεμάτων, αλλά θα το κάνω για δύο λόγους. Πρώτον, γιατί είναι σημαντικές αυτές οι αλλαγές και δεύτερον, γιατί θέλω να καταλάβετε ότι είναι εξίσου παράλογο να φέρνουμε τέτοια θέματα μέσα σε ένα νομοσχέδιο για τη βία μέσα στα γήπεδα. Θα μιλήσω, λοιπόν, για την τράπεζα θεμάτων, για τη βάση του «9,5» και για τη μη δυνατότητα παράτασης σχολικού έτους. Η τράπεζα θεμάτων μπορεί να λειτούργησε καλά ή άσχημα, μπορεί να είχε προβλήματα. Πάει, όμως, να απαντήσει σε ένα πρόβλημα. Το πρόβλημα είναι ότι χρειάζονται διαφορετικής κατηγορίας - δυσκολίας θέματα. Αν τα θέματα είναι συστηματικά εύκολα, αδικούνται οι καλύτεροι και οι καλύτερες μαθητές και μαθήτριες. Αν είναι συστηματικά δύσκολα, πετάς απ' έξω τους υπόλοιπους. Χρειάζεται, λοιπόν, μια διαβαθμισμένη δεξαμενή, ώστε να μπορεί να ξέρει ο εκπαιδευτικός ότι θα έχει ένα ποσοστό δύσκολων, ένα λιγότερο δύσκολων και ένα ποσοστό ευκολότερων θεμάτων, μέσα στη λογική και της δημιουργίας ευκαιριών, αλλά και της αξιολόγησης της πραγματικής δυνατότητας των παιδιών. Η τράπεζα θεμάτων - με αλλαγές φαντάζομαι, βέβαια - θα μπορούσε να λειτουργήσει σαν ένα τέτοιο αποθετήριο κατάταξης θεμάτων. Το να φύγουν εντελώς τα θέματα αφήνει ένα τεράστιο πεδίο ανοικτό και δεν θα μιλήσω για αυθαιρεσία, γιατί είμαι και εγώ εκπαιδευτικός και πραγματικά καταλαβαίνω πόσο σκληρό είναι να κρίνεις έναν εκπαιδευτικό ότι αυθαιρετεί. Δίνει όμως - αν θέλετε να το πούμε αλλιώς - τα κίνητρα για την ελάσσονα προσπάθεια. Δίνει κίνητρα στον εκπαιδευτικό να βάζει πιο εύκολα θέματα, γιατί κάθε μέρα αντιμετωπίζει μια τάξη και γιατί - κακά τα ψέματα, δεν ξέρω αν το θυμόσαστε, κυρίες και κύριοι - η μάθηση είναι μια οδυνηρή διαδικασία. Υπάρχει η καλύτερη και η χειρότερη, υπάρχει η αφόρητη και η ανεκτή, αλλά δεν μαθαίνει κανείς και καμμία εύκολα. Είναι κάτι το οποίο υποφέρει κανείς για να το κάνει. Αυτός δεν είναι λόγος να μην το κάνει. Στην καθημερινή κρίση, λοιπόν, αντιμέτωπος και αντιμέτωπη με μια τάξη ο εκπαιδευτικός ή η εκπαιδευτικός είναι ευκολότερο και να βάζει ευκολότερα θέματα και να καλύπτει μικρότερη ύλη και να βαθμολογεί με μεγαλύτερη επιείκεια. Δεν κάνει καλό μακροχρόνια σε κανέναν αυτό και νομίζω ότι θα πρέπει αυτήν τη διάσταση να τη σκεφτούμε. Άρα ό,τι αλλαγές φέρνουμε στην εκπαίδευση - και ειδικά στη μέση εκπαίδευση, που είναι πιο σημαντική κατά τη γνώμη μου από τη βαθμίδα που υπηρετώ εγώ - πρέπει να την παίρνουμε με κριτήριο πώς θα γίνουμε καλύτεροι και καλύτερες και οι εκπαιδευτικοί και οι μαθητές. Όσον αφορά τη βάση του «9,5» έχει παρατηρηθεί ότι σε κάθε τάξη, όπου και αν βρίσκεται αυτή η τάξη, σε όποια βαθμίδα και να είναι, υπάρχει ένα ποσοστό ανθρώπων που θα κινείται κοντά στη βάση. Είναι οι άνθρωποι οι οποίοι δεν έχουν τη φιλοδοξία σε εκείνη τη συγκεκριμένη φάση της ζωής τους να προχωρήσουν - έχουν άλλα πράγματα που τους ενδιαφέρουν περισσότερο - και κάνουν την ελάχιστη τακτική προσπάθεια προκειμένου να μείνουν κοντά στη βάση. Επειδή πάντα θα υπάρχει αυτό και δεν έχει να κάνει ούτε με Δεξιά ούτε με Αριστερά, ούτε με πρόοδο, ούτε με συντήρηση, ούτε παγκοσμιοποίηση ούτε με τίποτα, όσο κατεβάζεις τη βάση, κατεβάζεις με το ασανσέρ αυτήν την κατηγορία. Δεν σας λέω να πας τη βάση στο «18» για να είναι και αυτοί άριστοι, αλλά πριν αρχίσουμε να κατεβάζουμε τη βάση, να σκεφτούμε τίνος τα συμφέροντα εξυπηρετούμε και τίνος όχι.
Δεν είναι εδώ ο κύριος Υπουργός.
Δεν με πειράζει.
Συνεχίστε, κυρία Λυμπεράκη. Αφικνείται ο κύριος Υπουργός. [[Θόρυβος στην Αίθουσα]] Ορίστε, ήρθε ο κύριος Υπουργός. Συνεχίστε κυρία Λυμπεράκη.
Ένα μικρό σχόλιο ήθελα να κάνω μόνο, γιατί ακούστηκε ένας προβληματισμός πολύ κομψά διατυπωμένος, κύριοι συνάδελφοι, για το θέμα της αναπλήρωσης των ωρών και των ημερών που χάνονται. Ο συνδυασμός του να μην μπορεί να παραταθεί το σχολικό έτος, του να κατεβαίνει η βάση για προαγωγή στην επόμενη τάξη και η κατάργηση μιας ακανθώδους τράπεζας θεμάτων, όλα μαζί σε συνδυασμό δίνουν ένα σήμα. Και για να σας το πω πιο λαϊκά, όπως ακούγεται και γράφεται τώρα τελευταία, το σήμα είναι: «Έλα μωρέ, δεν πειράζει. Εδώ ο κόσμος χάνεται, ας το σπρώξουμε». Πιστεύω πάρα πολύ στις δεύτερες, στις τρίτες, στις εκατοστές ευκαιρίες. Δεν είναι ότι θέλω να υπάρχουν φραγμοί στη μόρφωση των παιδιών. Θέλω όμως να καταλάβουμε πολύ καλά ότι η κάθε κίνηση που μπορεί να την κάνουμε με πρόθεση να διευκολύνουμε και να σπρώξουμε στην επόμενη βαθμίδα κάποιους ανθρώπους, πρέπει να την κάνουμε με τρόπο που πραγματικά να τους ενδυναμώνει. Να μην τους κάνει εξαρτημένους στην καλή διάθεση ή στις χαμηλές ποιοτικές προδιαγραφές του συστήματος. Κατά τη γνώμη μου η μη παράταση του σχολικού έτους είναι ένα εντελώς «βολεψίστικο» και συνδικαλιστικού αιτήματος υιοθέτηση. Όποιος δεν κάνει μάθημα, θα πρέπει να ξέρει ότι πρέπει να το κάνει το Δεκαπενταύγουστο. Δεν με νοιάζει πότε θα το κάνει. Εκτός και αν θεωρούμε ότι δεν χρειάζεται να γίνεται μάθημα. Σε αυτήν την περίπτωση όμως πρέπει να δικαιολογήσουμε γιατί έχουμε σχολεία. Συνεπώς θα ήθελα πάρα πολύ να μην υπήρχαν καθόλου θέματα εκπαίδευσης σε αυτό το νομοσχέδιο, το οποίο - επαναλαμβάνω - με χαρά το υπερψηφίσαμε επί της αρχής. Θα ήθελα πάρα πολύ, ακόμα και αν υπήρχαν αλλαγές, να μην ήταν στην κατεύθυνση της ήσσονος προσπάθειας και της έκπτωσης των κριτηρίων. Είμαι εκπαιδευτικός είκοσι πέντε χρόνια. Είμαι πενήντα έξι χρονών και είκοσι πέντε χρόνια κάνω αυτήν τη δουλειά. Θέλω να σας πω ότι όσο κατεβάζεις τις προδιαγραφές τόσο περισσότερο πατρονάρεις και τελικά δεν δημιουργείς σχέσεις εμπιστοσύνης προς τους πιο αδύναμους μαθητές και φοιτητές. Ως εκ τούτου, θα ήθελα, ακόμα κι αν έπρεπε να μπουν εδάφια για την εκπαίδευση, να είναι στο πνεύμα της μεγάλης προσπάθειας που πρέπει να κάνουμε όλοι και όλες από δω και μπρος και για πολύ καιρό ακόμα, έτσι ώστε να ορθοποδήσει ο τόπος μας. Εμείς στο Ποτάμι θα βοηθήσουμε προς αυτήν την κατεύθυνση. Ευχαριστώ.
Σας ευχαριστούμε, κυρία Λυμπεράκη. Κυρίες και κύριοι συνάδελφοι, το αυξημένο κύρος του ελληνικού Κοινοβουλίου και ο αναβαθμισμένος ρόλος του κατακτά όλο και περισσότερο τους νεότερους πολίτες της πατρίδας μας. Έτσι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και έξι εκπαιδευτικοί συνοδοί τους από το 2ο Δημοτικό Σχολείο Περάματος Ρεθύμνου και από το Ιδιωτικό Δημοτικό Σχολείο «Άξιον» Ξάνθης. Η Βουλή τούς καλωσορίζει. Σας ευχόμαστε υγεία και κάθε καλό. [[Χειροκροτήματα απ' όλες τις πτέρυγες της Βουλής]] Ο Κοινοβουλευτικός Εκπρόσωπος του Κομμουνιστικού Κόμματος Ελλάδας ο κ. Νίκος Καραθανασόπουλος, έχει τον λόγο.
Ευχαριστώ πολύ, κύριε Πρόεδρε. Σας είπαμε και χθες - και απευθύνομαι στα κυβερνητικά έδρανα - να αφήσετε τις μεγαλοστομίες. Και σήμερα, πάλι, ο Κοινοβουλευτικός Εκπρόσωπος ανέβηκε στο Βήμα και μίλησε λες και δεν έχει συμβεί τίποτα από χθες. Δεν μίλησε, όμως, για την ταμπακιέρα. Δεν μίλησε για την ουσία. Δεν μίλησε, δηλαδή, για το διαφαινόμενο αποτέλεσμα της διαπραγμάτευσης που, όπως δείχνουν όλα τα πράγματα, θα σημάνει αυτή η νέα συμφωνία ένα νέο μνημόνιο το οποίο θα περιλαμβάνει, βεβαίως, φορολογικά μέτρα, ενιαίο συντελεστή στο ΦΠΑ, άρα κάποια είδη πρώτης ανάγκης, βασικής ανάγκης για το λαό και την λαϊκή οικογένεια θα αυξηθούν. Δεν μίλησε για το ότι περιλαμβάνει νέα φορολογία στα λεγόμενα «ψηλά εισοδήματα», αυτές τις έκτακτες εισφορές που θα παραμείνουν όπως και από τις προηγούμενες κυβερνήσεις και θα περικόπτουν ακόμη περισσότερο το λαϊκό εισόδημα. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής, κ. ΔΕΣΠΟΙΝΑ ΧΑΡΑΛΑΜΠΙΔΟΥ]] Δεν μίλησε για το ότι ο ΕΝΦΙΑ θα παραμείνει και το 2015 και βλέπουμε αν το 2016 θα επιτρέψουν τα οικονομικά μεγέθη να αλλάξει. Δεν μίλησε για το συνταξιοδοτικό και το ασφαλιστικό, αυτό που ήταν «κόκκινη» γραμμή και που «δεν πρόκειται να πειραχτεί γιατί εμείς νομοθετούμε εδώ», όπως έλεγε η Κυβέρνηση πριν. Δεν μίλησε για το ότι θα αυξηθούν τα όρια συνταξιοδότησης, στα εξήντα δύο χρόνια για όλους υποχρεωτικά - τέρμα δηλαδή οι πρόωρες συνταξιοδοτήσεις - και τέλος πάντων ότι «θα φτιάξουμε ένα συνταξιοδοτικό που θα αντιμετωπίζει» λέει «το πρόβλημα της φτώχειας και της εξαθλίωσης για τις μεγάλες ηλικίες». Δηλαδή, γι' αυτό ήταν τα συνταξιοδοτικά; Για να μην πεθαίνει ο άλλος που θα είναι ηλικιωμένος από την πείνα; Και τότε γιατί δίνανε εισφορές; Μα, αυτή η λογική ήταν η λογική του Λοβέρδου, για παράδειγμα, με το νόμο που είχε βάλει, ότι το κράτος εγγυάται τι; Την κατώτερη εγγυημένη σύνταξη που προστατεύει τους υπερήλικες από τα προβλήματα της εξαθλίωσης, της φτώχειας. Αυτό λοιπόν θέλετε να ετοιμάσετε; Και τόσα χρόνια που δίνανε εισφορές οι εργαζόμενοι και οι αυτοαπασχολούμενοι; Τι; Πετάχτηκαν στο καλάθι, στο πιθάρι; Στο πιθάρι αυτό που χρηματοδότησε όλες τις προηγούμενες δεκαετίες την ανταγωνιστικότητα και την κερδοφορία των επιχειρηματικών ομίλων. Και γι' αυτά δεν λέτε κουβέντα. Δεν λέτε κουβέντα, για τα αποθεματικά των ασφαλιστικών ταμείων που τα έβαλαν στο χέρι μονοπωλιακοί όμιλοι. Δεν λέτε κουβέντα για τα αποθεματικά των ασφαλιστικών ταμείων που κουρεύτηκαν. Δεν λέτε κουβέντα για τα αποθεματικά των ασφαλιστικών ταμείων που κατατέθηκαν στην Τράπεζα της Ελλάδας με μηδενικά επιτόκια, τη στιγμή που ο πληθωρισμός στην Ελλάδα τρέχει με 25% και 30%. Και σήμερα λέτε ότι το μόνο που θα κάνει το συνταξιοδοτικό, το νέο συνταξιοδοτικό, το συνταξιοδοτικό της Αριστερής Κυβέρνησης, είναι να προστατεύει τον κόσμο από την εξαθλίωση - αυτό που έλεγαν και οι προηγούμενες κυβερνήσεις - και αυτό στο όνομα της βιωσιμότητας. Και οι προηγούμενες κυβερνήσεις στο όνομα της βιωσιμότητας έπαιρναν μέτρα μείωσης των συντάξεων, αύξησης των ορίων συνταξιοδότησης, περικοπής στις παροχές. Κι εσείς, λοιπόν, στο όνομα της βιωσιμότητας θα προχωρήσετε σε νέα αντιασφαλιστικά μέτρα. Το ίδιο και για τα εργασιακά. Δεν έχει σχέση - λέγατε - με την διαπραγμάτευση η επαναφορά των συλλογικών συμβάσεων και του κατώτερου μισθού, είναι δικό μας, εσωτερικό, ζήτημα. Και όμως το νομοσχέδιο που έχει έτοιμο ο Υπουργός Εσωτερικών, πετάγεται στο καλάθι των αχρήστων. Παραμένουν όλα τα μνημονιακά μέτρα, τα οποία ψήφισαν και αφορούν την αγορά εργασίας και λέτε ότι θα εξετάσετε το εργασιακό με βάση τις καλύτερες ευρωπαϊκές πρακτικές, έχοντας ως συνομιλητή και συμβουλάτορα το ILO, δηλαδή το Διεθνές Γραφείο Εργασίας, το οποίο γνωρίζει πάρα πολύ καλά τι συμβαίνει, όπως σας είπα και χθες, στη Μεγάλη Βρετανία για τις συμβάσεις μηδενικού χρόνου - όχι μιας μέρας, μηδενικού χρόνου - οι οποίες έχουν πολλαπλασιαστεί. Η Μεγάλη Βρετανία είναι εκτός Ευρωζώνης, δεν έχει μνημόνιο, δεν έχει τρόικα, δεν έχει υψηλό κρατικό χρέος. Όμως, η Μεγάλη Βρετανία, όπως και η Γερμανία, που το 30% των Γερμανών εργαζόμενων είναι στην προσωρινή απασχόληση και αμείβεται με 350 ευρώ, ένα πράγμα θέλουν: την θωράκιση της ανταγωνιστικότητας των επιχειρηματικών ομίλων και της κερδοφορίας. Και εσείς προσαρμόζετε τα νέα μέτρα για το εργασιακό σε αυτήν ακριβώς την κατεύθυνση, δηλαδή στο πώς θα υπάρξει ανταγωνιστικότητα στην οικονομία και κατ' επέκταση στο πώς θα θωρακιστεί η κερδοφορία των επιχειρηματικών ομίλων. Να, λοιπόν, που αυτές οι κόκκινες γραμμές, που λέγατε όλο το προηγούμενο διάστημα, ξεθώριασαν πολύ γρήγορα. Ούτε ροζ δεν είναι πλέον! Ούτε ροζ δεν είναι αυτές οι κόκκινες γραμμές! Και λέτε «αφήστε τους λεονταρισμούς, γιατί θα παρεμβαίνει ο εισαγγελέας και ήδη έχουμε στείλει πολλές υποθέσεις στους εισαγγελείς». Αυτά τα έκαναν και οι προηγούμενοι. Έστελναν και αυτοί υποθέσεις στους εισαγγελείς. Και δεν αποκλείεται να πιάσετε και κάποιον, κάποιο μεγάλο ψάρι να πάει στη φυλακή και να πληρώσει, στυλ Τσοχατζόπουλου στο πολιτικό χρήμα. Τώρα μπορεί να είναι κάποιος μεγάλος επιχειρηματίας. Δεν το αποκλείουμε εμείς ως ΚΚΕ. Εμείς λέμε βεβαίως να γίνει αυτό, αλλά δεν μπορεί να αποτελέσει το πρόσχημα για να αποδεχθεί ο λαός τα μέτρα «σφαγιασμού» στα εργασιακά και ασφαλιστικά του δικαιώματα, να αποδεχθεί το νέο μνημόνιο που ετοιμάζεστε να φέρετε. Σας το είχαμε θυμίσει όταν ήσασταν ακόμα στην Αντιπολίτευση. Όλη αυτή η συζήτηση περί διαφθοράς έχει και ιστορικά παραδείγματα. Δεν είσαστε οι πρώτοι. Έχετε το μεγάλο ιστορικό παράδειγμα της Ιταλίας στα τέλη της δεκαετίας του '80, όπου εκεί πέρα μπήκε ο εισαγγελέας για να καθαρίσει τη διαπλοκή ανάμεσα στη μαφία της Ιταλίας, Καμόρα και Κόζα Νόστρα, με το πολιτικό χρήμα. Και το αποτέλεσμα ποιο ήταν; Βεβαίως, ανασυντέθηκε το πολιτικό σκηνικό στην Ιταλία, έφυγαν τα σφυροδρέπανα, έπαψε η ύπαρξη του ιστορικού Κομμουνιστικού Κόμματος Ιταλίας και το αποτέλεσμα ήταν να βγει ο Μπερλουσκόνι και να κυριαρχήσει για μια εικοσαετία. Και όχι μόνο να κυριαρχήσει ο Μπερλουσκόνι για μια εικοσαετία αλλά το μαύρο πολιτικό χρήμα να συνεχίσει να υπάρχει και η μαφία να καθορίζει σημαντικές πλευρές της δραστηριότητας της οικονομικής και πολιτικής ζωής της Ιταλίας. Άρα, μια τρύπα στο νερό έγινε. Από αυτήν, λοιπόν, την άποψη εμείς το λέμε καθαρά: Πρέπει να είσαστε πολύ πιο μετρημένοι σε αυτά που κάνετε, γιατί με τις πράξεις σας θα μετατρέψετε σε τιμητές την Χρυσή Αυγή. Αποτελεί πρόκληση η πρόσκληση που πήρε επίσημα από την Κυβέρνηση να συμμετέχει στο Εθνικό Συμβούλιο Εξωτερικής Πολιτικής. Βεβαίως, εμείς ως ΚΚΕ θα συμμετέχουμε, αλλά είναι προκλητικό η ίδια η Κυβέρνηση να αμφισβητεί τον εγκληματικό χαρακτήρα της Χρυσής Αυγής και να την προσκαλεί στο Εθνικό Συμβούλιο Εξωτερικής Πολιτικής. Σας είχαμε πει, κύριε Υπουργέ, και χθες ότι κάνατε μερικά ανεπαρκή βήματα για να αντιμετωπίσετε το ζήτημα της βίας στο ποδόσφαιρο και της σύμφυσης που έχει το ποδόσφαιρο και ο αθλητισμός με τα οικονομικά συμφέροντα. Σας είπαμε ότι πρέπει να χτυπήσετε αυτήν τη Λερναία Ύδρα, αλλά έστω και τα όποια αποσπασματικά βήματα κάνετε, εμείς θα τα στηρίξουμε. Σας είχαμε ζητήσει να μην υποχωρήσετε στις πιέσεις και για το άρθρο 5 και για το άρθρο 15 και να το φέρετε όπως ήταν στην επιτροπή. Εσείς κάνατε υποχώρηση. Οι πιέσεις, όμως, συνεχίστηκαν. Και συνεχίστηκαν από αυτούς που λέτε «διεθνείς παράγοντες»,. Ποιοι είναι, αλήθεια, αυτοί οι διεθνείς παράγοντες, που είπε ο Κοινοβουλευτικός Εκπρόσωπος του ΣΥΡΙΖΑ ότι αναγνώρισαν το πρόβλημα; Ποιους κάναμε τιμητές δηλαδή; Αυτούς που τα σκάνδαλα της ΕΠΟ είναι πλημμελήματα μπροστά σε αυτά που κάνουν αυτοί. Μπροστά δηλαδή στα σκάνδαλα της UEFA και της FIFA τα σκάνδαλα της ΕΠΟ είναι πλημμελήματα, κύριε Πετράκο. Είναι πλημμελήματα, όχι γιατί η ΕΠΟ είναι καλύτερη αλλά γιατί η UEFA και η FIFA έχουν πολύ μεγαλύτερη αγορά και είναι πολύ μεγαλύτερα τα οικονομικά συμφέροντα. Βάζετε αυτούς τιμητές, που θα φέρουν την κάθαρση στο ελληνικό ποδόσφαιρο, την UEFA και τη FIFA, γιατί αυτοί νομοθετούν, όπως πάει το πράγμα. Τους κάνετε τιμητές, λοιπόν, και αυτούς που θα αντιμετωπίσουν τη βία στο ελληνικό ποδόσφαιρο. Ξεχνάτε τα υπόλοιπα παραδείγματα της βίας που γίνονται στο ευρωπαϊκό και διεθνές ποδόσφαιρο, γιατί ακριβώς υπάρχουν όλα αυτά που είπαμε πριν. Εμείς το λέμε καθαρά και σας το λέμε, κύριε Υπουργέ και τώρα, ότι κάναμε την υποχώρηση, γιατί ξέρουμε ότι κάθε σύγκρουση, μπορεί να οδηγήσει και σε συμβιβασμό, αλλά αυτό που κάνετε δεν είναι συμβιβασμός, είναι άτακτη υποχώρηση. Εμείς σας λέμε διατηρήστε το άρθρο 15, έτσι όπως το έχετε και τώρα και θα το ψηφίσουμε, παρότι δεν το ψηφίζουν οι υπόλοιποι, Νέα Δημοκρατία, οι ΑΝΕΛ και μια σειρά άλλοι. Εμείς θα σας στηρίξουμε στο άρθρο 15. Μην κάνετε τη νομοτεχνική βελτίωση αφαιρώντας τις δύο λέξεις «εσωτερικές υποθέσεις», παρότι δεν μας ικανοποιεί. Μην πάτε, όμως, όπως σας πρότεινε ο Κοινοβουλευτικός Εκπρόσωπος να φέρετε τη νομοτεχνική βελτίωση, να αφαιρέσετε αυτές τις δύο λέξεις. Να μην το κάνετε, γιατί τότε θα φαίνεται ότι συμφωνείτε με τη Νέα Δημοκρατία, τους Ανεξάρτητους Έλληνες και θα ψηφίσετε μαζί αυτό που λέει η UEFA και η FIFA. Αυτό θα κάνετε, κύριε Υπουργέ και σας το λέμε, μην το κάνετε, γιατί αφήστε την ουσία και δείτε τον τύπο. Αυτό θα υπάρξει μετά. Κι εμείς σας λέμε ακόμα και τώρα, μην κάνετε αυτό το βήμα. Θα το ψηφίσουμε ως ΚΚΕ το άρθρο 15, αλλά αν το κάνετε αυτό το βήμα, κύριε Υπουργέ, είμαστε ξεκάθαροι ότι εμείς δεν πρόκειται να ψηφίσουμε. Ούτε καν «παρών» δεν θα ψηφίσουμε. Θα καταψηφίσουμε, γιατί ακριβώς δίνετε τελείως διαφορετική νοηματοδότηση. Απ' αυτήν την άποψη - τελειώνω με αυτό, κυρία Πρόεδρε και με συγχωρείτε για την καθυστέρηση - θα αποδειχθεί πολύ γρήγορα ότι αυτό που λέγατε «πρώτη φορά Αριστερά», δεν μας εξηγήσατε αν είναι μπαίνοντας αριστερά ή βγαίνοντας αριστερά. Ευχαριστώ πολύ.
Θα ήθελα ένα λεπτό τον λόγο επί προσωπικού.
Δεν κρίνω ότι υπάρχει προσωπικό.
Όταν μας λέει εγκληματική οργάνωση και είμαι μόνο εγώ εδώ, θέλω τον λόγο να απαντήσω επί προσωπικού.
Τον λόγο έχει ο κ. Νικόλαος Μαυραγάνης, Κοινοβουλευτικός Εκπρόσωπος των ΑΝΕΛ, για οκτώ λεπτά.
Ευχαριστώ, κυρία Πρόεδρε. Κυρίες και κύριοι Υπουργοί, κυρίες και κύριοι συνάδελφοι, είναι προφανές ότι κάποιοι μέσα σ' αυτήν την Αίθουσα αδημονούν, όχι για τους λόγους που αδημονεί βεβαίως ο λαός, αλλά για να δουν ποια θα είναι η έκβαση των διαπραγματεύσεων και σε ένα νομοσχέδιο για τον αθλητισμό, αναφέρονται σε αυτό επί μακρόν. Αφιερώνουν το 90% του λόγου τους σ' αυτό και το 10% για το επίμαχο νομοσχέδιο. Αδημονούν κυρίως για την πολιτική τους ύπαρξη και το εξ αντιδιαστολής συμπέρασμα, το οποίο θα εξαχθεί σε περίπτωση επιτυχούς έκβασης της διαπραγμάτευσης για την ελλιπή μαχητικότητα που επέδειξαν τα προηγούμενα χρόνια. Είναι προφανές ότι το μήνυμα και η εντολή που εδόθη σε αυτήν την κυβέρνηση εθνικού σκοπού ήταν να αλλάξει το μείγμα πολιτικής, με κατεύθυνση τον άνθρωπο και την παραγωγική ανασυγκρότηση της χώρας. Είναι προφανές ότι δεν άντεχε άλλο ο κόσμος και η κοινωνία. Και είναι ακόμα προφανές ότι καμμία εμμονή δεν είχε κανείς από εμάς απέναντι σε ταμπέλες του μνημονίου, αλλά σε αυτήν καθ' αυτήν την πολιτική και την ουσία του πράγματος που ακριβώς υπήρχε πίσω από την ταμπέλα. Ήμασταν υποχρεωμένοι να αλλάξουμε αυτήν την πολιτική και με αυτήν την εντολή νομίζω ότι το οικονομικό επιτελείο και όχι μόνο της κυβέρνησης εθνικού σκοπού επιτελεί το χρέος του και οσονούπω θα υπάρξουν τα ανάλογα αποτελέσματα. Κρίσιμο στοιχείο για το συμπέρασμα του θετικού ή του αρνητικού πρόσημου οποιασδήποτε συμφωνίας θα αποτελέσει σαφώς το περιθώριο παραγωγικής ανασυγκρότησης της χώρας και η διάταξη και ανακατεύθυνση της πολιτικής προς τον ανθρωπισμό. Περνάμε τώρα στο νομοσχέδιο. Στο πλαίσιο αυτό και στο πλαίσιο βεβαίως ειδικότερα που κάποια εξωτερικά φόρα προσπαθούν να διαφεντέψουν το εσωτερικό πολιτικό, κοινωνικό και οικονομικό γίγνεσθαι της χώρας, υφίσταται και επιλύεται ή προσπαθεί να επιλυθεί με το εν λόγω νομοσχέδιο και αυτή η πρόκληση. Όσον αφορά την UEFA και τη FIFA, προφανώς στο επίπεδο που αυτoοργανώνουν ένα άθλημα έχουν τη δικαιοδοσία επί του αθλήματος αυτού, διακριτά όμως και σεβόμενες, όμως, την εθνική κυριαρχία της χώρας, οποιασδήποτε χώρας, είτε λέγεται Ελλάδα είτε Ιταλία είτε οποιαδήποτε άλλη. Σαφώς, διακόσιες πέντε χώρες έχουν συνυπογράψει κάποιες αρχές διοργάνωσης του αθλήματος του ποδοσφαίρου και σαφώς αυτό πρέπει να το λάβουμε υπ' όψιν μας και να κάνουμε κάποιες προσαρμογές, αλλά όχι μέχρι του σημείου εκείνου που να θίγεται η εθνική κυριαρχία της χώρας, η αρχή της λαϊκής κυριαρχίας και οπωσδήποτε η διάκριση των εξουσιών. Με αυτήν τη συλλογιστική, δεν μπορούμε παρά να αναγνωρίσουμε τη θετική κατεύθυνση επί της αρχής του νομοθετήματος αυτού. Διότι είναι προφανές ότι το πρόβλημα στην ελληνική κοινωνία δεν δημιουργήθηκε αυτοστιγμεί, δεν δημιουργήθηκε εξ ουρανού, αλλά κάποιοι στο εσωτερικό της χώρας εδώ και πάρα πολλά χρόνια αφαίμαξαν την κοινωνία, τους οικονομικούς και πολιτικούς της πόρους. Ένα εκ των οχημάτων που χρησιμοποίησαν ήταν και ο αθλητισμός. Και από εκεί που ο αθλητισμός εξ ορισμού έπρεπε να παιδαγωγεί και να τείνει προς την εξισορρόπηση κάθε ανθρώπου, δι' αυτού δημιουργήθηκαν κυκλώματα, κύτταρα, ανομίας και εκμετάλλευσης της κοινωνίας και παράσυρσής της προς το ένα ή το άλλο μέρος με τη δημιουργία στρατών - το ξέρετε πολύ καλά - μέσα από τις διάφορες λέσχες ή κλαμπ φιλάθλων, που κάθε άλλο παρά ήταν, τουλάχιστον σε επίπεδο ηγετικό, άδολα, αλλά κατά κύριο λόγο και με πρόσχημα τα «συμφέροντα» των αθλητικών σωματείων, άγονταν και φέρονταν από τους προέδρους αυτών προς όφελος επιχειρηματικών και όχι αθλητικών συμφερόντων. Άρα, αποτελεί σαφές πρόταγμα, στο βαθμό που η ελληνική πολιτεία έχει αποφασίσει υπό τη διοίκηση αυτής της Κυβέρνησης εθνικού σκοπού, να βάλει μια τάξη και να δώσει ένα διαφορετικό πρόσημο, και η ρύθμιση προς άλλη κατεύθυνση του αθλητισμού και, ειδικότερα, του επαγγελματικού αθλητισμού, όπου υπάρχουν και τα μεγαλύτερα προβλήματα. Με τα δεδομένα αυτά, οι ρυθμίσεις για το θέμα της βίας με την ταυτοποίηση, το ηλεκτρονικό εισιτήριο και τις λέσχες φιλάθλων είναι απολύτως στον ορθό δρόμο. Μάλιστα, αν η ελληνική πολιτεία και ο Υπουργός δεν προέβαιναν και δεν έπαιρναν αυτήν τη νομοθετική πρωτοβουλία, τότε θα μπορούσε αυτό το έλλειμμα να αποτελέσει ψόγο. Είναι πρόδηλο πως κάποιοι από εμάς βαθιά μέσα στη συνείδησή τους πιστεύουν ότι ακόμη και αυτές οι παρεμβάσεις της FIFA και της UEFA παραβιάζουν εν πολλοίς αυτές τις αρχές, που πρωθύστερα ανέφερα. Κύριε Υπουργέ, κατανοώ απόλυτα την πίεση που δέχεστε ως άνθρωπος προς άνθρωπο και θα σας πω ότι είμαι μαζί σας 100%. Από την άλλη πλευρά, βλέπω ένα πολιτικό momentum αυτήν τη στιγμή, εις το οποίο η ελληνική Κυβέρνηση προσπαθεί να πετύχει ένα μεγάλο σκοπό. Ξέρετε πολύ καλά ότι τα συμφέροντα που αντιμαχόμεθα αυτήν τη στιγμή, έξω και μέσα, έχουν ως μέρος τους, σαφώς και ορισμένα κλαμπ και μέρος των κλαμπ αυτών είναι κι αυτά που θίγετε. Κατανοείτε, λοιπόν ότι όποιος ελιγμός πρέπει, έστω, να γίνει σε αυτή τη φάση, είναι ελιγμός που όλοι μας, αν τον κάνουμε, θα τον κάνουμε για λόγους διπλωματίας. Και σταματώ εκεί, ως προς αυτό. Ως προς το άρθρο 5, ήθελα να κάνω μία ειδική αναφορά. Κυκλοφορεί η άποψη ότι θα πρέπει οπωσδήποτε να υπαναχωρήσει ο Υπουργός ως προς το νομοθέτημα αυτό και εν πάση περιπτώσει, η νομοθετική πρωτοβουλία να προσαρμοστεί στις βουλές της UEFA, αν είναι αυτές. Εν πάση περιπτώσει, υπάρχει ένα έγγραφο, το έχουμε δει όλοι μας, δεν ξέρουμε πότε ακριβώς στάλθηκε ή πότε ακριβώς ήρθε στα χέρια μας και δεν ξέρουμε την ακριβή μετάφραση. Δεν είναι δυνατόν, όμως, στα όρια της ελληνικής επικράτειας και στο επίπεδο δράσης της νομοθετικής και εκτελεστικής εξουσίας, αλλά και της δικαστικής εξουσίας και υπό το πρίσμα της αρχής του φυσικού δικαστού, που και σε αυτήν την ίδια την ΕΣΔΑ ακόμα κατοχυρώνεται, κάποιο άλλο φόρουμ του ευρωπαϊκού ή του διεθνούς στερεώματος να παρεμβαίνει, καταρρίπτοντας αυτές τις αρχές. Θεωρώ ότι στο άρθρο 5 δεν πρέπει να γίνει καμμία απολύτως υποχώρηση και είναι θέμα αξιακό και αρχής. Στο άρθρο 15, ναι, να γίνει κάποια προσαρμογή, για τους λόγους που είπα πριν. Το άρθρο 5, όμως, είναι ένα ορθότατο άρθρο. Καταλαβαίνουμε οπωσδήποτε όλοι μας ότι οι ανομίες του παρελθόντος θέλουν να σκεπαστούν, θέλουν να διαχειριστούν με έναν τρόπο ευνοϊκό από τα κέντρα αυτά, είτε βρίσκονται στο εσωτερικό είτε βρίσκονται στο εξωτερικό. Και βέβαια, για να το πετύχουν αυτό, θα πρέπει να έχουν μία αυτορρυθμιζόμενη δικαστική εξουσία προς αυτήν την κατεύθυνση, που θα θάλπει τα προβλήματα και δεν θα τα επιλύει. Άρα, λοιπόν, αν, κύριοι, όλοι μας μέσα σε αυτήν την Αίθουσα έχουμε κάτι αρνητικό να πούμε και έναν ψόγο, παραδείγματος χάριν για το στοιχηματισμό, που έχει διαλύσει τα ομαδικά, αλλά και τα ατομικά αθλήματα και τα έχει κάνει ουσιαστικά ένα κύκλωμα και έναν κόλπο για να βγάζουν χρήματα κάποιοι «αφέντες», πρόεδροι σωματείων, που καμμία σχέση δεν έχουν με τον αθλητισμό και το κοινωνικό διακύβευμα αυτού, τότε στο άρθρο 5 δεν πρέπει να κάνουμε πίσω. Μία λέξη μόνο για την παιδεία, εφόσον αύριο, εξειδικευμένα και καθ' όλη την ημέρα θα ασχοληθούμε με αυτή. Πολύς λόγος γίνεται για τη μείωση του μέσου όρου των βαθμών στο «9,5». Είναι προφανές ότι κάποιοι δεν είχαν πληροφορηθεί ότι τα προηγούμενα χρόνια ίσχυε, για τα περισσότερα μαθήματα πλην δύο, το «8». Επίσης, κάποιοι δεν είχαν πληροφορηθεί ότι ίσχυε και συνυπολογιζόταν στο μέσο όρο και η προφορική βαθμολογία. Άρα, λοιπόν, εδώ σαφώς υπάρχει μία κλήση προς αυστηροποίηση.
Σας παρακαλώ πολύ, κύριοι και κυρίες, στα δεξιά, ορεινά έδρανα - όπως εγώ τα βλέπω - μπορείτε να μην κάνετε τόση φασαρία; Κύριε Γιακουμάτο, είστε και επικεφαλής εκεί.
Βεβαίως, κυρία Πρόεδρε.
Ευχαριστώ.
Μπορείτε να πείτε κάτι για το χρόνο του ομιλητή;
Ναι. Αυτό θα έλεγα. Κύριε Μαυραγάνη, σας παρακαλώ ολοκληρώστε.
Μάλιστα. Ολοκληρώνω σε μισό λεπτό. Επομένως, το νομοθέτημα αυτό είναι προς τη σωστή κατεύθυνση. Γιατί δεν δημιουργεί υπερβολική ελάφρυνση των καθηκόντων των μαθητών, από τη μία πλευρά, αλλά από την άλλη λαμβάνει υπ' όψιν του, οπωσδήποτε, τις ιδιαίτερες συγκυρίες που αυτήν τη στιγμή βιώνει η κοινωνία και τη δυσκολία με την οποία αντεπεξέρχεται ακόμα και στα καθήκοντά του ο γονιός, σε σχέση με την παιδεία, για το παιδί του το ίδιο. Με αυτά τα λόγια νομίζω ότι σηματοδοτούμε ότι υπερψηφίζουμε το επίμαχο νομοσχέδιο, με μία επιφύλαξη για νομοτεχνική βελτίωση στο άρθρο 15 και συγχαίρουμε τον Υπουργό για την πρωτοβουλία.
Ευχαριστούμε τον κ. Μαυραγάνη. Τον λόγο έχει ο Κοινοβουλευτικός Εκπρόσωπος του ΠΑΣΟΚ κ. Ιωάννης Κουτσούκος, για οκτώ λεπτά. [[Θόρυβος στην Αίθουσα]] Και θα παρακαλέσω ξανά, κύριοι συνάδελφοι, να κάνετε ησυχία. Κύριε Στυλιανίδη, λίγο πιο ήσυχα σας παρακαλώ!
Ορίστε, κύριε Κουτσούκο, έχετε τον λόγο. Μπορείτε να ξεκινήσετε.
Ευχαριστώ, κυρία Πρόεδρε. Ακούστε, κύριοι συνάδελφοι, τι συμβαίνει. Ψηφίσαμε επί της αρχής ένα νομοσχέδιο για την καταπολέμηση της βίας στον αθλητισμό με μεγάλη κοινοβουλευτική πλειοψηφία. Αυτό δείχνει ότι υπάρχει μια συναίνεση του Σώματος και των πολιτικών δυνάμεων σε μια πρωτοβουλία της Κυβέρνησης για την αντιμετώπιση της βίας, η οποία έχει τα χαρακτηριστικά που όλοι γνωρίζουμε. Για τον λόγο αυτό στηρίζουμε την πρωτοβουλία του κυρίου Υπουργού ο οποίος, παρά τις πιρουέτες του, έχει συμπεριλάβει στο νομοσχέδιο ορισμένες διατάξεις για τις οποίες τοποθετηθήκαμε αναλυτικά και εγώ χθες και η κ. Χριστοφιλοπούλου και έχουμε κρίνει και τον θετικό τους χαρακτήρα και έχουμε κρατήσει και επιφυλάξεις. Θα δούμε μέχρι τέλους τις διατυπώσεις του για να καθορίσουμε και την ψήφο μας. Διότι περιμένουμε ορισμένες νομοτεχνικές βελτιώσεις - όπως τον κάλεσε άλλωστε ο κ. Πετράκος - να κάνει. Κοιτάξτε τώρα να δείτε τι γίνεται. Αυτό το νομοσχέδιο δεν προσφέρεται για αντιμνημονιακό πόλεμο, δηλαδή για εσωκομματική συσπείρωση του ΣΥΡΙΖΑ εν όψει των εξελίξεων. Μόνο ο κ. Πετράκος είδε τη μάχη κατά των συμφερόντων. Ποιων συμφερόντων; Έχουμε ένα σύστημα που κάνει κουμάντο στο ποδόσφαιρο και αυτό θα εξακολουθήσει να κάνει. Και κάνει η πολιτεία μια προσπάθεια να βάλει τάξη, όπως έκαναν και οι νεοφιλελεύθεροι στην Αγγλία επί Θάτσερ. Σας το είπα χθες. Λοιπόν, αν και δεν προσφέρεται γι' αυτό το νομοσχέδιο και εν όψει εξελίξεων, έγινε πάλι μια προσπάθεια εσωκομματικής συσπείρωσης. Γιατί, αγαπητοί συνάδελφοι, σήμερα είναι Τετάρτη και - όπως είπα χθες - ξεκινάμε από τη Δευτέρα με ένα κλίμα πολεμικό, το γνωστό non paper του Μαξίμου για τον λόγο που δεν μπορούμε να βρούμε συμφωνία επειδή διαφωνούν οι Θεσμοί…
Κύριε Κουτσούκο, σας παρακαλώ σταματήστε. Κύριε Μιχελογιαννάκη, σας παρακαλώ πάρα πολύ. Δεν μπορεί να γίνεται αυτό. Λίγο πιο σιγά παρακαλώ. Όποιος θέλει, μπορεί να βγει έξω να μιλήσει. Συνεχίστε, κύριε συνάδελφε.
Ξεκινήσαμε, λοιπόν, με ένα πολεμικό non paper το οποίο έλεγε τα αυτονόητα, ότι οι Θεσμοί, δηλαδή το ΔΝΤ, η Ευρωπαϊκή Επιτροπή και η Ευρωπαϊκή Κεντρική Τράπεζα έχουν αποκλίνουσες απόψεις σε πολλά σημεία - το ξέραμε, ο κόσμος το έχει τούμπανο και εσείς κρυφό καμάρι, θα έλεγα, σύμφωνα με μια λαϊκή παροιμία - για να φτάσουμε χθες στο κοινό ανακοινωθέν Τσίπρα - Γιούνκερ που σηματοδοτεί μία συμφωνία. Και δήλωσα χθες, παίρνοντας τον λόγο για μια σύντομη παρέμβαση, ότι καλώς να έρθει αυτή η συμφωνία, και θα τοποθετηθούμε επί της ουσίας όταν και όποτε έρθει. Γιατί ακούω και διάφορους Βουλευτές του ΣΥΡΙΖΑ να αρθρογραφούν στα διάφορα μέσα μαζικής ενημέρωσης ότι δεν επίκειται καμμία συμφωνία. Εν πάση περιπτώσει, αγαπητοί συνάδελφοι, είναι αντιμνημονιακά τα μέτρα τα οποία συμπεριλαμβάνει αυτή η συμφωνία όπως περιληπτικά αναφέρονται στο κοινό ανακοινωθέν και μαθαίνουμε αναλυτικά από διάφορες δημοσιογραφικές πληροφορίες; Δηλαδή, είναι αντιμνημονιακή πολιτική να παραμείνει ο ΕΝΦΙΑ, να μπει έκτακτη εισφορά, να υπάρξει ενιαίος συντελεστής του ΦΠΑ; Ξέρετε τι σημαίνει ενιαίος συντελεστής ΦΠΑ; Για να έχουμε το ίδιο δημοσιονομικό αποτέλεσμα κάποιοι συντελεστές θα ανέβουν και κάποιοι θα κατέβουν. Θα δούμε ποιοι είναι αυτοί που θα ανέβουν και ποιοι αυτοί που θα κατέβουν. Είναι αντιμνημονιακή πολιτική να ξαναβάλουμε φόρο στα ΙΧ πολυτελείας πάνω από 2.000 κυβικά, για τα οποία μας λέγατε όσα μας λέγατε; Είναι αντιμνημονιακή πολιτική το να αντιμετωπίσουμε το θέμα των πρόωρων συνταξιοδοτήσεων; Είναι αντιμνημονιακή πολιτική ο φόρος διαμονής, ο φόρος στα εστιατόρια και στα κλαμπ; Είναι αντιμνημονιακή πολιτική να βάλουμε προσαύξηση στο φόρο πολυτελείας στα νησιά; Αλήθεια, τον κ. Καμμένο που σας έχει πει για την ελεύθερη ζώνη στα νησιά τον έχετε ρωτήσει; Είναι αντιμνημονιακή πολιτική το πλαστικό χρήμα, οι ιδιωτικοποιήσεις; Όχι, είναι μέτρα τα οποία ενδεχομένως έχει ανάγκη η χώρα, γιατί από την ώρα που προκηρύχθηκαν εκλογές μέχρι τώρα έχει μεγαλώσει το δημοσιονομικό κενό και σας θυμίζω ότι η διαφωνία μας με την τρόικα - θεσμοί λέγονται τώρα - ήταν για 2,5 δισεκατομμύρια και τώρα θα φέρετε μέτρα από 4,5 έως 6 δισεκατομμύρια. Θα τα αποτιμήσουμε και θα μας τα πείτε και εσείς αναλυτικά πόσο είναι. Αυτά, κυρίες και κύριοι συνάδελφοι, δεν συνιστούν τον πυρήνα μιας προοδευτικής πολιτικής για την οποία πήρατε εντολή από το λαό, πολύ δε περισσότερο που εμφανίζεται μία προϊούσα συντηρητικοποίηση σε ό,τι αφορά τις θεσμικές παρεμβάσεις του ΣΥΡΙΖΑ. Εντάξει, στα οικονομικά υπάρχουν δουλείες, υπάρχουν περιορισμοί, στο θεσμικό μέρος της πολιτικής σας τι σας εμποδίζει; Δηλαδή, αυτή η κατρακύλα εδώ στο Κοινοβούλιο με τις τροπολογίες, με τις πράξεις νομοθετικού περιεχομένου, είναι προοδευτική πολιτική; Αυτή η οικογενειοκρατία, την οποία δεν κατάλαβα γιατί ανέλαβε να υπερασπίσει νωρίτερα ο κ. Κοντονής.
Εγώ; Ποπολάρος είμαι.
Ο κ. Κοντονής είναι ένας λαϊκός άνθρωπος από τη Ζάκυνθο. Δεν ξέρω αν η οικογένειά του ήταν στο «Libro d' Oro».
Όχι, ποπολάρος είμαι.
Δεν κατάλαβα γιατί υπερασπίζει την οικογενειοκρατία. Τουλάχιστον κάνετε εσωτερική αξιολόγηση μέσα στο ΣΥΡΙΖΑ; Μόνο οι γυναίκες και οι συμβίες των Υπουργών και των στελεχών είναι οι καλύτερες για να στελεχώσουν τις δημόσιες θέσεις; Τίποτα απ' αυτά, αγαπητοί συνάδελφοι, δεν είναι προοδευτική πολιτική. Προφανώς και θα περιμένουμε να κλείσει ο κύκλος της οικονομικής αβεβαιότητας, γιατί η χώρα μας αυτήν τη στιγμή έχει πληρώσει με διαρροή 36 δισεκατομμυρίων καταθέσεων την αβεβαιότητα, έχει πληρώσει με αύξηση της ανεργίας και με αύξηση της ύφεσης. Θα περιμένουμε να κλείσει αυτός ο φαύλος κύκλος και θα τοποθετηθούμε επί της ουσίας, όχι λαϊκίζοντας και προκαλώντας, γιατί πιστεύουμε ότι το συμφέρον της χώρας είναι να έχουμε εδώ μία συμφωνία που, όπως σας είπαμε στις 25 Γενάρη, ελπίζουμε να είναι καλύτερη απ' αυτήν που εμείς διαπραγματευόμαστε με τις δικές μας κόκκινες γραμμές, οι οποίες είναι πολύ καθαρές. Θα σας παραπέμψω στις ανακοινώσεις του ΠΑΣΟΚ, για να δούμε αν τις έχετε τηρήσει, γιατί φοβάμαι ότι σε ορισμένα ζητήματα λόγω της αστοχίας της διαπραγμάτευσης ανοίγατε δευτερεύοντα ζητήματα και από την πίσω πόρτα βάζετε τα κυρίαρχα, όπως για παράδειγμα είναι στο θέμα των συντάξεων. Έρχομαι στο νομοσχέδιο. Έχουμε μία ευκαιρία σήμερα, αγαπητές και αγαπητοί συνάδελφοι, να υπάρξει μία συνεννόηση, μία συναίνεση. Θα περιμένουμε τις τελικές διατυπώσεις του κυρίου Υπουργού, για να καθορίσουμε και την ψήφο μας. Πάντως, όπως σας είπαμε, είμαστε εκείνοι που θεωρούμε ότι ναι, η πολιτεία πρέπει να παρέμβει, για να μπει τάξη σ' αυτόν το σκληρό ανταγωνισμό των μεγάλων συμφερόντων που έχουν επενδύσει στον επαγγελματικό αθλητισμό και δηλητηριάζουν την κοινωνία και μεταδίδουν τη βία εκεί που υπάρχει ο υγιής ανταγωνισμός, στο ερασιτεχνικό ποδόσφαιρο, στα ερασιτεχνικά σωματεία και καλλιεργούν πρότυπα που πρέπει να τα καταδικάσουμε συμβολικά ως πολιτικό σύστημα, ως Βουλή και να πάρουμε τις σχετικές αποφάσεις για τις τιμωρίες και τις θεσμικές αλλαγές που είναι απαραίτητες και τους ελέγχους που πρέπει να γίνουν. Σας είπα μερικά παραδείγματα χθες για το τι μπορεί να κάνει το Υπουργείο Οικονομικών, τι μπορεί να κάνει το Υπουργείο Ανάπτυξης, πώς δηλαδή αυτοί οι έλεγχοί του συνδέονται με το ν. 2190, τα αρνητικά μετοχικά κεφάλαια, τη διακίνηση του «μαύρου» χρήματος. Εμπρός, λοιπόν, προχωρήστε, είμαστε εδώ, και θα σας στηρίξουμε. Ευχαριστώ.
Ευχαριστούμε τον κ. Κουτσούκο.
Είναι 14.30΄ η ώρα.
Δεν κατάλαβα, κύριε Γιακουμάτο;
Το ρολόι κοιτάζω.
Το ξέρω, τη βλέπω την ώρα. Είναι, μάλιστα, 14.35΄.
Είχατε πει για τις 14.00΄ και είναι 14.30΄. Τι ακριβώς δεν καταλάβατε;
Θα δώσουμε τον λόγο για δύο λεπτά σε όσους εισηγητές θέλουν να κάνουν μία παρέμβαση. Επίσης, έχει ζητήσει τον λόγο και ο κ. Πετράκος για τριτολογία. Κύριε Πετράκο, τρία λεπτά δικαιούστε.
Θα μιλήσω και εγώ, κυρία Πρόεδρε.
Ωραία, θα ξεκινήσει ο κ. Πετράκος και παρακαλώ όσοι εισηγητές θέλουν να μιλήσουν να ενημερώσουν το Προεδρείο. Κύριε Πετράκο, έχετε τον λόγο για τρία λεπτά.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, πραγματικά πάει πολύ και είναι προκλητικό ο Κοινοβουλευτικός Εκπρόσωπος της Νέας Δημοκρατίας και πρώην Υπουργός Εργασίας να έρχεται εδώ και να χύνει δάκρυα για την άσχημη κατάσταση στην οποία έχει περιέλθει ο ιδιωτικός τομέας. Πρώτον, δεν γνωρίζει ο πρώην Υπουργός ότι με τις πολιτικές που άσκησε ο ίδιος και οι προκάτοχοί του μνημονιακοί Υπουργοί δημιούργησαν ένα εκατομμύριο επιπλέον ανέργους στον ιδιωτικό τομέα; Το γνωρίζει φυσικά. Το αποκρύβει, όμως, από τη Βουλή. Δεύτερον, δεν γνωρίζει ο ίδιος ότι έκλεισαν χιλιάδες μικρομεσαίες επιχειρήσεις και απολύθηκε κόσμος; Αυτή ήταν η πολιτική τους στον ιδιωτικό τομέα. Δεν γνωρίζει την ίδια την έρευνα της ΓΣΕΕ στις 20-10-2014- δεν κυριαρχεί εκεί ο ΣΥΡΙΖΑ - η οποία λέει ότι τα μνημόνια διέλυσαν τις εργασιακές σχέσεις, ότι η μερική απασχόληση και η εκ περιτροπής εργασία κυριαρχούν στην αγορά εργασίας, ότι από το 2009 η εκ περιτροπής εργασίας έχει αυξηθεί κατά 73% και ότι η πλήρης απορρύθμιση των εργασιακών σχέσεων είναι παρούσα; Δεν θυμάται, αλήθεια, ότι είχε συμφωνήσει για ένα νέο εργατικό κώδικα στον οποίο θα καθιερωθεί νέο μοντέλο εργασίας και στον οποίο δεσπόζουσα θέση θα έχουν οι εταιρείες προσωρινής απασχόλησης κ.λπ.; Πρώτον, για μας, όπως τονίστηκε και σήμερα από τον κυβερνητικό εκπρόσωπο, οι κόκκινες γραμμές μας παραμένουν και στα εργασιακά και στα ασφαλιστικά. Δεν πρόκειται να κάνουμε βήμα πίσω. Δεύτερον, για τον κ. Καραθανασόπουλο θα πω το εξής. Η ελληνική Κυβέρνηση νομοθετεί και θα νομοθετεί στον αθλητισμό. Κανένας άλλος δεν νομοθετεί. Η Βουλή νομοθετεί. Τρίτον, επειδή υπήρξαν και πολλά δάκρυα ότι ο ΣΥΡΙΖΑ είναι υπέρ της ήσσονος προσπάθειας με την κατάργηση της Τράπεζας Θεμάτων, θέλω να θυμίσω στους συναδέλφους - και βάζω και ονομαστική ψηφοφορία - οι οποίοι διαφωνούν με αυτό, το εξής: Δεν θυμούνται πέρυσι - το είχαμε καταγγείλει εδώ στη Βουλή με επίκαιρη ερώτηση - ότι σε ιδιωτικό σχολείο είχε γραφτεί ότι γράφουν Μαθηματικά και έγραψαν Θρησκευτικά, για να πάρουν τα θέματα και να τους τα λύσουν; Δεν ξέρουν τα σκάνδαλα που είχαν προκύψει; Δεν γνωρίζουν ότι η Τράπεζα Θεμάτων ήταν κουρευτική μηχανή για να αποψιλωθεί το λύκειο από μαθητές; Δεν γνωρίζουν, αλήθεια, ποιος είναι ο ρόλος της Τράπεζας Θεμάτων; Αγνοούν αυτό που ξέρουμε εμείς που έχουμε θητεύσει ως εκπαιδευτικοί στο δημόσιο σχολείο, ότι ο καθηγητής και ο δάσκαλος, εκτός από μαθηματικός, φυσικός ή φιλόλογος ουσιαστικά είναι και ψυχολόγος, γνωρίζει το κάθε παιδί και ότι πρέπει να είναι και αναβαθμισμένος ο ρόλος του; Όμως η λογική τους είναι υπέρ της αριστοκρατικής παιδείας. Η αριστοκρατική παιδεία, όμως, έχει κλείσει πολλά χρόνια. Εμείς είμαστε υπέρ του ενιαίου δημόσιου δωδεκάχρονου σχολείου για όλους τους μαθητές, για να μπορούν πραγματικά να προκόψουν και όχι υπέρ τραπεζών θεμάτων που έχουν σκοπό να αποψιλώσουν το λύκειο από τους μαθητές.
Ευχαριστούμε τον κ. Πετράκο. Από τους εισηγητές η κ. Δριτσέλη και ο κ. Κουκοδήμος δεν θέλουν να κάνουν χρήση του δικαιώματος παρέμβασης. Ο κ. Γρέγος έχει τον λόγο για δύο λεπτά.
Ευχαριστώ, κυρία Πρόεδρε. Δεν ξέρω τελικά πότε θα μας έρθουν οι νομοθετικές βελτιώσεις και τι γίνεται σχετικά με την επικοινωνία UEFA, FIFA και Κυβέρνησης. Εκτιμώ - και σύμφωνα με πληροφορίες - ότι υπάρχει και υφίσταται ακόμα κίνδυνος τιμωρίας ομάδων και της Εθνικής Ομάδας. Ούτως ή άλλως θα πούμε και πάλι ότι το νομοσχέδιο θα μπορούσε να έρθει πιο πλήρες και με μεγαλύτερη σαφήνεια, μια που τα πρωταθλήματα τελειώνουν σε λίγες μέρες. Και επειδή μιλάμε για βία, θα ήθελα να πω ότι εμείς είμαστε από αυτούς που έχουν πέσει κατ' επανάληψη θύματα της βίας. Έχουμε δεχθεί εκατοντάδες δολοφονικές επιθέσεις και με τραυματίες και με νεκρούς. Φυσικά κανένα κανάλι δεν έδειξε τέτοια επίθεση και ούτε έχετε δει ποτέ φωτογραφίες μελών της Χρυσής Αυγής που τους έχουν σπάσει τα χέρια με σφυρί και ούτε έχετε δει φωτογραφίες τραυματισμένων μελών της Χρυσής Αυγής. Να πούμε και πάλι ότι εμείς, οι Βουλευτές της Χρυσής Αυγής, είμαστε στόχοι και τρομοκρατών και κάθε είδους εγκληματία. Υπάρχει λόγος που σας το λέω αυτό. Θα ήθελα να κάνω μία παράκληση από του Βήματος της Βουλής προς τους οπαδούς όλων των ομάδων - μια που μιλάμε γι' αυτό το νομοσχέδιο - και να τους πω ότι οι ομάδες δεν είναι πάνω απ' όλα. Πάνω απ' όλα είναι η πατρίδα. Πάνω απ' όλα είναι η ανθρώπινη ζωή. Καλό θα είναι κάθε οπαδός μιας ομάδας όταν σηκώνει το χέρι να πετάξει μια πέτρα να έχει κατά νου ότι δεν ξέρει τι ζημιά μπορεί να προκαλέσει αυτή η κίνηση. Θα τοποθετηθούμε μετά στην ψηφοφορία και επί των τροπολογιών. Ευχαριστώ.
Ευχαριστούμε τον κ. Γρέγο.
Κυρία Πρόεδρε, μπορώ να έχω τον λόγο;
Ορίστε, κύριε Υπουργέ, έχετε τον λόγο.
Κυρία Πρόεδρε, θα ήθελα να αναγνώσω και να καταθέσω μία νομοτεχνική βελτίωση, η οποία έχει ως εξής: «Θέματα του ποδοσφαίρου και της οργάνωσης και λειτουργίας της ποδοσφαιρικής ομοσπονδίας ρυθμίζονται από την Ελληνική Ποδοσφαιρική Ομοσπονδία (Ε.Π.Ο), στο πλαίσιο της αυτοδιοικητικής λειτουργίας της σύμφωνα με το καταστατικό και τους κανονισμούς της, τα οποία πρέπει να είναι εναρμονισμένα με το Σύνταγμα, την κείμενη νομοθεσία - με δεδομένο ότι η ΕΠΟ διαχειρίζεται τις υποθέσεις της, ανεξάρτητα και χωρίς την επιρροή από τρίτους - και σύμφωνα με τους κανονισμούς της Παγκόσμιας και Ευρωπαϊκής Ομοσπονδίας Ποδοσφαίρου, μέλος των οποίων αποτελεί η ΕΠΟ».
Ευχαριστούμε τον κύριο Υπουργό.
Κυρία Πρόεδρε, μπορώ να έχω τον λόγο;
Ορίστε, κύριε Μαυρωτά, έχετε τον λόγο για να κάνετε μια παρέμβαση για δύο λεπτά.
Κυρία Πρόεδρε, θα χρειαστώ λιγότερο χρόνο από δύο λεπτά. Ήρθαν τώρα και οι τελευταίες νομοτεχνικές βελτιώσεις. Νομίζω ότι δεν θα έχουμε άλλες μέχρι την ψηφοφορία, έτσι δεν είναι κύριε Υπουργέ;
Όχι.
Θα ήθελα να πω - και επιτρέψτε μου να προβλέψω - ότι επειδή σε τρεις μήνες, κύριε Υπουργέ, ουσιαστικά θα αρχίσουν να ξεκινάνε τα πρωταθλήματα θα πρέπει να επισπευσθούν και οι διαδικασίες προκειμένου να μπουν τα διάφορα εποπτικά μέσα που έχουμε στο άρθρο 2 ή να αρχίσετε από τώρα τις διαδικασίες, δηλαδή το πώς θα προλάβουμε μέσα σε τρεις μήνες να τα κάνουμε αυτά, κάτι το οποίο μπορεί να προκαλέσει και κάποιες αποφάσεις υπουργικές αργότερα, να πάει λίγο πιο μετά. Όμως να μην το αφήσουμε να χρονίσει αυτό το πράγμα.
Ευχαριστούμε τον κ. Μαυρωτά. Τον λόγο έχει ο κ. Γκιόκας από το Κομμουνιστικό Κόμμα Ελλάδας.
Ευχαριστώ, κυρία Πρόεδρε. Τελικά ήρθε η δεύτερη - με βάση τις νομοτεχνικές βελτιώσεις - και η πλέον μεγάλη υποχώρηση της Κυβέρνησης. Ξέρετε πάρα πολύ καλά ότι εμείς από την αρχή προσήλθαμε στη συζήτηση του νομοσχεδίου με καλή διάθεση και με μια στάση αρχών αδιαμφισβήτητη, όπως το κάνουμε πάντα, και είπαμε ότι παρά το γεγονός ότι το νομοσχέδιο δεν είναι επαρκές, παρά το γεγονός ότι το νομοσχέδιο δεν αγγίζει τις αιτίες του προβλήματος, εμείς μια σειρά μέτρα, όπως το άρθρο 5 για τους δικαστές και το άρθρο 15 για το αυτοδιοίκητο, θα τα ψηφίζαμε. Και τι έγινε; Από την Επιτροπή Μορφωτικών Υποθέσεων μέχρι τώρα αυτά έχουν αλλάξει ριζικά, με αποτέλεσμα το μεν άρθρο 5 που αφορά τους τακτικούς δικαστές - το είπαμε από χθες - να μην μπορούμε να το ψηφίσουμε, το δε άρθρο 15 είπαμε χθες ότι θα το ψηφίζαμε γιατί είναι καλύτερο από αυτό που υπήρχε και πάνω απ' όλα για να μη δώσουμε το άλλοθι να παραμείνει το σημερινό καθεστώς, βλέποντας επίσης ότι τα άλλα κόμματα και οι κυβερνητικοί εταίροι της Κυβέρνησης - το ένα κόμμα - είχε άλλες σκέψεις και άλλες προτεραιότητες. Όμως θέσαμε μια προϋπόθεση: Αυτό το άρθρο 15 να μην αλλάξει περαιτέρω. Και άλλαξε! Και άλλαξε με τη συγκεκριμένη νομοτεχνική βελτίωση. Δεν είναι θέμα εννοιών της μιας ή της άλλης ερμηνείας. Το θέμα, κυρία Πρόεδρε, είναι πως προκύπτει η εικόνα ότι νομοθετεί η UEFA. Ας κάνει τον κόπο ο κ. Πετράκος - που είναι λες και προσγειώθηκε από το διάστημα - να δει πώς ξεκίνησε το άρθρο 15 και πώς κατέληξε και ποια ήταν η πρόταση της UEFA. Είναι ακριβώς η ίδια διατύπωση, κύριε Πετράκο. Από πού κατεβήκατε, από το διάστημα; Η ίδια διατύπωση είναι. Αυτή η εικόνα προκύπτει, ότι νομοθετεί η UEFA. Και δεν είναι θέμα συμβολισμού, κυρία Πρόεδρε. Είναι θέμα ουσίας, γιατί αν αύριο, μεθαύριο προκύπτουν ζητήματα ερμηνειών και αντικρουόμενων απόψεων, θα ανατρέχουμε και θα βλέπουμε ότι τελικά η εκδοχή που υπερίσχυσε ήταν η εκδοχή της UEFA. Η Κυβέρνηση βρέθηκε σε ένα δίλημμα: Έπρεπε ή να επιμείνει σε αυτά που έλεγε εξαρχής - και εμείς θα τη στηρίζαμε - ή να κάνει πίσω, να νομοθετήσει μαζί με τη Νέα Δημοκρατία και τους Ανεξάρτητους Έλληνες και με βάση τις κατευθύνσεις της UEFA. Προτίμησε τον δεύτερο δρόμο. Παρά τη στήριξή μας, παίρνει ακέραια την ευθύνη αυτής της επιλογής. Εμείς προβλέπουμε ότι αυτές είναι εικόνες από το μέλλον για τη μεγάλη διαπραγμάτευση. Πρέπει, λοιπόν, καθένας να πάρει την ευθύνη του. Η δική μας θέση ήταν δεδομένη, θέση αρχών. Από εκεί και πέρα, καθένας κάνει τις επιλογές του. Εννοείται ότι πλέον η θέση μας στο άρθρο 15 είναι θέση καταψήφισης, λόγω των μεθοδεύσεων αυτών. Ευχαριστώ.
Ευχαριστούμε τον κ. Γκιόκα. Ο κ. Χαϊκάλης έχει τον λόγο για δύο λεπτά.
Ευχαριστώ, κυρία Πρόεδρε. Τελικά, έγινε μία φασαρία για ένα ουσιαστικό πρόβλημα, το οποίο υπήρχε μόνο σε μία φράση, αφού δεχθήκαμε την άρνηση του κυρίου Υπουργού, μας είπε ότι δεν θα γίνει αυτή η αλλαγή. Τελικά έγινε αυτή η αλλαγή. Το μεγάλο πρόβλημα υπάρχει στο άρθρο 5, που είναι ουσιαστικά διάτρητο, γιατί υπάρχει η ρήση «τριετής θητεία», την οποία δεν δέχεται η ΕΠΟ, δεν τη δέχεται η UEFA. Είναι καταστρατήγηση του καταστατικού της ΕΠΟ και θα έχουμε τεράστιο πρόβλημα, απειλούμενοι πάλι από Grexit.
Μα, τι λέτε, κύριε συνάδελφε; Πού τα είδατε αυτά;
Αυτή είναι η επίσημη θέση της ΕΠΟ, ότι η φράση «τριετής θητεία» εισβάλλει στο αυτοδιοίκητο της ΕΠΟ. Γιατί; Γιατί δεν μπορεί να ελέγξει, αν συμβεί οτιδήποτε, αν η επιβολή της θητείας με νόμο δημιουργεί πρόβλημα.
Σας χορεύουν στο ταψί οι ΑΝΕΛ! Αυτό είναι δικό σας δημιούργημα! Εσείς το προκαλέσατε, λουστείτε το!
Αυτά να βλέπετε, κύριε Γκιόκα!
Πρόβλημα υπάρχει στο καταστατικό.
Κύριε Υπουργέ, κύριε Κοντονή, σας παρακαλώ, δεν θέλω να διακόψει κανείς τον κ. Χαϊκάλη. Κυρία Αυλωνίτου, κύριοι συνάδελφοι, σας παρακαλώ, ησυχία! Κύριε Κοντονή, θα μιλήσετε μετά. Κύριε Χαϊκάλη, συνεχίστε.
Από την αρχή είχαμε ξεκαθαρίσει ότι στηρίζουμε το νομοσχέδιο, αρκεί μόνο να μην υπάρξει προσπάθεια κατάλυσης του αυτοδιοίκητου της ΕΠΟ, το οποίο θα μας φέρει προ της εξόδου από τις ευρωπαϊκές διοργανώσεις. Από την αρχή είχαμε κάνει αυτήν την επισήμανση. Δυστυχώς, αυτό ισχύει ακόμα με το άρθρο 5. Σε αυτό τοποθετηθήκαμε. Σε αυτό είναι καθαρή η θέση μας, ότι δεν μπορούμε να το υπερασπιστούμε. Ευχαριστώ.
Ευχαριστούμε τον κ. Χαϊκάλη. Τελευταία - και κλείνουμε - παίρνει τον λόγο πριν από τον Υπουργό η κ. Χριστοφιλοπούλου.
Κυρία Πρόεδρε…
Κύριε Κουτσούκο, είστε έτοιμος πάντα να κάνετε παρέμβαση στο Προεδρείο.
Όχι, κυρία Πρόεδρε, δεν έκανα τέτοιο πράγμα. Για τον χρόνο...
Τηρούμε ακριβώς ό,τι λέει ο Κανονισμός. Ορίστε, κυρία Χριστοφιλοπούλου, έχετε τον λόγο για δύο λεπτά.
Κύριε Υπουργέ, από την αρχή της συζήτησης σας είπαμε ότι είναι πολύ δύσκολο να καθαρίσετε από τη μια τον βούρκο που υπάρχει, στο ποδόσφαιρο και όχι μόνον γιατί υπάρχει και διαφθορά και παράνομο χρήμα και βούρκος και «στημένα» - από την επιτροπή τα έχουμε πει αυτά - και από την άλλη να διασφαλίσετε ότι η εθνική ομάδα πρώτα, αλλά και όλες οι ομάδες δεν θα απειληθούν με έξοδο από τα ευρωπαϊκά και διεθνή fora. Παρακολουθήσαμε στενά τις προσπάθειές σας. Φθάνουμε στην τελευταία στιγμή. Αυτό που μας διαβάζετε, κατά τη γνώμη μας, δεν απέχει πολύ από το να φέρει τη χρυσή τομή, σε ό,τι αφορά το άρθρο 15. Σε ό,τι αφορά, όμως, το άρθρο 5, κύριε Υπουργέ και παρότι σας είπα ότι είναι προς τη σωστή κατεύθυνση η ρύθμιση για τους τακτικούς δικαστές… [[Θόρυβος στην Αίθουσα]] Κυρία Πρόεδρε, παρακαλώ να ακουστώ.
Κυρίες και κύριοι συνάδελφοι, σας παρακαλώ να σεβαστείτε την ομιλήτρια.
Εγώ δεν θα αναδείξω… [[Θόρυβος στην Αίθουσα]] Εντάξει, σταματώ. Δεν υπάρχει περίπτωση.
Κυρία Χριστοφιλοπούλου, σας παρακαλώ, συνεχίστε.
Κύριε Υπουργέ, δεν θα αναδείξω το θέμα… Κύριε Κουκοδήμο, μπορώ σας παρακαλώ να απευθυνθώ στον Υπουργό. Ευχαριστώ πάρα πολύ. Κύριε Υπουργέ, δεν αναδεικνύω κανένα θέμα στο άρθρο 5 για «Grexit». Αναδεικνύω το θέμα της αντισυνταγματικότητας, το οποίο σας το επισημάναμε και εχθές και εγώ και ο Κοινοβουλευτικός μας Εκπρόσωπος. Το ζήτημα έχει συζητηθεί - σας ερωτώ τώρα, τελευταία στιγμή, και πάλι - με το Δικαστικό Συμβούλιο του Αρείου Πάγου; Το άρθρο 5 είναι σε ευθυγράμμιση με τις συνταγματικές επιταγές και έχει την αποδοχή των δικαστικών αρχών του τόπου; Αν ναι, εμείς θα το ψηφίσουμε. Αυτό, όμως, προϋποθέτει να μας φέρετε την τελική εκδοχή. Αυτή που έχω μπροστά μου δεν μας επιτρέπει να το ψηφίσουμε. Ευχαριστώ, κυρία Πρόεδρε.
Ευχαριστούμε την κ. Χριστοφιλοπούλου. Τον λόγο έχει ο κ. Κουκοδήμος για ένα λεπτό.
Κυρία Πρόεδρε, κυρίες και κύριοι συνάδελφοι, αποσύρουμε από την ονομαστική ψηφοφορία το άρθρο 15. Ευχαριστώ.
Ευχαριστούμε τον κ. Κουκοδήμο. Τον λόγο έχει ο κύριος Υπουργός για οκτώ λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, ίσως είναι και σύμπτωση το γεγονός ότι σήμερα ανακοινώθηκε ότι η Ομοσπονδία της Ισπανίας έχει σκοπό να «βάλει λουκέτο» στο πρωτάθλημα από τις 16 Μαΐου. Και ξέρετε για ποιον λόγο; Διότι η ισπανική Βουλή, προτάσει της Κυβέρνησης - η οποία δεν είναι κυβέρνηση της Αριστεράς - αποφάσισε να νομοθετήσει ότι από το ποσοστό των τηλεοπτικών δικαιωμάτων στα ταμεία της Ομοσπονδίας θα πηγαίνει μόνο το 4,55%. Εδώ, λοιπόν, δεν έχουμε καμμία καταγγελία σε διεθνείς ομοσπονδίες ούτε κάποια παρέμβαση των διεθνών ομοσπονδιών ούτε κάποια σκέψη να αποκλειστούν οι ισπανικές ομάδες. Η Κυβέρνηση της Ισπανίας και η ισπανική Βουλή πήρε αυτήν την απόφαση, η οποία κατά κύριο λόγο έχει να κάνει με εσωτερικά ζητήματα, διότι θέλει να υπάρχει μια δικαιοσύνη και μια αναδιανομή αυτού του προϊόντος, το οποίο εισρέει στα ταμεία, προς όφελος των αδυνάμων, των ασθενεστέρων. Αντιλαμβάνεστε, λοιπόν, ότι εδώ έχουμε δύο μέτρα και δύο σταθμά, όσον αφορά το πώς κρίνει ο καθένας και το πώς επεμβαίνει. Σας λέω να προβληματιστούμε από αυτήν την άποψη και την απόφαση που πήρε η ισπανική Βουλή την οποία θεώρησαν δίκαιη και νόμιμη, για να προχωρήσουμε σε θέματα πάρα πολύ σοβαρά, όπως είναι τα οικονομικά. Σε αυτές τις δύο ημέρες που συζητάμε, κυρίες και κύριοι συνάδελφοι, ακούμε αντιφατικά πράγματα σε αυτό το Κοινοβούλιο. Μας λέτε να πάρουμε υπόψη τι λένε οι διεθνείς ομοσπονδίες, να εναρμονιστούμε με αυτά που λένε οι διεθνείς ομοσπονδίες. Όταν, όμως, συζητάμε και βρίσκουμε μία χρυσή τομή στα θέματα που υπάρχει διαφωνία, μας λέτε ότι έχουμε κάνει «κωλοτούμπα». Δεν μας αρέσει καθόλου αυτή η έκφραση. Τη μεταχειρίζομαι, γιατί έτσι ειπώθηκε. Μας λέτε ότι δεν κυβερνάμε. Όταν, όμως, φέρνουμε νομοσχέδια, μας καλείτε να τα αποσύρουμε. Μας λέτε ότι είναι σωστές οι διατάξεις, αλλά δεν θα πρέπει να τις ψηφίσουμε, για να μην υπάρχει κίνδυνος εξόδου των ελληνικών ομάδων. Μας λέτε να μην αγγίξουμε το καθεστώς - όχι του αυτοδιοίκητου - της αυτονομίας που υπήρχε με τον προηγούμενο νόμο για την ΕΠΟ, αλλά συγχρόνως μην ενοχληθεί κανένας και έχουμε «Grexit», όπως έτσι έχει πλασαριστεί τελευταία. Την ίδια στιγμή, εσείς οι ίδιοι - το είπα και προηγουμένως - μας προτρέπετε να παρέμβουμε σε θέματα εκλογής των διοικητικών οργάνων της Ομοσπονδίας του Ποδοσφαίρου, διότι πράγματι υπάρχει πρόβλημα με τον τρόπο που γίνεται η εκλογή, αλλά και στη διαιτησία. Όμως, αυτά είναι ο πυρήνας όχι του αυτόνομου, αλλά του αυτοδιοίκητου. Μας κατηγορείτε ότι το νομοσχέδιο, όπως και άλλα όπως είπατε, είναι κενό περιεχομένου. Και τα άλλα, όμως, τα έχετε ψηφίσει, αλλά και σε αυτό δηλώσατε ότι θα υπερψηφίσετε πολλά άρθρα. Μας λέτε ότι προσβάλλουμε εμείς, η κυβερνητική πλειοψηφία, με τη στάση μας την κοινοβουλευτική διαδικασία, επειδή έφερε ο κ. Κουράκης κάποιες τροπολογίες σε αυτό το νομοσχέδιο. Όταν τις απέσυρε, είπατε και πάλι το ίδιο. Τι συμβαίνει τελικά, κύριοι συνάδελφοι, με εσάς, με την Αντιπολίτευση; Βρισκόσαστε σε μια κατάσταση διαρκούς πολιτικής σχιζοφρένειας; Θέλετε να ισχύουν όλα, και αυτά για τα οποία μας κατηγορείτε και τα άλλα για τα οποία μας προτρέπετε και είναι εκ διαμέτρου αντίθετα; Τι θα γίνει, επιτέλους; Θέλω να πω το εξής και απευθύνομαι σε όλες τις κοινοβουλευτικές ομάδες, πρωτίστως όμως στον αξιότιμο συνάδελφο, τον κ. Γκιόκα. Πράγματι, έγινε μια βελτιωτική τροπολογία την τελευταία στιγμή, ακριβώς γιατί από χθες είχαμε δηλώσει ότι όσον αφορά το εννοιολογικό περιεχόμενο της έκφρασης δεν υπάρχει καμμία διαφοροποίηση. Πιστεύετε ότι στο θέμα της κατάργησης της αυτονομίας και του αυτοδιοίκητου, όπως πρέπει να λειτουργεί η Ποδοσφαιρική Ομοσπονδία, στη βάση του ότι όλες οι ομοσπονδίες στην Ελλάδα λειτουργούν με βάση το αυτοδιοίκητο, θα υπήρχε περίπτωση η Κυβέρνηση να το πάρει πίσω; Σας καταθέτω το έγγραφο της ΕΠΟ. Δεν είναι της ώρας να τα απαριθμήσω. Το έγγραφο αυτό που είχαμε πάρει πριν το Πάσχα - προσέξτε, το λέω σε όλους - αποδομούσε άρθρο προς άρθρο το νομοσχέδιο. Δεν έλεγε ούτε ένα ναι σε ένα άρθρο. Αυτό τι θέλει να πει; Ότι η Κυβέρνηση έμεινε σταθερή στους δείκτες, τους οποίους είχε ορίσει. [[Στο σημείο αυτό ο Υφυπουργός Πολιτισμού, Παιδείας και Θρησκευμάτων κ. Σταύρος Κοντονής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριοι συνάδελφοι, ακούσατε την ΕΠΟ και έχετε ακούσει και τις διεθνείς ομοσπονδίες. Δέχονταν την επιβολή διοικητικών προστίμων και διοικητικών ποινών ή έλεγαν ότι αυτά είναι συγκεκαλυμμένα πρόστιμα πειθαρχικής φύσεως και δεν πρέπει η Κυβέρνηση να λάβει τέτοια μέτρα; Έλεγαν το δεύτερο. Έγινε το πρώτο. Τι μας έλεγαν για τη χρήση τακτικών δικαστών; Συμφωνούσαν ή διαφωνούσαν οριζοντίως και καθέτως; Το δεύτερο. Έγινε το πρώτο. Και μιας και συζητάμε για το αυτοδιοίκητο, τι ίσχυε μέχρι σήμερα και τι θα ισχύει μέχρι την ψήφιση του νόμου; Ισχύει - και το λέω προς όλους - ένα απαράδεκτο, για την έννομη ελληνική τάξη και για το Σύνταγμα της χώρας, καθεστώς νησίδας, αυτονομίας ειδικά της Ελληνικής Ποδοσφαιρικής Ομοσπονδίας. Καταργείται αυτό ή δεν καταργείται; Καταργείται και αντικαθίσταται με τη διάταξη της παραγράφου 2 του άρθρου 15. Επομένως, κυρίες και κύριοι συνάδελφοι, πέραν των όσων άλλων … [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Δύο λεπτά θα ήθελα, κυρία Πρόεδρε. Μιλάω για τα κρίσιμα. Σε αυτά, που ήταν τα επίδικα και πάνω σε αυτά είχε γίνει η μεγάλη σύγκρουση, σε αυτά η Κυβέρνηση δεν έκανε ούτε ένα βήμα πίσω. Συζήτησε πλευρές και πτυχές όλης αυτής της νομοθετικής διαδικασίας. Θεωρούμε ότι εξαντλήσαμε από τη μεριά μας οποιαδήποτε περιθώρια και για ό,τι συμβεί από εδώ και πέρα έχουν ευθύνη άλλοι. Το τονίζουμε αυτό το πράγμα: Έχουν ευθύνη άλλοι. Διότι εμείς - και το λέω πάλι προς όλους - θέλαμε να καταδείξουμε στον ελληνικό λαό και σε όσους ασχολούνται με τον αθλητισμό ότι σκοπός αυτού του νομοθετήματος δεν ήταν να βρεθούν ούτε οι σύλλογοι, οι ελληνικές ομάδες εκτός των ευρωπαϊκών πρωταθλημάτων ούτε πολύ περισσότερο η εθνική ομάδα, για την οποία έκανα ειδική αναφορά στην ομιλία μου, στην εισαγωγή της συζήτησης. Σκοπός μας ήταν και παραμένει να μπει μία τάξη σε αυτό το καθεστώς ανομίας το οποίο επικρατεί στο επαγγελματικό ποδόσφαιρο και πιστεύουμε, κυρίες και κύριοι συνάδελφοι, ότι με το νομοσχέδιο αυτό γίνεται ένα πρώτο βήμα. Δεν είπαμε ότι λύνονται τα θέματα. Δεν είπαμε ότι λύνονται οι παθογένειες. Δεν είπαμε ότι με αυτό το πράγμα τελειώσαμε, αλλά γίνεται ένα πρώτο βήμα σε όλα τα επίπεδα. Κυρίες και κύριοι συνάδελφοι, η Κυβέρνηση μπροστά σε αυτό το φαινόμενο της ακραίας και απάνθρωπης βίας, η οποία έφθασε να πλήττει ακόμα και παιδικά πρωταθλήματα, μπροστά σε αυτό το φαινόμενο είχε δύο δρόμους. Τον ένα δρόμο τον ακολουθούμε, νομίζω, με σωφροσύνη και περίσκεψη, να νομοθετήσουμε, να προχωρήσουμε βήμα - βήμα, παράλληλα με το έργο της δικαιοσύνης, να ξεκαθαρίσει αυτή η κατάσταση. Ο άλλος δρόμος ήταν μία μετωπική σύγκρουση με όλους, ακόμα και με αυτούς που δεν φταίνε στο χώρο του αθλητισμού. Εμείς, κυρίες και κύριοι συνάδελφοι, προτιμήσαμε τον πρώτο δρόμο. Μπορεί να μας γίνει κριτική γι' αυτό. Θα την ακούσουμε. Θεωρούμε, όμως, ότι αυτά για τα οποία η Κυβέρνηση έδωσε μία μάχη τόσες μέρες και τόσους μήνες, από όταν ανέλαβε - τρεις μήνες, δηλαδή - κατά το μέγιστο μέρος υλοποιούνται με το νομοσχέδιο, το οποίο έχετε μπροστά σας. Θέλω να κάνω μόνο μία αναφορά στο άρθρο 1. Κυρίες και κύριοι συνάδελφοι, δεν είναι τυχαίο ότι το άρθρο 1 το έχουν δεχθεί τελικά και οι διεθνείς ομοσπονδίες. Αναφέρομαι σε εσάς, αγαπητοί συνάδελφοι από το Ποτάμι. Σας είπα και στην επιτροπή ότι καμμία υπερεξουσία δεν αναλαμβάνει ο Υφυπουργός Αθλητισμού. Αντιθέτως, αναλαμβάνει όλες εκείνες τις ευθύνες που έχουν και όλοι οι άλλοι αρμόδιοι Υπουργοί στον τομέα τους. Σας είπα το εξής: Γιατί ο Υπουργός Αθλητισμού για θέματα βίας δεν μπορεί να επεμβαίνει με διοικητικά πρόστιμα σε ομάδες που δημιουργούν τέτοια επεισόδια, ενώ ο Υπουργός Τουρισμού μπορεί να επεμβαίνει σε μία ανώνυμη ξενοδοχειακή εταιρεία για παραβάσεις του ξενοδοχειακού δικαίου; Γιατί μπορεί να επεμβαίνει ο Υπουργός Βιομηχανίας, να επιβάλλει πρόστιμα σε μία ανώνυμη εταιρεία για ρύπανση, την οποία κάνει; Γιατί μπορεί ο Υπουργός Εργασίας να επεμβαίνει και να επιβάλλει πρόστιμα σε μία ανώνυμη εταιρεία για παράβαση της εργατικής νομοθεσίας; Επομένως, εδώ τι συμβαίνει; Επανέρχεται η κανονικότητα και επανέρχεται ένα καθεστώς το οποίο έπρεπε να υπάρχει και δεν υπήρχε. Επομένως, κυρίες και κύριοι συνάδελφοι, θέλω να πω ότι αυτή την ώρα, αυτές τις μέρες συνεχίζεται κατά τρόπο αποκαλυπτικό για όλη την κοινωνία, αλλά και τα πολιτικά κόμματα - για να καταλάβουμε ακριβώς τι συμβαίνει - μια διαδικασία ενώπιον του ειδικού ανακριτή. Είναι μία διαδικασία, η οποία είχε καθυστερήσει αρκετά - είναι αλήθεια - αλλά που σήμερα αποκαλύπτει σε ένα μεγάλο βαθμό, και οι δίκες οι οποίες θα γίνουν σε ακόμα μεγαλύτερο βαθμό, την παθογένεια του ελληνικού επαγγελματικού ποδοσφαίρου. Με βάση όσα γνωρίζουμε, θεωρούμε ότι επιτελούμε το καθήκον μας, ότι φέρνουμε ξανά στο προσκήνιο τα προβλήματα του ελληνικού επαγγελματικού ποδοσφαίρου και βάζουμε μπροστά στα προβλήματα και στις ευθύνες τους και τις διεθνείς ομοσπονδίες. Διότι και οι διεθνείς ομοσπονδίες έχουν ευθύνη για το σημείο που έχουν φθάσει σήμερα τα πράγματα στην Ελλάδα. Εμείς, λοιπόν, σας καλούμε να υπερψηφίσετε το νομοσχέδιο με την ευρύτατη πλειοψηφία, με την οποία έγινε δεκτό και επί της αρχής. Θέλω να πω ότι εν όψει του αθλητικού νόμου θα είμαστε σε μία συνεχή διαβούλευση και με τα κόμματα και με τις αθλητικές οργανώσεις, για να προκύψει το καλύτερο δυνατό αποτέλεσμα και πιστεύουμε ότι θα το πετύχουμε. Σας ευχαριστώ.
Ευχαριστούμε τον κύριο Υπουργό. Κηρύσσεται περαιωμένη η συζήτηση…
Κυρία Πρόεδρε, θα ήθελα τον λόγο.
Κύριε Γκιόκα, είστε εισηγητής. Δεν είστε και Κοινοβουλευτικός Εκπρόσωπος.
Κυρία Πρόεδρε, θέλω τον λόγο, επειδή αναφέρθηκε σε μένα ο κύριος Υπουργός.
Κυρία Πρόεδρε, εμάς δεν μας δώσατε τον λόγο επί προσωπικού. Δύο φορές ζήτησα τον λόγο. Δεν θα δώσετε σε κανέναν τον λόγο.
Δεν θα πάρει κανένας τον λόγο.
Ή σε όλους ή σε κανέναν.
Κύριε Κουκοδήμο, σας παρακαλώ! Ήδη έχω ανακοινώσει ότι κηρύσσεται περαιωμένη η συζήτηση επί των άρθρων και των τροπολογιών του σχεδίου νόμου: «Επείγοντα μέτρα για την αντιμετώπιση της βίας στον αθλητισμό και άλλες διατάξεις» και η ψήφισή τους θα γίνει χωριστά. Ερωτάται το Σώμα: Γίνεται δεκτό το άρθρο 1 όπως τροποποιήθηκε από τον κύριο Υπουργό;
Ναι.
Ναι
Όχι.
Όχι.
Ναι.
Παρών.
Συνεπώς, το άρθρο 1 έγινε δεκτό, όπως τροποποιήθηκε από τον κύριο Υπουργό κατά πλειοψηφία.
Κυρία Πρόεδρε, δεν είναι εδώ οι ΑΝΕΛ.
Οι ΑΝΕΛ αυτήν τη στιγμή δεν είναι εδώ, όπως κι εσείς λείπατε χθες από σχετική ψηφοφορία για άλλο νομοσχέδιο και δεν το σχολιάσαμε, κύριε Κωνσταντινόπουλε. [[Θόρυβος - Διαμαρτυρίες από την πτέρυγα του ΠΑΣΟΚ]] Είπαμε ότι δεν είναι εδώ, εντάξει; Ερωτάται το Σώμα: Γίνεται δεκτό το άρθρο 2 ως έχει;
Ναι.
Ναι
Όχι.
Ναι.
Ναι.
Ναι.
Συνεπώς, το άρθρο 2 έγινε δεκτό ως έχει κατά πλειοψηφία.
Κυρία Πρόεδρε, το άρθρο 1 δεν ψηφίστηκε! Ψηφίζουμε επί της δεδηλωμένης, με βάση τις τοποθετήσεις των εισηγητών. Στο άρθρο 1 απουσίαζαν οι ΑΝΕΛ.
Κύριε Κουτσούκο, σας παρακαλώ! Ερωτάται το Σώμα: Γίνεται δεκτό το άρθρο 3 όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Παρών.
Ναι.
Ναι.
Συνεπώς, το άρθρο 3 έγινε δεκτό όπως τροποποιήθηκε από τον κύριο Υπουργό κατά πλειοψηφία. Ερωτάται το Σώμα: Γίνεται δεκτό το άρθρο 4 όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Παρών.
Ναι.
Ναι.
Συνεπώς, το άρθρο 4 έγινε δεκτό όπως τροποποιήθηκε από τον κύριο Υπουργό κατά πλειοψηφία. Για το άρθρο 5 έχει υποβληθεί αίτηση ονομαστικής ψηφοφορίας από Βουλευτές της Νέας Δημοκρατίας. Ερωτάται το Σώμα: Γίνεται δεκτό το άρθρο 6 ως έχει;
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς, το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς, το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς, το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Παρών.
Ναι.
Ναι.
Συνεπώς, το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς, το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς, το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Συνεπώς, το άρθρο 12 έγινε δεκτό ως έχει κατά πλειοψηφία. Για τα άρθρα 13 και 14 έχει υποβληθεί αίτηση ονομαστικής ψηφοφορίας από Βουλευτές της Νέας Δημοκρατίας. Ερωτάται το Σώμα: Γίνεται δεκτό το άρθρο 15, όπως τροποποιήθηκε από τον κύριο Υπουργό;
Ναι.
Ναι.
Όχι.
Παρών.
Όχι, λόγω της μεθόδευσης.
Ναι.
Ναι.
Συνεπώς, το άρθρο 15 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Μόνο για τα Πρακτικά της σημερινής συνεδρίασης και επειδή απουσίαζε η Κοινοβουλευτική Ομάδα των ΑΝΕΛ, για το άρθρο 1 παρακαλώ να μας πει την άποψή της.
Ναι.
Παρακαλώ να μας πείτε και για το άρθρο 2.
Ναι.
Συνεπώς, από την Κοινοβουλευτική Ομάδα των ΑΝΕΛ για το άρθρο 1 και 2 έχουμε τη θετική ψήφο. Περνάμε τώρα στις τροπολογίες. Πάμε στην τροπολογία με γενικό αριθμό 110 και ειδικό 7. Υπενθυμίζω ότι είναι υπουργική τροπολογία και αφορά τη μεταφορά του πλεονάζοντος προσωπικού του Οργανισμού Διεξαγωγής Ιπποδρομιών Ελλάδας και την αύξηση του ανώτατου ορίου δρομώνων ίππων φυσικών προσώπων. Παρουσιάστηκε σήμερα από τη αρμόδια Υπουργό την κ. Βαλαβάνη. Ερωτάται το Σώμα: Γίνεται δεκτή η τροπολογία με γενικό αριθμό 110 και ειδικό 7;
Ναι.
Ναι.
Ναι.
Ναι.
Παρών.
Ναι.
Ναι.
Συνεπώς, η τροπολογία με γενικό αριθμό 110 και ειδικό 7 έγινε δεκτή κατά πλειοψηφία - με ευρεία πλειοψηφία - και εντάσσεται στο νομοσχέδιο ως ίδιο άρθρο, το άρθρο 16. Ερωτάται το Σώμα: Γίνεται δεκτή η βουλευτική τροπολογία με γενικό αριθμό 59 και ειδικό 1, που αφορά την επιβράβευση αθλητών με εξαιρετικές αγωνιστικές διακρίσεις για τα έτη 2010-2011 που δεν προσκόμισαν τα απαραίτητα δικαιολογητικά;
Συνεπώς, η τροπολογία με γενικό αριθμό 59 και ειδικό 1 έγινε δεκτή ομόφωνα και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η βουλευτική τροπολογία από Βουλευτές του ΣΥΡΙΖΑ με γενικό αριθμό 102 και ειδικό 6 που αφορά την άδεια εισόδου των φωτορεπόρτερ στους αγωνιστικούς χώρους κατά την τέλεση αγώνων;
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς, η τροπολογία με γενικό αριθμό 102 και ειδικό 6 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο. [[Να μπει η σελ.257 α]] Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και πέντε εκπαιδευτικοί συνοδοί τους από το 2ο Δημοτικό Σχολείο Χανίων. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κύριοι συνάδελφοι, έχει υποβληθεί αίτηση ονομαστικής ψηφοφορίας Βουλευτών της Νέας Δημοκρατίας επί των άρθρων 5, 13 και 14 του σχεδίου νόμου, της οποίας το κείμενο έχει ως εξής:
Ως προς την προβλεπόμενη διαδικασία, επιθυμώ να σας υπενθυμίσω τα εξής: Σύμφωνα με το άρθρο 72 παράγραφος 1 του Κανονισμού της Βουλής, η ψηφοφορία με ονομαστική κλήση διεξάγεται όταν υποβληθεί αίτηση που υπογράφεται από το 1/20 του όλου αριθμού των Βουλευτών. Μετά το πέρας της συζήτησης του συγκεκριμένου θέματος, γίνεται η εκφώνηση των ονομάτων των υπογραφόντων την αίτηση Βουλευτών. Εάν δεν συμπληρωθεί ο απαιτούμενος ελάχιστος αριθμός των παρόντων Βουλευτών από τους υπογράφοντες, η αίτηση θεωρείται ότι δεν υποβλήθηκε. Εάν διαπιστωθεί ότι υπάρχει ο ελάχιστος αριθμός των υπογραφόντων, η συνεδρίαση διακόπτεται υποχρεωτικά και γίνεται σχετική ανακοίνωση στους χώρους του Βουλευτηρίου. Δέκα λεπτά μετά την ανακοίνωση, επαναλαμβάνεται η συνεδρίαση, σύμφωνα με το άρθρο 72 παράγραφος 3 του Κανονισμού της Βουλής. Θα αναγνώσω τώρα τον κατάλογο των υπογραφόντων την αίτηση της ονομαστικής ψηφοφορίας Βουλευτών, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Βρούτσης Ιωάννης. Παρών. Ο κ. Κουκοδήμος Κωνσταντίνος. Παρών. Ο κ. Πλακιωτάκης Ιωάννης. Παρών. Ο κ. Κοψαχείλης Τιμολέων. Παρών. Ο κ. Κόνσολας Εμμανουήλ. Παρών. Ο κ. Βεσυρόπουλος Απόστολος. Παρών. Ο κ. Γιογιάκας Βασίλειος. Παρών. Η κ. Καραμανλή Άννα. Παρούσα. Ο κ. Γιαννάκης Στέργιος. Παρών. Ο κ. Φορτσάκης Θεόδωρος. Παρών. Ο κ. Στύλιος Γεώργιος. Παρών. Ο κ. Μηταράκης Παναγιώτης (Νότης). Παρών. Ο κ. Σταμάτης Δημήτριος. Παρών. Η κ. Βούλτεψη Σοφία. Παρούσα. Ο κ. Γιακουμάτος Γεράσιμος. Παρών. Ο κ. Γεωργαντάς Γεώργιος. Παρών. Ο κ. Κέλλας Χρήστος. Παρών. Ο κ. Οικονόμου Βασίλειος. Παρών. Η κ. Κεραμέως Νίκη. Παρούσα. Ο κ. Μπουκώρος Χρήστος. Παρών. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Συμφωνεί το Σώμα να διακόψουμε για τρία (3) λεπτά, για να τηρήσουμε τον Κανονισμό;
Για ένα λεπτό, κυρία Πρόεδρε.
Συμφωνεί το Σώμα να διακόψουμε για ένα λεπτό;
Συνεπώς, με τη συναίνεση του Σώματος διακόπτουμε τη συνεδρίασή μας για ένα λεπτό.
Κυρίες και κύριοι συνάδελφοι, επαναλαμβάνεται η διακοπείσα συνεδρίαση. Να ξέρετε, κυρίες και κύριοι Βουλευτές - και εγώ το μαθαίνω τώρα - ό,τι πολλές φορές επιβάλλεται η διακοπή, γιατί έρχονται μέχρι και την τελευταία στιγμή τηλεμοιοτυπίες - φαξ με προθέσεις ψήφων και οι υπηρεσίες της Βουλής έχουν υποχρέωση να κάνουν πολύ σωστά τη δουλειά τους. Θα διεξαχθεί ονομαστική ψηφοφορία επί των άρθρων 5, 13 και 14 του νομοσχεδίου του Υπουργείου Πολιτισμού, Παιδείας και Θρησκευμάτων: «Επείγοντα μέτρα για την αντιμετώπιση της βίας στον αθλητισμό και άλλες διατάξεις». Καλούνται επί του καταλόγου οι Βουλευτές κ. Ζήσης Ζάννας από το ΣΥΡΙΖΑ και κ. Ιωάννης Κεφαλογιάννης από τη Νέα Δημοκρατία. Σύμφωνα με το άρθρο 72, παράγραφος 6: Οι αποδεχόμενοι τα άρθρα του νομοσχεδίου λέγουν «ΝΑΙ». Οι μη αποδεχόμενοι τα άρθρα του νομοσχεδίου λέγουν «ΟΧΙ». Οι αρνούμενοι ψήφο λέγουν «ΠΑΡΩΝ». Σας ενημερώνω, επίσης, ότι έχουν έρθει στο Προεδρείο τηλεομοιοτυπίες - φαξ συναδέλφων, σύμφωνα με το άρθρο 70Α' του Κανονισμού της Βουλής, με τις οποίες γνωστοποιούν την ψήφο τους επί των άρθρων του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Ενημερώνω το Σώμα ότι θα προηγηθούν κάποιοι Βουλευτές, γιατί υπάρχει ειδική συνεδρίαση και θα ξεκινήσουμε χωρίς καμμία παρέκκλιση. Οι γραμματείς που θα κάνουν και τους ψηφολέκτες έχουν πάρει τον κατάλογο των ομιλητών που θα προηγηθούν. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α' του Κανονισμού της Βουλής, καταχωρίζονται στα Πρακτικά.
Κυρίες και κύριοι συνάδελφοι, σας ενημερ3ώνω ότι έχει έλθει στο Προεδρείο επιστολή του συναδέλφου κ. Γρηγορίου Ψαριανού, ο οποίος μας γνωρίζει ότι απουσιάζει από την ψηφοφορία και ότι αν ήταν παρών, θα ψήφιζε «ΟΧΙ». Η επιστολή αυτή, η οποία εκφράζει πρόθεση ψήφου, θα καταχωρηθεί στα Πρακτικά της σημερινής συνεδρίασης, αλλά δεν συνυπολογίζεται στην καταμέτρηση των ψήφων.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά Γερμανοί πολίτες, μέλη του Tarper Europa Union. [[Να μπει το πρωτόκολλο σελ.273α]] Η Βουλή τούς καλωσορίζει θερμά. [[Χειροκροτήματα απ' όλες τις πτέρυγες της Βουλής]] Επίσης, Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθητές και μαθήτριες και επτά εκπαιδευτικοί συνοδοί τους από το Σχολικό Κέντρο Καρδαμύλων Χίου και από το Δημοτικό Σχολείο Δίου Πιερίας. Η Βουλή των Ελλήνων σάς καλωσορίζει. [[Χειροκροτήματα από όλες τις πτέρυγες της Βουλής]] Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας. Επί του άρθρου 5 εψήφισαν συνολικά 246 Βουλευτές. Υπέρ του άρθρου, δηλαδή «ΝΑΙ», εψήφισαν 146 Βουλευτές. Κατά του άρθρου, δηλαδή «ΟΧΙ», εψήφισαν 67 Βουλευτές. Εψήφισαν «ΠΑΡΩΝ» 33 Βουλευτές. Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 13 εψήφισαν συνολικά 247 Βουλευτές. Υπέρ του άρθρου, δηλαδή «ΝΑΙ», εψήφισαν 156 Βουλευτές. Κατά του άρθρου, δηλαδή «ΟΧΙ», εψήφισαν 91 Βουλευτές. Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 14 εψήφισαν συνολικά 247 Βουλευτές. Υπέρ του άρθρου, δηλαδή «ΝΑΙ», εψήφισαν 149 Βουλευτές. Κατά του άρθρου, δηλαδή «ΟΧΙ», εψήφισαν 91 Βουλευτές. Εψήφισαν «ΠΑΡΩΝ» 7 Βουλευτές. Συνεπώς το άρθρο 14 έγινε δεκτό ως έχει κατά πλειοψηφία. Το πρωτόκολλο ονομαστικής ψηφοφορίας έχει ως εξής:
Εισερχόμαστε στην ψήφιση του ακροτελεύτιου άρθρου του νομοσχεδίου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Παρών.
Το ακροτελεύτιο άρθρο έγινε δεκτό κατά πλειοψηφία. Συνεπώς, το νομοσχέδιο του Υπουργείου Πολιτισμού, Παιδείας και Θρησκευμάτων: «Επείγοντα μέτρα για την αντιμετώπιση της βίας στον αθλητισμό και άλλες διατάξεις» έγινε δεκτό κατά πλειοψηφία επί της αρχής και επί των άρθρων. Η ψήφισή του στο σύνολο αναβάλλεται για τη συνεδρίαση της Παρασκευής 8ης Μαΐου 2015. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.45΄ λύεται η συνεδρίαση για αύριο Παρασκευή 8 Μαΐου 2015 και ώρα 10.00΄, με αντικείμενο εργασιών του Σώματος α) κοινοβουλευτικό έλεγχο: συζήτηση επίκαιρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.